Split (1)

train · 21.9k rows

Subsets and Splits

No community queries yet

The top public SQL queries from the community will appear here once available.

url stringlengths 32 35	title stringlengths 14 1.84k ⌀	content_paragraphs stringlengths 2 44.4k
https://yktnews.com/2023/02/85525/	NUG အစိုးရ ထိန်းချုပ်နယ်မြေအတွင်း ဖမ်းဆီးရမိသော ဘိန်းစာမှုန့်အထုပ် ၃ သိန်းခွဲကျော် ကို မြစ်ထဲသို့ ဖောက်ချဖျက်ဆီး	["NUG အစိုးရ ထိန်းချုပ်နယ်မြေအတွင်း ဖမ်းဆီးရမိသော ဘိန်းစာမှုန့်အထုပ် ၃ သိန်းခွဲကျော် ကို မြစ်ထဲသို့ ဖောက်ချဖျက်ဆီး", "ရန်ကုန်၊ဖေဖော်ဝါရီ ၅", "တနင်္သာရီတိုင်းတွင် အမျိုးသားညီညွတ်ရေးအစိုးရNUG၏ ထိန်းချုပ်နယ်မြေအတွင်း ဖမ်းဆီးရမိသော ဘိန်းစာမှုန့်အထုပ် ၃၅၁၀၀၀ ထုပ်ကို တနင်္သာရီမြစ်အတွင်း ဖောက်ချ ဖျက်ဆီးကြောင်း ဒေသသတင်းရင်းမြစ်များထံမှ သိရှိရသည်။", "အဆိုပါ ဖမ်းဆီးရမိသော ဘိန်းစာမှုန့်များကို မြစ်ထဲသို့ ပြည်သူ့အုပ်ချုပ်ရေးအဖွဲ့၊ ပြည်သူ့လုံခြုံရေးအဖွဲ့၊ ပြည်သူ့ကာကွယ်ရေး ပူးပေါင်းအဖွဲ့များက မြစ်ချောင်းထဲဖောက်ချ ဖျက်ဆီးခဲ့ကြောင်း သိရှိရသည်။"]
https://yktnews.com/2023/07/111034/	NUG အစိုးရ နိုင်ငံခြားရေးဝန်ကြီး ဒေါ်ဇင်မာအောင်နှင့် တီမောလက်စတေး နိုင်ငံသမ္မတတို့ တွေ့ဆုံခဲ့ပြီး ဒေါ်အောင်ဆန်းစုကြည် ပုံတူပန်းချီကား ပေးအပ်ခဲ့	["NUG အစိုးရ နိုင်ငံခြားရေးဝန်ကြီး ဒေါ်ဇင်မာအောင်နှင့် တီမောလက်စတေး နိုင်ငံသမ္မတတို့ တွေ့ဆုံခဲ့ပြီး ဒေါ်အောင်ဆန်းစုကြည် ပုံတူပန်းချီကား ပေးအပ်ခဲ့", "ရန်ကုန်၊ ဇူလိုင် ၃", "NUG အစိုးရ နိုင်ငံခြားရေးဝန်ကြီး ဒေါ်ဇင်မာအောင် အပါအဝင် ချက်သမ္မတနိုင်ငံဆိုင်ရာ ကိုယ်စားလှယ် ဦးလင်းသန့်နှင့် တီမောလက်စတေး နိုင်ငံသမ္မတ ဟိုဆေး ရားမို့စ်ဟော်တာတို့ တွေ့ဆုံခဲ့ကြောင်း သိရသည်။", "NUGအစိုးရ နိုင်ငံခြားရေးဝန်ကြီး ဒေါ်ဇင်မာအောင်သည် တီမောလက်စတေး နိုင်ငံသမ္မတ ဟိုဆေး ရားမို့စ်ဟော်တာ၏ ဖိတ်ကြားချက်အရ မြန်မာနိုင်ငံကိုယ်စားပြုအနေနှင့် အရှေ့တီမောကို ရောက်ရှိနေစဥ် တီမောလက်စတေးနိုင်ငံသမ္မတထံသို့ နိုင်ငံတော်အတိုင်ပင်ခံ ပုဂ္ဂိုလ်ဒေါ်အောင်ဆန်းစုကြည်ပုံတူပန်းချီကားပေးအပ်ခဲ့ကြောင်း သမ္မတဟိုဆေး ရားမို့စ်ဟော်တာ ရဲ့ လူမှုကွန်ရက် Facebook တွင် ဖော်ပြခဲ့သည်။", "တီမောလက်စတေးနိုင်ငံ၏ အစိုးရသစ် ကျမ်းသစ္စာ ကျိန်ဆိုပွဲကိုလည်း အမျိုးသားညီညွတ်ရေးအစိုးရ၊ နိုင်ငံခြားရေးဝန်ကြီးဌာန ပြည်ထောင်စုဝန်ကြီး ဒေါ်ဇင်မာအောင် တက်ရောက်ခဲ့ကြောင်း၊ တီမောလက်စတေးနိုင်ငံ သမ္မတဖြစ်သူ ဟိုဆေး ရားမို့စ်ဟော်တာက မိန့်ခွန်းပြောကြားသည့်အခါ မြန်မာနိုင်ငံ ကိုယ်စားပြုတက်ရောက်လာသည့် အမျိုးသား ညီညွတ်ရေး အစိုးရ နိုင်ငံခြားရေးဝန်ကြီးဌာန ပြည်ထောင်စုဝန်ကြီး ဒေါ်ဇင်မာအောင်နဲ့ အမျိုးသားညီညွတ်ရေးအစိုးရရဲ့ ချက်ပြည်ထောင်စုသမ္မတနိုင်ငံ ကိုယ်စားလှယ် ဦးလင်းသန့် တို့ကို ထည့်သွင်း နှုတ်ဆက်ခဲ့ကြောင်း သိရှိရသည်။"]
https://yktnews.com/2024/05/164562/	NUG အစိုးရ ပညာရေး ဝန်ကြီးဌာနက ပြုလုပ်သည့် အခြေခံ ပညာပြီးမြောက်ကြောင်း စစ်ဆေး အကဲဖြတ်မှု ဖြေဆိုရန် လျှောက်ထားသူ ၇၅၀၀၀ ဦးခန့်ရှိပြီး အောင်လက်မှတ်ရရှိသူ ၅၀၀၀၀ ခန့် ရှိ	["NUG အစိုးရ ပညာရေး ဝန်ကြီးဌာနက ပြုလုပ်သည့် အခြေခံ ပညာပြီးမြောက်ကြောင်း စစ်ဆေး အကဲဖြတ်မှု ဖြေဆိုရန် လျှောက်ထားသူ ၇၅၀၀၀ ဦးခန့်ရှိပြီး အောင်လက်မှတ်ရရှိသူ ၅၀၀၀၀ ခန့် ရှိ", "ရန်ကုန်၊ မေ ၂၆", "အမျိုးသားညီညွတ်ရေး အစိုးရ ပညာရေးဝန်ကြီးဌာနသို့ ၂၀၂၃ ခုနှစ်တွင် အခြေခံပညာပြီးမြောက်ကြောင်းစစ်ဆေး အကဲဖြတ်ခြင်း (BECA) ဖြေဆိုရန် လျှောက်ထားသူ ၇၅,၀၀၀ ဦးခန့်ရှိကာ ဘာသာစုံဖြေဆိုသူ ၅၆,၀၀၀ ဦးခန့် ရှိခဲ့ကြောင်း NUG အစိုးရ ပညာရေးဝန်ကြီးဌာနက မတ်လ ၂၅ ရက်နေ့တွင် သတင်းထုတ်ပြန်သည်။", "အဆိုပါ ဖြေဆိုသူများထဲတွင် စည်းကမ်းချက်နှင့် အညီ ဖြေဆို၍ အောင်လက်မှတ် (Certificate) ရရှိသူ ၅၀,၀၀၀ ခန့် ရှိပြီး စည်းကမ်းချက်နှင့် မညီ၍ Certificate မရသူ ၆,၀၀၀ ခန့်ရှိကြောင်း ထုတ်ပြန်ချက်တွင် ပါရှိသည်။", "စည်းကမ်းချက်များနှင့် ကိုက်ညီစွာ ဖြေဆိုလျက် Certificate မရရှိခဲ့ဟု ယူဆသည့် စာဖြေသူများအနေနှင့် ရလဒ်နှင့် ပတ်သက်၍ ပြန်လည် စစ်ဆေးနိုင်ရန် Complaint form လျှောက်ထားနိုင်ကြောင်း ၊ Complaint form များပြားပါက စစ်ဆေးခြင်းလုပ်ငန်းစဉ် ကြန့်ကြာနိုင်၍ စောင့်ဆိုင်းပေးရန် လိုအပ်ကြောင်းလည်း ထုတ်ပြန်ချက်တွင် ဖော်ပြထားသည်။", "ယခင်က Complaint Form တင်၍ ပြန်လည်စစ်ဆေးရန် လျှောက်ထားလိုပါက ငွေကျပ် ၃၀၀၀၀ ပေးသွင်းရမည့် အစီအစဉ်ရှိခဲ့သော်လည်း ပြည်သူများက ငွေသွင်းရသည့် အစီအစဉ်ကို ပြင်ဆင်ပေးရန် တောင်းဆိုမှုများကြောင့် ငွေသွင်းရန် အစီအစဉ်ကို ရပ်နားလိုက်ကြောင်းလည်း သိရှိရသည်။", "Complaint Form လျှောက်ထားမည့် စာဖြေသူများအနေနှင့် ဇွန်လ ၂၅ ရက်နေ့ နောက်ဆုံးထား၍ LMS –https://lms.moeedu.org၏ Technical Support Channel တွင် ၁ – ကျောင်းသား ဖြေဆိုခဲ့ရမှု အခြေအနေအခက်အခဲကို ကျောင်းသားကိုယ်တိုင် ရေးသားထားသည့် လျှောက်လွှာ၊ ၂ – မိမိတက်ရောက်နေသော မြေပြင်/အွန်လိုင်းကျောင်း (သို့) သက်ဆိုင်ရာ မြို့နယ်ပညာရေးဘုတ် (သို့) ပညာရေးအဖွဲ့အစည်း (သို့) စီဒီအမ်ဝန်ထမ်းတစ်ဦး (သို့) မိဘအုပ်ထိန်းသူ (သို့) ကျောင်းသား ကိုယ်တိုင်၏ ဖြေဆိုသူများလိုက်နာရမည့် စည်းကမ်းချက်များနှင့်အညီ ဖြေဆိုခဲ့သည်မှာ မှန်ကန် ကြောင်း ထောက်ခံချက်တိုနှင့် အတူ လျှောက်လွှာတွင် ပူးတွဲ ဖော်ပြလျှောက်ထားရန် လိုအပ်ကြောင်း သိရှိရသည်။", "ထို့ပြင် ကိုယ်တိုင်ထောက်ခံချက်ဖြင့်သာ Complaint Form တင်သွင်းသူများကို စီဒီအမ်ကျောင်းသားဖြစ်ကြောင်း ပြန်လည်စစ်ဆေးရန် အချိန်ယူရမည်ဖြစ်သောကြောင့် ရလဒ်များကို စစ်ဆေးပြီး အကြောင်းပြန်ရာတွင် ကြာမြင့်နိုင်ကြောင်း NUG အစိုးရ ပညာရေးဝန်ကြီးဌာန၏ ထုတ်ပြန်ချက်တွင် ဖော်ပြထားသည်။"]
https://yktnews.com/2024/08/180318/	NUG အစိုးရ ပြည်ထောင်စုဝန်ကြီးချုပ် မန်းဝင်းခိုင်သန်းက ထိုင်းနိုင်ငံ ဝန်ကြီးချုပ်သစ် H.E. Ms. Paetongtarn Shinawatra ထံသို့ ဝမ်းမြောက်ကြောင်း သဝဏ်လွှာပေးပို့	["NUG အစိုးရ ပြည်ထောင်စုဝန်ကြီးချုပ် မန်းဝင်းခိုင်သန်းက ထိုင်းနိုင်ငံ ဝန်ကြီးချုပ်သစ် H.E. Ms. Paetongtarn Shinawatra ထံသို့ ဝမ်းမြောက်ကြောင်း သဝဏ်လွှာပေးပို့", "ရန်ကုန်၊ ဩဂုတ် ၂၄", "အမျိုးသားညီညွတ်ရေးအစိုးရ ပြည်ထောင်စုဝန်ကြီးချုပ် မန်းဝင်းခိုင်သန်းက ထိုင်းဘုရင့်နိုင်ငံတော် ဝန်ကြီးချုပ် အဖြစ် ခန့်အပ်ခံရသော H.E. Ms. Paetongtarn Shinawatra ထံကို ဝမ်းမြောက်ကြောင်း သဝဏ်လွှာပေးပို့လိုက်ကြောင်း သိရသည်။", "ပြည်ထောင်စု သမ္မတ မြန်မာနိုင်ငံတော် ဝန်ကြီးချုပ်အနေဖြင့် မြန်မာ ပြည်သူတွေရဲ့ ကိုယ်စား ထိုင်းဘုရင့်နိုင်ငံတော် ဝန်ကြီးချုပ်အဖြစ် တာဝန်သစ် ထမ်းဆောင်ခြင်းအတွက် နွေးထွေးစွာ ဂုဏ်ပြုဝမ်းမြောက်ကြောင်း ဩဂုတ်လ ၁၉ ရက်က သဝဏ်လွှာပေးပို့ခဲ့ခြင်းဖြစ်ကြောင်း သိရှိရသည်။", "ထိုင်းနိုင်ငံ၏ အသက်အငယ်ဆုံး ၀န်ကြီးချုပ်ဖြစ်သလို ဒုတိယမြောက် အမျိုးသမီးအဖြစ် ဒီတာဝန်ကိုထမ်းဆောင်မှာဖြစ်တဲ့ အတွက် ဂုဏ်ယူကြောင်း၊ ဒါဟာ ထိုင်းနိုင်ငံက အမျိုးသမီးတွေသာမက ကမ္ဘာတဝှမ်းက အမျိုးသမီးတွေအတွက်ပါ အင်အားကြီးတဲ့ လှုံ့ဆော်မှုဖြစ်တယ်လို့ သဝဏ်လွှာမှာရေးသားထားသည်။", "မြန်မာနိုင်ငံ၏ ဒီမိုကရေစီ အရေးတော်ပုံတွင် ထိုင်းနိုင်ငံက ဆက်လက်ပံ့ပိုးမှုနှင့် မြန်မာပြည်သူများကို ကူညီပေးနေတာတွေအတွက် အိမ်နီးချင်း ထိုင်းနိုင်ငံကို ကျေးဇူးတင်ကြောင်းလည်း သဝဏ်လွှာမှာဖော်ပြထားပြီး မြန်မာနိုင်ငံတွင် လက်ရှိဖြစ်ပေါ်နေသော အကျပ်အတည်းတွေဖြေရှင်းရာမှာ ဆက်လက်ပံ့ပိုးကူညီပေးဖို့နှင့် ၇၆ နှစ်နီးပါ တည်မြဲခဲ့သော နှစ်နိုင်ငံဆက်ဆံရေးနှင့် ပူးပေါင်းဆောင်ရွက်မှုကို ပိုမိုခိုင်မာစေဖို့ တွက် လေးလေးနက်နက် ဂုဏ်ယူဝမ်းမြောက်ကြောင်းလည်းပြည်ထောင်စုဝန်ကြီးချုပ် မန်းဝင်းခိုင်သန်းက ပြောဆိုထားသည်။", "အမျိုးသား ညီညွတ်ရေးအစိုးရအနေဖြင့် နှစ်နိုင်ငံ ဘုံအကျိုးစီးပွားနှင့် နှစ်နိုင်ငံပြည်သူတွေ ကောင်းစားရေး ပူးပေါင်းဆောင်ရွက်မည်ဖြစ်ကြောင်း၊ အထူးသဖြင့် မြန်မာနိုင်ငံတွင် ဒီမိုကရေစီစနစ် ပြန်လည်ရှင်သန်လာစေရေးရန် ကိစ္စ၊ လူသားချင်းစာနာထောက်ထားမှုဆိုင်ရာ ကိစ္စ၊ နယ်စပ်လုံခြုံရေးအတွက် ပူးပေါင်းဆောင်ရွက်ရေးကိစ္စ၊ နိုင်ငံဖြတ်ကျော် ရာဇ၀တ်မှုတွေ တိုက်ဖျက်ဖို့နဲ့ ဒေသတွင်း ငြိမ်းချမ်းရေး၊ တည်ငြိမ်ရေးတို့ကို တိုးမြှင့်ဆောင်ရွက်ရေးတို့ ပူးပေါင်းလုပ်ဆောင်ကြရန် တိုက်တွန်းထားသည်။"]
https://yktnews.com/2024/11/191476/	NUG အစိုးရထံ ၂ လတာအတွင်း ဗိုလ်ကြီး ၄ ဦးနှင့် ရဲအုပ် ၂ ဦး အပါအဝင် စစ်ကောင်စီ တပ်သား ၄၉ ဦး အလင်းဝင်	["NUG အစိုးရထံ ၂ လတာအတွင်း ဗိုလ်ကြီး ၄ ဦးနှင့် ရဲအုပ် ၂ ဦး အပါအဝင် စစ်ကောင်စီ တပ်သား ၄၉ ဦး အလင်းဝင်", "ရန်ကုန်၊ နိုဝင်ဘာ ၁၀", "အမျိုးသား ညီညွတ်ရေးအစိုးရထံ စက်တင်ဘာလနှင့် အောက်တိုဘာလ အတွင်း အရာရှိ အဆင့် ဗိုလ်ကြီး ၄ ဦးနှင့် ရဲအုပ် ၂ ဦး အပါအဝင် စစ်ကောင်စီ ၄၉ ဦး အလင်းဝင်ရောက်ခဲ့ကြောင်း သိရသည်။", "အဆိုပါ စစ်ကောင်စီ တပ်သား ၄၉ ဦးတွင် လက်နက်နှင့်တကွ ပြည်သူ့ရင်ခွင် ခိုလှုံ လာသူများလည်း ရှိပြီး လက်နက်ယူဆောင် လာသူများကို အမျိုးသားညီညွတ်ရေးအစိုးရ၊ ကာကွယ်ရေးဝန်ကြီးဌာနက သတ်မှတ်ထားသည့် လက်နက်တန်ဖိုးအလိုက် ဂုဏ်ပြု ချီးမြှင့်ငွေများ ပေးအပ်ခဲ့ကြောင်း လက်နက်မျိုးစုံ ၁၇ လက်နှင့် ခဲယမ်း မီးကျောက်များ ရရှိခဲ့ကြောင်း သိရှိရသည်။", "အကြမ်းဖက် စစ်တပ်၏ စစ်မှုထမ်း အမိန့်ကြေညာချက်ကြောင့် အတင်းအဓမ္မ လူသစ် စုဆောင်းခံရသူများ အပါအဝင် ပြည်သူ့ဘက်ရပ်တည်လိုသည့် တပ်သားနှင့်ရဲများ အနေဖြင့် ပြည်သူ့ရင်ခွင် တယ်လီဂရမ် @MyanmarPeople (သို့) နီးစပ်ရာ PDF၊ ပကဖများနှင့် မဟာမိတ် တိုင်းရင်းသား တော်လှန်ရေးအဖွဲ့အစည်းများကို ဆက်သွယ် ချိတ်ဆက်ကာ ပြည်သူ့ရင်ခွင် ခိုလှုံကြရန် တိုက်တွန်း အသိပေးထုတ်ပြန်အပ်ပါကြောင်း NUG ကာကွယ်ရေးဝန်ကြီးဌာနက ထုတ်ပြန်ထားသည်။"]
https://yktnews.com/2023/01/78895/	NUG အစိုးရအဖွဲ့ဝင် ခေါင်းဆောင်များ အားလုံး အပြောနှင့် အလုပ်ညီအောင် ပြုမူကျင့်ကြံရန် ယာယီ သမ္မတ ဒူဝါလရှီးလ ညွှန်ကြား	["NUG အစိုးရအဖွဲ့ဝင် ခေါင်းဆောင်များ အားလုံး အပြောနှင့် အလုပ်ညီအောင် ပြုမူကျင့်ကြံရန် ယာယီ သမ္မတ ဒူဝါလရှီးလ ညွှန်ကြား", "ရန်ကုန် ၊ ဇန်နဝါရီ ၃", "အမျိုးသားညီညွတ်ရေးအစိုးရNUG ၏ အစိုးရအဖွဲ့ဝင် ခေါင်းဆောင်များအားလုံး အပြောနှင့် အလုပ် ညီအောင် ပြုမူကျင့်ကြံကြိုးစားကြရန် အထူးတိုက်တွန်းလိုက်ပြီး ၂၀၂၃ ခုနှစ်တွင်လည်း ယခင် နှစ် ဟောင်းကဲ့သို့ အလုပ်နှင့် သက်သေပြကြရမည်ဖြစ်ကြောင်း ယာယီသမ္မတဒူဝါလရှီးလက ညွှန်ကြားသည်။", "စစ်အာဏာသိမ်းမှုဖြစ်ပြီးနောက်ပိုင်း CRPH / NUCC / NUG စသည့် ဖွဲ့စည်းမှုများနှင့် စစ်အာ ဏာရှင် ဖြုတ်ချရေးကို စစ်ရေး၊ နိုင်ငံရေးတပ်ဦးမှ ဦးဆောင်လာခဲ့ကြပြီး လိုအပ်ချက်ကြောင့် သက်ဆိုင်ရာ ကော်မတီ၊ ကော်မရှင်များကို ဖွဲ့စည်းလုပ်ဆောင်ခဲ့ကြကြောင်း၊ အစုအဖွဲ့ဆိုင်ရာ၊ အဖွဲ့အစည်းဆိုင်ရာ ကိစ္စရပ်များနှင် ပတ်သက်၍ လူနှင့် မူ အံဝင်ခွင်ကျ ဖြစ်စေနှင့် လူမှန် နေရာမှန် ဖြစ်ရန် သုံးသပ်ကြရန် ပြောကြားလိုကြောင်း ယာယီသမ္မတဒူဝါလရှီးလက ယနေ့ ကျင်းပသော NUG အစိုးရအစည်းအဝေးတွင် ပြောဆိုသည်။", "“ ကျွန်တော်တို့ နိုင်ငံရဲ့ အတိတ်သမိုင်းကြောင်းကို ကြည့်ရင် လူနဲ့ မူ ပြဿနာဟာ ကြီးကြီးမားမား ရှိခဲ့တယ်ဆိုတာကို တွေ့ရပါတယ်။ အထူးသဖြင့် စစ်အစိုးရခေတ် တစ်လျှောက်လုံးမှာ လူနဲ့မူဟာ တခြားစီဖြစ်ခဲ့တယ်။ “လူကို ချစ်လျှင် မူကိုပစ်တယ်” “လူကိုမုန်းလျှင် မူကိုသုံးတယ်” ဆိုတဲ့စကားတောင်ရှိခဲ့ပါတယ်။ အသွင်ကူးပြောင်းရေးကာလကို ဖြတ်သန်းခဲ့စဉ်တုန်းကလည်း လူနဲ့မူပြဿနာကို အပြီးသတ်ဖြေရှင်းလို့ မရခဲ့တာကို တွေ့ရပါတယ်။ ဒါကို သင်ခန်းစာယူပြီး နှစ်သစ်မှာ လူနဲ့မူ အံဝင်ခွင်ကျဖြစ်ရေး၊ လူမှန်နေရာမှန်ဖြစ်ရေးကို အဓိက ဦးစားပေး သုံးသပ်ကြည့်ကြဖို့ တိုက်တွန်းချင်ပါတယ်” ဟု ယာယီသမ္မတက ပြောသည်။", "တော်လှန်ရေးအလုပ်များနှင့် အစိုးရအဖွဲ့လုပ်ငန်းစဉ်များ ထိထိရောက်ရောက် ပီပီပြင်ပြင်ရှိရေးသည် NUG အစိုးရအဖွဲ့ခေါင်းဆောင်အားလုံး၏ စီမံခန့်ခွဲမှု အရည်အချင်းများပေါ်တွင် မူတည်ကြောင်းနှင့် ရှိထားသည့် အရင်းအမြစ်များကို တော်လှန်ရေးအရွေ့တစ်ခုဖြစ်စေရန် အလေ့အလွင့်မရှိဘဲ စီမံခန့်ခွဲနိုင်ရန်အတွက်လည်း အလွန်အရေးကြီးကြောင်းလည်း ပြောကြားခဲ့သည်။", "ငွေကြေးသုံးစွဲမှုနှင့် ပတ်သက်၍လည်း အမှန်တကယ်လိုအပ်သည့် နေရာတွင် သုံးစွဲတတ်ရန်၊ အလေအလွင့်မရှိဘဲ သုံးစွဲနိုင်ရန်နှင့် လက်ရှိဆောင်ရွက်နေသည့် ပြည်ထောင်စု စာရင်းစစ်ချုပ်ရုံး၏ စစ်ဆေးမှုကို တိတိကျကျ ခံယူရန် လိုအပ်ကြောင်း၊ စီမံ/ဘဏ္ဍာကော်မရှင်၏ ငွေကြေးသုံးစွဲမှုဆိုင်ရာ မူဝါဒ/ စီမံ/ဘဏ္ဍာဝန်ကြီးဌာန၏ ငွေကြေးသုံးစွဲမှုဆိုင်ရာ လမ်းညွှန်ချကများကို တိတိကျကျလိုက်နာရန် လိုအပ်ကြောင်း၊ သက်ဆိုင်ရာ ကော်မရှင် ၊ ကော်မတီများအတွက် မူနှင့် လူ ကိုက်ညီခြင်း ရှိ/ မရှိ စိစစ်သုံးသပ်မှုများ လုပ်ဆောင်ကြရန် တိုက်တွန်းလိုကြောင်း ၎င်းက ညွှန်ကြားသည်။", "ထို့ပြင် ပြည်သူလူထံမှ ရရှိသည့် အထွေထွေရင်းမြစ်များကို တော်လှန်ရေးအောင်မြင်ရန်အတွက် အလေအလွင့်မရှိ စနစ်တကျ စီမံကွပ်ကဲကြရန်အလွန်အရေးကြီးကြောင်း ယာယီသမ္မတဒူဝါလရှီးလက မှာကြားတိုက်တွန်းသည်။"]
https://yktnews.com/2025/02/202335/	NUG အစိုးရ၊ ဂျပန်နိုင်ငံဆိုင်ရာ ကိုယ်စားလှယ်ရုံးနှင့် လွှတ်တော်အမတ်များသမဂ္ဂတို့က ပူးတွဲ ပြုလုပ်သည့် မြန်မာ့အရေးကြားနာပွဲကို ဂျပန် အစိုးရတာဝန်ရှိသူများနှင့် လွှတ်တော်အမတ်များ တက်ရောက်	["NUG အစိုးရ၊ ဂျပန်နိုင်ငံဆိုင်ရာ ကိုယ်စားလှယ်ရုံးနှင့် လွှတ်တော်အမတ်များသမဂ္ဂတို့က ပူးတွဲ ပြုလုပ်သည့် မြန်မာ့အရေးကြားနာပွဲကို ဂျပန် အစိုးရတာဝန်ရှိသူများနှင့်လွှတ်တော်အမတ်များ တက်ရောက်", "ရန်ကုန်၊ ဖေဖော်ဝါရီ ၄", "ဂျပန်နိုင်ငံတွင် NUG အစိုးရ၊ ဂျပန်နိုင်ငံဆိုင်ရာ ကိုယ်စားလှယ်ရုံးနှင့် လွှတ်တော်အမတ်များ သမဂ္ဂတို့က ပူးတွဲ ပြုလုပ်သည့် မြန်မာ့အရေးကြားနာပွဲကို ဂျပန် အစိုးရ တာဝန်ရှိသူများနှင့် လွှတ်တော်အမတ်များ တက်ရောက်ခဲ့ကြောင်း သိရသည်။", "ဖေဖော်ဝါရီလ ၃ ရက်နေ့တွင် ဂျပန်နိုင်ငံ လွှတ်တော်အမတ်များရုံးတွင် မအောင်မြင်သော စစ်အာဏာသိမ်းမှု ၄ နှစ် အလွန် လက်ရှိ မြန်မာနိုင်ငံ၏ ပကတိအခြေအနေမှန်များ၊ စစ်တပ်မှ အာဏာလုယူမှု နောက်ဆက်တွဲ ပဋိပက္ခများနှင့် ပြည်သူလူထု ရင်ဆိုင်ကြုံတွေ့နေရသော အခက်အခဲများကို ဂျပန်အစိုးရ တာဝန်ရှိသူများ၊ လွှတ်တော်အမတ်များ၊ နိုင်ငံတကာ သံတမန်များနှင့် သတင်းမီဒီယာများထံ ရှင်းလင်းတင်ပြနိုင်ရန် အတွက် မြန်မာ့ဒီမိုကရေစီအရေးကို အားပေးထောက်ခံသော လွှတ်တော်အမတ်များ သမဂ္ဂနှင့် အမျိုးသားညီညွတ်ရေးအစိုးရ၊ ဂျပန်နိုင်ငံဆိုင်ရာ ကိုယ်စားလှယ်ရုံးတို့က ပူးတွဲ ကျင်းပပြုလုပ်ခဲ့ကြောင်း သိရသည်။", "ထို့ပြင် အထက် လွှတ်တော်နှင့် အောက် လွှတ်တော် အမတ်များထံမှ ကြိုတင် ကောက်ခံထားသည့် လက်မှတ်ရေးထိုး တောင်းဆိုစာကို ကြားနာပွဲသို့ တက်ရောက်ကြသူများမှ တညီတညွတ်တည်း ထောက်ခံအားပေးခဲ့ကြပြီး ဂျပန်အစိုးရထံသို့ နိုင်ငံခြားရေးဝန်ကြီးဌာနမှ တဆင့်ဆက်လက်ပေးပို့ တောင်းဆိုသွားမည်ဖြစ်ကြောင်း သိရှိရသည်။", "အဆိုပါ ကြားနာပွဲကို အမျိုးသားညီညွတ်ရေးအစိုးရ အမျိုးသမီး၊ လူငယ်နှင့် ကလေး သူငယ်ရေးရာဝန်ကြီးဌာန ပြည်ထောင်စုဝန်ကြီး နော်စူစန်နာလှလှစိုးနှင့် ဝန်ကြီးဌာန အကြံပေးဖြစ်သူ ဒေါ်ရွှေရွှေစိန်လတ်တို့မှလည်း တက်ရောက်ရှင်းလင်းဆွေးနွေးခဲ့ကြပြီး စစ်ရှောင် ကလေးငယ်များ၏ ပန်းချီများနှင့် မြန်မာပြည်တွင်း အခြေအနေမှန်များကို သိရှိနားလည်နိုင်ရန် ဓါတ်ပုံများအကို ခင်းကျင်းပြသခဲ့ကြောင်း သိရသည်။", "ယင်း အခမ်းအနားသို့ လွှတ်တော်အမတ်အများအပြား စိတ်ဝင်စားတက်ရောက်ခဲ့ကြပြီး တက္ကသိုလ် ပါမောက္ခများ၊ NGO/NPO များ၊ အလုပ်သမားအဖွဲ့ချုပ် (ILO) မှ တာဝန်ရှိသူများ ၊ နိုင်ငံတကာ သံရုံးများမှ တာဝန်ခံများ၊ သတင်းမီဒီယာများနှင့် မြန်မာ့အရေးအစဉ်တစိုက် ကူညီပေးနေသူ ဂျပန်နိုင်ငံသားများ ၊ဒီမိုကရေစီ တက်ကြွလှုပ်ရှားသူများအပါအဝင် ပရိတ်သတ် ၂၀၀ ကျော် တက်ရောက်ခဲ့ကြောင်း သိရှိရသည်။"]
https://yktnews.com/2023/09/121801/	NUG အစိုးရ၏ ဝန်ကြီးဌာန Website များကို နေပြည်တော်မှ DDOs Attack ဖြင့် တိုက်ခိုက်မှု အချိန်မီ ကာကွယ်တားဆီးနိုင်ခဲ့	["NUG အစိုးရ၏ ဝန်ကြီးဌာန Website များကို နေပြည်တော်မှ DDOs Attack ဖြင့် တိုက်ခိုက်မှု အချိန်မီ ကာကွယ်တားဆီးနိုင်ခဲ့", "ရန်ကုန်၊ စက်တင်ဘာ ၁၀", "အမျိုးသားညီညွတ်ရေးအစိုးရ NUG ၏ ဝန်ကြီးဌာန Websites များကို နေပြည် တော်မှ DDOs Attack စနစ်ဖြင့် တိုက်ခိုက်ခဲ့ရာ အမျိုးသား ညီညွတ် ရေးအစိုးရ ဆက်သွယ်ရေး သတင်းအချက်အလက်နှင့် နည်းပညာဝန်ကြီးဌာန IT & Cybersecurity Department ထံမှ သိရှိရသည်။", "စက်တင်ဘာလ ၉ ရက်နေ့ မြန်မာစံတော်ချိန် ည ၈ နာရီမှ ၉ နာရီအထိ NUG အစိုးရ ဝန်ကြီးဌာန Websites ကို DDOS Attack ဖြင့် တိုက်ခိုက်ခြင်း ဖြစ်ကြောင်း၊ အဆိုပါတိုက်ခိုက်မှုကို NUG ဆက်သွယ်ရေး သတင်းအချက် အလက်နှင့် နည်းပညာဝန်ကြီးဌာန IT & Cybersecurity Department က တိုက်ခိုက်မှုကို ချက်ချင်းသိရှိခဲ့ပြီး တိုကခိုက်နေသော IP များကို Block နိုင်ခဲ့ကြောင်း၊ ဝန်ကြီးဌာနများအားလုံး၏ Websites များ မကျစေရန် IT & Cybersecurity ဌာနက စောင့်ကြည့် ကာကွယ်ခဲ့သည့်အတွက် Websites များအားလုံး ပုံမှန် လည်ပတ်နေကြောင်း အမျိုးသား ညီညွတ်ရေးအစိုးရ အိုင်တီဌာန မှ ဒေါက်တာကေ က ပြောကြားသည်။", "“တစ်ဆက်တည်းမှာပဲ အခုလိုတိုက်ခိုက်တဲ့ IP ရဲ့ ISP ကို သိရှိထားပြီး ဖြစ် တယ်လို့ဆိုပါတယ်။ အခုလိုတိုက်ခိုက်မှုများဟာ အမျိုးသားညီညွတ်ရေး အစိုးရ ရဲ့ IT ဌာနကို အနည်းငယ် အလုပ်ရှုပ်စေတာကလွဲလို့ ဘာမှ ထိခိုက်မှု မရှိ ကြောင်း”ဟု ဒေါက်တာကေက ပြောဆိုသည်။", "NUG အစိုးရ၏ ဝန်ကြီးဌာန Websites များကို တိုက်ခိုက်ခဲ့သော IP မှာ နေပြည်တော်အခြေစိုက် IT Spectrum Company Limited ၏ ISP ကို အသုံးပြုခဲ့ခြင်းဖြစ်ပြီး IT Spectrum Company Limited မှာ Director အဖွဲ့ဝင် ၄ ဦးပါဝင်ကြောင်း စုံစမ်းသိရှိရသည်။", "“အခုလိုတိုက်ခိုက်မှုတွေဟာ ဘာမှ အရာထင်မှာမဟုတ်ဘူးဆို တာပြောချင် တယ်။ သူတို့အချက်အလက်တွေအားလုံးကိုမြင်နေရတယ်။ သူတို့ domain တွေမြင်နေရတယ်။ နည်းပညာဆိုတာတော့ ဒီလိုပါပဲ။ ကျမ တို့ဘက်ကလည်း စကစ ရဲ့ အခုရက်ပိုင်းဝယ်ယူနေတဲ့ Jammer အမျိုးအစားတွေ အားလုံး hack လို့ရထားပါတယ်။ ဝယ်ယူပေးတဲ့ Company ဝယ်ယူတဲ့ ပစ္စည်းအမျိုးအစား နဲ့ ဘယ်နေ့ ရောက်မယ်ဆိုတာက အစ အားလုံးကို ကြိုသိထားတာကြောင့် ဆက် သွယ်ရေး သတင်းအချက်အလက်နှင့် နည်းပညာဝန်ကြီးဌာန Federal Wings Drone R& D ဌာနကို ပို့ပေးထားပါတယ်” ဟု ဒေါက်တာကေ က ပြောကြား သည်။", "ပြည်သူ့ဆန္ဒကို ဆန့်ကျင်ပြီး ကိုယ့်အကျိုးစီးပွားအတွက် စစ်ကောင်စီကို ကူညီ နေသည့် ကိုယ်ကျိုးရှာ အတ္တသမားများကို ပြင်းပြင်းထန်ထန်သတိ ပေး လိုက် ကြောင်း ဆက်သွယ်ရေး သတင်းအချက်အလက်နှင့် နည်းပညာဝန်ကြီး ဌာန IT & Cybersecurity Department က သတိပေးသည်။"]
https://yktnews.com/2023/02/88034/	NUG အလုပ်သမား ဒုဝန်ကြီး ဦးကျော်နီ ထိုင်းနိုင်ငံ၊ ဘန်ကောက်မြို့သို့ ရောက်ရှိလာပြီး AAC မဟာမိတ် အဖွဲ့၊ LPN Foundation တို့နှင့် မြန်မာ ရွှေ့ပြောင်း အလုပ်သမားများ အရေး ဆွေးနွေး	["NUG အလုပ်သမား ဒုဝန်ကြီး ဦးကျော်နီ ထိုင်းနိုင်ငံ၊ ဘန်ကောက်မြို့သို့ ရောက်ရှိလာပြီး AAC မဟာမိတ် အဖွဲ့၊ LPN Foundation တို့နှင့် မြန်မာ ရွှေ့ပြောင်း အလုပ်သမားများ အရေး ဆွေးနွေး", "ရန်ကုန်၊ ဖေဖော်ဝါရီ ၁၇", "အမျိုးသားညီညွတ်ရေးအစိုးရ (NUG) အလုပ်သမား ဒုဝန်ကြီး ဦးကျော်နီ ဦးဆောင်သော ဝန်ကြီးဌာနတာဝန်ရှိသူများသည် ထိုင်းနိုင်ငံ၊ ဘန်ကောက်မြို့သို့ ရောက်ရှိ ပြီး AAC မဟာမိတ် အဖွဲ့၊ LPN Foundation တို့နှင့်တွေ့ဆုံပြီး မြန်မာအလုပ်သမားများကို အားပေးစကားပြောကြားခဲ့ကြောင်း AAC မဟာမိတ်အဖွဲ့မှ ဦးဆောင်သူကိုရဲမင်းက ပြောသည်။", "“ဒုဝန်ကြီးက AAC မဟာမိတ်အဖွဲ့ရုံးခန်းကို လာရောက်တယ်။ နောက်တစ်ခါ MOU နဲ့ လာရောက်ပြီး ဒုက္ခရောက်နေလို့ AAC ရုံးခန်းမှာ ခိုလှုံနေတဲ့ မြန်မာအလုပ်သမားတွေကိုလည်း အားပေးစကားပြောတယ်။ နောက်တစ်ခါ အလုပ် သမား အရေးဆောင်ရွက်နေတဲ့ LPN Foundation တာဝန်ရှိသူတွေနဲ့လည်း တွေ့ဆုံပါတယ်။ ဘန်ကောက်မြို့ကို ရောက်ရှိ တွေ့ဆုံတာဖြစ်ပါတယ်” ဟု AAC မဟာမိတ်အဖွဲ့မှ ဦးဆောင်သူ ကိုရဲမင်းက ရှင်းပြသည်။", "ကိုရဲမင်း ဦးဆောင်သော AAC မဟာမိတ်အဖွဲ့နှင့် NUG အလုပ်သမားဝန် ကြီးဌာန အကြား ယခင်ကတည်းက ပူးပေါင်း ဆောင်ရွက်မှုများဖြင့် မြန်မာရွှေ့ ပြောင်း အလုပ်သမားများ အရေးဆောင်ရွက်လျက်ရှိပြီး အနာဂတ်တွင်လည်း ထပ်မံ၍ တိုးမြှင့် ပူးပေါင်းဆောင်ရွက်သွားရန် ရှိကြောင်း သိရှိရသည်။", "အမျိုးသားညီညွတ်ရေးအစိုးရ (NUG) အလုပ်သမား ဒုဝန်ကြီး ဦးကျော်နီ ဦး ဆောင်သော ဝန်ကြီးဌာနတာဝန်ရှိသူများက ထိုင်းနိုင်ငံတွင် ရောက်ရှိနေသော မြန်မာရွှေ့ပြောင်း အလုပ်သမားများ၏ အရေးကိစ္စများအတွက် အဓိက တွေ့ဆုံ ဆွေးနွေးကြခြင်းဖြစ်ကြောင်း သိရှိရသည်။"]
https://yktnews.com/2023/01/81140/	NUG ၊ CRPH ၊ PDF နှင့် စစ်တပ်ဆန့်ကျင်သော Website ၊ လူမှုကွန်ရက်အကောင့်များ ပိတ်သိမ်းပေးရေး စစ်ကောင်စီက Google နှင့် Facebook ထံသို့ ကန့်ကွက်စာ ရေးသား ပေးပို့နေသော်လည်း အကြောင်းမထူး၊ စစ်တပ်ပိုင်မီဒီယာများ လူမကြည့်၍ မီဒီယာ နှင့် လူမှုကွန်ရက်တွင် ရှုံးနိမ့်နေမှု ကုစားရန် နည်းလမ်းရှာနေရ	["NUG ၊ CRPH ၊ PDF နှင့် စစ်တပ်ဆန့်ကျင်သော Website ၊ လူမှုကွန်ရက်အကောင့်များ ပိတ်သိမ်းပေးရေး စစ်ကောင်စီက Google နှင့် Facebook ထံသို့ ကန့်ကွက်စာ ရေးသား ပေးပို့နေသော်လည်း အကြောင်းမထူး၊ စစ်တပ်ပိုင်မီဒီယာများ လူမကြည့်၍ မီဒီယာ နှင့် လူမှုကွန်ရက်တွင် ရှုံးနိမ့်နေမှု ကုစားရန် နည်းလမ်းရှာနေရ", "ရန်ကုန်၊ ဇန်နဝါရီ ၁၅", "ပြည်သူလူထု တစ်ရပ်လုံးက ထောက်ခံနေသော NUG ၊ CRPH ၊ PDF နှင့် စစ်တပ်ဆန့်ကျင်သော Website ၊ လူမှုကွန်ရက်အကောင့်များ ပိတ်သိမ်းပေးရေး စစ်ကောင်စီက Google နှင့် Facebook ထံသို့ကန့်ကွက်စာများ ရေးသား ပေးပို့နေသော်လည်း အကြောင်းမထူးသဖြင့် နည်းလမ်းရှာနေရကြောင်း ပို့ဆောင်ရေးနှင့် ဆက်သွယ်ရေး ဒုဝန်ကြီး အောင်ကျော်ထွန်းက ပြောသည်။", "စစ်ကောင်စီ၏ လျှို့ဝှက်အစည်းအဝေးတွင် ၎င်းက အထက်ပါအတိုင်း‌ ပြောဆိုခြင်းဖြစ်သည်။", "“နည်းပညာကုမ္ပဏီ Google နှင့် Facebook တို့ကိုလည်း ကန့်ကွက်စာများ ထုတ် ပြန်ပေးလျက်ရှိပါကြောင်း၊ အချို့ကိစ္စများသည် ဝယ်ယူဆောင်ရွက်နေသည့် ကိစ္စများဖြစ်သည့်အတွက် အသေးစိတ်ပြောပြရန် ကန့်သတ်ချက်များရှိပါကြော်ငး၊ မိမိတို့အနေဖြင့် ပူးပေါင်းဆောင်ရွက်သွားမည်ဖြစ်ကြောင်း ပို့ဆောင်ရေးနှင့် ဆက်သွယ်ရေး ဒုဝန်ကြီး အောင်ကျော်ထွန် ပြောဆိုသည်။", "ပြည်ထဲရေး ဒုဝန်ကြီး ဗိုလ်ချုပ်စိုးတင့်နိုင်က နိုင်ငံပိုင် မီဒီယာများကို လူတိုင်း မကြည့်ကြကြောင်း၊ ဖုန်းများကို လူတိုင်းကြည့်ကြကြောင်း၊ အကြမ်းဖက်မှု ပါဝင်ခြင်း၊ အားပေးခြင်းများကို ထိထိရောက်ရောက် အရေးယူမည်ဆိုသော သတင်း စကားများကို မိုဘိုင်းလ်ဖုန်း ၄၆ သန်းမှတစ်ဆင့် SMS များ ပေးပို့ ဆောင်ရွက်ရမည်ဖြစ်ကြောင်း၊ အချိန်သတ်မှတ်၍ SMS ကို နှစ်ကြိမ်၊ သုံးကြိမ် ပေးပို့ခြင်းဖြင့် ဆောင်ရွက်ရန်၊ PDF Game များကို နှိမ်နင်းရန် အကြံပြုသည်။", "နယ်စပ်ရေးရာဒုဝန်ကြီး ဗိုလ်ချုပ် ခွန်သန့်ဇော်ထူးကမူ လက်ရှိတွင် လူကိုယ်တိုင် တစ်ဖက် သတင်းများ ရယူနိုင်မှု လွန်စွာ အားနည်း နေပြီး ကန့် သတ်ချက်များရှိနေကြောင်း၊ ဖုန်းနှင့် စကားပြောစက်များတို့ကို ကြားဖြတ် ဖမ်းယူ နားထောင်ခြင်း၊ လူမှုကွန်ရက်များတွင် Hacker များနှင့်ပူးပေါင်း၍ ဆောင်ရွက်ခြင်းဖြင့် တစ်ဖက်သတင်းများကို ပိုမိုရရှိနိုင်ကြောင်း အကြံပြုသည်။", "(စစ်ကောင်စီ၏ လျှို့ဝှက် အစည်းအဝေး မှတ်တမ်းအပြည့်အစုံကို လုံခြုံရေး နံပါတ်များ၊ ကုတ်များ ဖယ်ရှားပြီး မကြာမီ ထုတ်ပြန်ပေးပါမည်)"]
https://yktnews.com/2023/01/81119/	NUG၊ NUCC ၊ CRPH နှင့် PDF များကို ချေမှုန်းရေး စစ်ကောင်စီ၏ ၈ နာရီ နီးပါး ကြာသော သွေးပျက်ခြောက်ခြားနေသည့် လျှို့ဝှက်အစည်းအဝေး မှတ် တမ်းများ ရန်ကုန်ခေတ်သစ်က မကြာမီ ထုတ်ပြန်မည်	["NUG၊ NUCC ၊ CRPH နှင့် PDF များကို ချေမှုန်းရေး စစ်ကောင်စီ၏ ၈ နာရီ နီးပါး ကြာသော သွေးပျက်ခြောက်ခြားနေသည့် လျှို့ဝှက်အစည်းအဝေး မှတ် တမ်းများ ရန်ကုန်ခေတ်သစ်က မကြာမီ ထုတ်ပြန်မည်", "ရန်ကုန်၊ ဇန်နဝါရီ ၁၅", "အကြမ်းဖက် မင်းအောင်လှိုင် ဦးဆောင်သော စစ်ကောင်စီက NUG၊ NUCC ၊ CRPH နှင့် PDF များကို ချေမှုန်းရေး စစ်ကောင်စီ၏ ၈ နာရီနီးပါး ကြာမြင့်သော သွေးပျက်ခြောက်ခြားနေသည့် လျှို့ဝှက်အစည်းအဝေးတစ်ခုကို ဒီဇင်ဘာလ ၂၃ ရက်နေ့ နေပြည်တော်၊ မြန်မာနိုင်ငံရဲတပ်ဖွဲ့ ဌာနချုပ်တွင် ကျင်းပပြုလုပ်ခဲ့သည်။", "အဆိုပါ သွေးပျက်ခြောက်ခြားနေသည့် အစည်းအဝေးတွင် ပြည်ထဲရေးဝန်ကြီး စိုးထွဋ်က ဦးဆောင်ကျင်းပခြင်းဖြစ်ပြီး ဆွေးနွေးမှု ရလဒ်များကို မင်းအောင်လှိုင်ထံ တိုက်ရိုက် အစီရင်ခံရသော အစည်းအဝေးလည်းဖြစ်သည်။", "ယင်း သွေးပျက်ခြောက်ခြားနေသည့် အစည်းအဝေး တက်ရောက်သူများ၊ အစည်း အဝေး မှတ်တမ်းများအားလုံးကို ရန်ကုန်ခေတ်သစ်က ရရှိထားပြီး စာမျက်နှာ ၄၀ ပါရှိရာ ပြည်ထဲရေးဝန်ကြီး ဌာန၊ ကာကွယ်ရေးဝန်ကြီးဌာန အပါအဝင် စစ်ကောင်စီ၏ ထိပ်တန်း အရာရှိ ၅၅ ဦး တက်ရောက် ခဲ့ကြသည့် အစည်းအဝေးလည်းဖြစ်သည်။"]
https://yktnews.com/2023/06/106826/	NUG၏ လူ့အခွင့်အရေးအကြံပေး ဦးအောင်ကျော်မိုး၏ အစ်ကို ဦးသန်းမြင့် ဓားဖြင့် ထိုးသတ်ခံရ ၊ စစ်တပ်ထောက်ခံသူများက သူတို့လက်ချက်ဖြစ်သည်ဟု လူမှုကွန်ရက်တွင် မှတ်ချက်ရေးသား အောင်ပွဲခံ	["NUG၏ လူ့အခွင့်အရေးအကြံပေး ဦးအောင်ကျော်မိုး၏ အစ်ကို ဦးသန်းမြင့် ဓားဖြင့် ထိုးသတ်ခံရ ၊ စစ်တပ်ထောက်ခံသူများက သူတို့လက်ချက်ဖြစ်သည်ဟု လူမှုကွန်ရက်တွင် မှတ်ချက်ရေးသား အောင်ပွဲခံ", "ရန်ကုန်၊ ဇွန် ၉", "အမျိုးသားညီညွတ်ရေးအစိုးရ NUG၏ လူ့အခွင့်အရေးအကြံပေး ဦးအောင်ကျော်မိုး၏ အစ်ကိုဖြစ်သူ ဓားဖြင့် ထိုးသတ်ခံလိုက်ရပြီး စစ်တပ်ထောက်ခံသူများက သူတို့လက်ချက်ဖြစ်သည်ဟု လူမှုကွန်ရက်တွင် မှတ်ချက်ရေးသား အောင်ပွဲခံလျက်ရှိကြောင်း သိရှိရသည်။", "ရန်ကုန်တိုင်း၊ သာကေတမြို့နယ်၊ ဒေါပုံနွယ်အေးဗလီအနီးတွင် ဇွန်လ ၇ ရက်နေ့ ည ၁၀ နာရီ ၃၀ မိနစ်အချိန် ဆေးဆိုင်မှ အိမ်ပြန်လာရင်း လမ်းတွင် ဓားဖြင့် ရက်ရက်စက်စက် ထိုးသတ်ခံလိုက်ရခြင်းဖြစ်ကြောင်း ၊ ဓားဖြင့် ထိုးသတ်ခံရသူ ဦးသန်းမြင့်သည် NUG လူ့အခွင့်ရေးဝန်ကြီးဌာန အကြံပေးအရာရှိ ဦးအောင်ကျော်မိုး၏အကိုဖြစ်ကြောင်း သိရှိရသည်။", "” ညဘက် သူရဲ့ဆေးဆိုင်ကနေ အိမ်ပြန်လာရင်း လမ်းမှာ ရက်ရက်စက်စက်အသတ်ခံရတယ်။ ရဲတွေက မှတ်တမ်းယူသွားပေမယ့် ဘာမှ မလုပ်ပေးဘူး” ဟု NUG လူ့အခွင့်ရေးဝန်ကြီးဌာန အကြံပေးအရာရှိ ဦးအောင်ကျော်မိုးက ရန်ကုန်ခေတ်သစ်သတင်းဌာနထံသို့ ပြောဆိုသည်။", "စစ်တပ်ထောက်ခံသူများက လူမှုကွန်ရက်တွင် NUG လူ့အခွင့်ရေးဝန်ကြီးဌာန အကြံပေးအရာရှိ ဦးအောင်ကျော်မိုး၏ အစ်ကိုဖြစ်သူ ဦးသန်းမြင့်ကို သတ်ဖြတ်မှုသည် ၎င်းတို့၏ လက်ချက်ဖြစ်ကြောင်း မှတ်ချက်ပြု ရေးသား အောင်ပွဲ ခံလျက်ရှိကြောင်း သိရှိရသည်။", "“ဘာအခုမှ ကြောက်ပါပြီလဲ။ မင်းတို့ PDF တွေ လုပ်တုန်းက ကောင်းတယ်။ ငါတို့လုပ်မှ ဟိုဟာဖြစ်တယ်၊ ဒီဟာဖြစ်တယ်နဲ့” ဟု ဖေ့ဘုတ်စ် လူမှုကွန်ရက်တွင် Thiha Aung အကောင့်က မှတ်ချက်ပြု ရေးသားထားသည်။"]
https://yktnews.com/2023/12/134588/	NW PDF အတွက် စောင်နှင့် အသုံးအဆောင်များ ထောက်ပံ့	["NW PDF အတွက် စောင်နှင့် အသုံးအဆောင်များ ထောက်ပံ့", "ရန်ကုန်၊ ဒီဇင်ဘာ ၅", "အညာပစ်တိုင်းထောင်လေးများအဖွဲ့ မှNW PDF အတွက် စောင်နှင့်င့်အသုံးအဆောင်ပစ္စည်းများထောက်ပံ့ပေးခဲ့ကြောင်း သိရှိရသည်။"]
https://yktnews.com/2023/02/89873/	Nescafe ကော်ဖီ၊ Maggi ခေါက်ဆွဲ၊ Milo ချောကလက် ဖျော်ရည် အပါအဝင် စားသောက်ကုန် များ ထုတ်လုပ် နေသည့် ဆွစ်ဇာလန် Nestle ကုမ္ပဏီက စစ် အာဏာသိမ်းမှု ကြောင့် မြန်မာ နိုင်ငံမှ လုပ်ငန်းများ ပိတ်သိမ်း ထွက်ခွာမည်	["Nescafe ကော်ဖီ၊ Maggi ခေါက်ဆွဲ၊ Milo ချောကလက် ဖျော်ရည် အပါအဝင် စားသောက်ကုန် များ ထုတ်လုပ် နေသည့် ဆွစ်ဇာလန် Nestle ကုမ္ပဏီက စစ် အာဏာသိမ်းမှု ကြောင့် မြန်မာ နိုင်ငံမှ လုပ်ငန်းများ ပိတ်သိမ်း ထွက်ခွာမည်", "ရန်ကုန်၊ ဖေဖော်ဝါရီ ၂၈", "မြန်မာနိုင်ငံတွင် Nescafe ကော်ဖီ၊ Maggi ခေါက်ဆွဲ၊ မိုင်လို အာဟာရ ဖျော်ရ ည် အပါအဝင် စားသောက် ကုန်များ ထုတ်လုပ်နေသည့် ဆွစ်ဇာလန် Nestle ကုမ္ပဏီ စစ်အာဏာသိမ်းမှုကြောင့် မြန်မာနိုင်ငံမှ လုပ်ငန်းပိတ် သိမ်းထွက် ခွာမည်ဖြစ်ကြောင်း AFP သတင်းအရ သိရှိရသည်။", "၂၀၂၁ခုနှစ် စစ်အာဏာသိမ်းပြီးနောက် ပြည်သူများအပေါ် စစ်တပ်၏ လူ မဆန် သော ရက်စက်သတ်ဖြတ်မှုများကြောင့် ကြီးမားသော နိုင်ငံခြား ရင်းနှီး မြုပ်နှံမှု ကုမ္ပဏီများ ထွက်ခွာလျက်ရှိရာ ယခုနောက်ဆုံး စားသောက်ကုန် လုပ်ငန်း လုပ်ကိုင်နေသော ဆွစ်ဇာလန် စားသောက်ကုန် ကုမ္ပဏီကြီး Nestle က မြန်မာနိုင်ငံ တွင် ထုတ်လုပ်မှုအားလုံးကို ရပ်ဆိုင်းတော့မည်ဖြစ်ကြောင်း တနင်္လာနေ့တွင် ထုတ်ပြန်ပြောဆိုသည်။", "စစ်အာဏာသိမ်းပြီးနောက် ပြင်သစ် ရေနံကုမ္ပဏီကြီး Total နှင့် Chevron နှင့် နော်ဝေ တယ်လီကွန်းအော်ပရေတာ Telenor တို့ အပါအဝင် နိုင်ငံခြားကုမ္ပဏီ များက မြန်မာ နိုင်ငံမှ ဆက်တိုက် ထွက်ခွာနေကြခြင်းဖြစ်သည်။", "လက်ရှိ စီးပွားရေးအခြေအနေကြောင့် ရန်ကုန်ရှိ ရုံးချုပ်နှင့် Nestle ၏ စက်ရုံ တို့ ၏ လုပ်ငန်းလည်ပတ်မှုအားလုံး ရပ်ဆိုင်းသွားမည်ဖြစ်သော်လည်း အချိန် အတိအကျ ထုတ်ဖော်ပြောဆိုခြင်းမရှိပေ။", "Nestle သည် မြန်မာနိုင်ငံတွင် Nescafe အသင့်စားကော်ဖီ၊ Maggi ခေါက်ဆွဲ နှင့် Milo ချောကလက် ဖျော်ရည် အပါအဝင် စားသောက်ကုန်များကို ထုတ် လုပ် ရောင်းချနေခြင်းဖြစ်ပြီး ထိုင်း၊ မလေးရှားနှင့် ဖိလစ်ပိုင်မှ Nestle ထုတ် ကုန် များကိုသာ ဖြန့်ဖြူးရောင်းလိမ့်မည်ဟု ဆိုသည်။", "Nestle ၏ စက်ရုံနှင့် ရန်ကုန်ရုံးချုပ်တွင် ဝန်ထမ်း ၁၃၈ ဦးရှိပြီး၎င်းတို့ မနစ်နာ စေရန် ဆောင်ရွက်ပေးမည်ဟု ကုမ္ပဏီက ဆက်ပြောသည်။", "Nestle သည် ယမန်နှစ် ကမ္ဘာတစ်ဝန်း စားသောက်ကုန်ထုတ်လုပ်ရောင်းချမှုမှ အမေရိကန် ဒေါ်လာ ၉၅ ဘီလီယံခန့် ရရှိခဲ့သော ကမ္ဘာ့အကြီးဆုံး စားသောက် ကု န်ထုတ်လုပ်သည့် ကုမ္ပဏီကြီးများတွင် တစ်ခု အပါအဝင်ဖြစ်သည်။", "ဓာတ်ပုံ- Nestle က ထုတ်လုပ်နေသော Nescafe ကော်ဖီ၊ Maggi ခေါက်ဆွဲ၊ Milo ချောကလက် ဖျော်ရည်။"]
https://yktnews.com/2024/06/167635/	စစ်ကောင်စီက ကျပ်ငွေဘီလီယံများစွာ ရိုက်ထုတ်ခြင်း၊ VPN ပိတ်ပင်ခြင်းများ လုပ်ဆောင်ပြီးနောက် ပြည်သူများ ဒီဂျစ်တယ်ငွေကြေး နှင့် ဒီဂျစ်တယ်ငွေပေး ချေမှုစနစ် အသုံးပြုရန် ညွှန်ကြားပြန်	["Non-CDM ဝန်ထမ်းနှင့်စစ်သားများကို လစာပေးခြင်း၊ စစ်ကောင်စီ အသုံး စရိတ်များကို ငွေရိုက်မထုတ်တော့ဘဲ ဒီဂျစ်တယ်ငွေကြေးဖြင့် ပေးရန် ကြိုးစားမှုဖြစ်နိုင်၍ ကျရှုံးရန်သာရှိ", "ရန်ကုန်၊ ဇွန် ၁၄", "အကြမ်းဖက်စစ်ကောင်စီက ငွေကျပ် ဘီလီယံပေါင်းများစွာ ရိုက်ထုတ်ခြင်း၊ VPN များ ပိတ်ပင်ခြင်းများ လုပ်ဆောင်ပြီးနောက် ပြည်သူများ ဒီဂျစ်တယ်ငွေကြေးနှင့်ဒီဂျစ်တယ်ငွေပေးချမှုများ အသုံးပြုရန် အမိန့် ထုတ်ပြန် ညွှန်ကြားလာကြောင်း ဗဟိုဘဏ်က ပေးပို့သော ညွှန်ကြားစာအရ သိရှိရသည်။", "စစ်ကောင်စီ၏ ဗဟိုဘဏ်က ဇွန်လ ၁၂ ရက်နေ့ ထုတ်ပြန်သော ညွှန်ကြားချက်တွင် ဘဏ်များနှင့် မိုဘိုင်းငွေရေးကြေးရေး ဝန်ဆောင်မှု လုပ်ငန်းများအနေဖြင့် ဝန်ကြီးဌာနနှင့် အများပြည်သူများ ဒီဂျစ်တယ် ငွေပေးချေမှုများကို အသုံးပြုနိုင်ရေးအတွက် ပမာဏကြီးမားသော ငွေပေးချေမှုများအတွက် CBM-NET System RTGS စနစ်၊ ပမာဏသေးငယ်သော ပေးချေမှုများအတွက် CBM-System ACH စနစ် အသုံးပြုရန်၊ QR အသုံးပြုငွေပေးချေမှုများ၊ လက်ရှိ အကောင်အထည်ဖော်နေသည့် Digital Payment Switch နှင့်ချိတ်ဆက်ဆောင်ရွက်ရန် ညွှန်ကြားထားသည်။", "စစ်ကောင်စီဗဟိုဘဏ်၏ ဒီဂျစ်တယ်ငွေပေးချေမှုဆိုင်ရာ သတ်မှတ်ချက်များမှာ", "၁ – လူပုဂ္ဂိုလ်အချင်းချင်း ငွေပေးချေခြင်းကို လုပ်ငန်းဆောင်ရွက်မှုကို တစ်ကြိမ်လျှင် ငွေကျပ် ၁၀ သိန်းဖြင့် တစ်ရက်လျှင် ငွေကျပ် သိန်း ၅၀ ။", "၂ – လူပုဂ္ဂိုလ်မှ ရောင်းချသူသို့ ငွေပေးချေခြင်း ဆောင်ရွက်ရာတွင် ရွှေဆိုင်များ၊ အီလက်ထရောနစ် အရောင်းဆိုင်များ၊ ဆောက်လုပ်ရေးပစ္စည်းအရောင်းဆိုင်များ၊ ကျန်းမာရေးစောင့်ရှောက်မှု စင်တာများအပါအဝင် အုပ်စုအတွက် လုပ်ဆောင်ရွက်မှု ပမာဏအား တစ်နေ့လျှင် အများဆုံး ကျပ်သိန်း ၁၀၀။", "၃ – မိုဘိုင်းငွေကြေးစာရင်းများ၏ အမြင့်ဆုံး လက်ကျန်ပမာဏကို ကျပ်သိန်း ၁၀၀ အထိသာထားရန်နှင့် ကျပ်သိန်း ၁၀၀ ကျော်ပါက ဘဏ်စာရင်းနှင့်ချိတ်ဆက်၍ နေ့စဉ် ဘဏ်စာရင်းသို့ ပြောင်းရွှေ့ရန်။", "၄ – ကျပ်သိန်း ၁၀၀ အထိ လူပုဂ္ဂိုလ်အချင်းချင်းငွေပေးချေခြင်းနှင့် အစိုးရငွေပေးချေမှုများအတွက် Mobile Banking အသုံးပြုဆောင်ရွက်ခြင်းကို CBM-NET ACH Function ဖြင့် ချိတ်ဆက်ဆောင်ရွက်ရန်။", "၅ – ကျပ်သိန်း ၁၀၀ နှင့်အထက် ပေးချေမှုများအတွက် CBM-NET System B2B Function ဖြင့် ဆောင်ရွက်ရန် ။", "၆ – ဘဏ်နှင့်ဆက်သွယ်ဆောင်ရွက်သူများက CBM-NET ACH Functionကို ၂၄ နာရီအမြဲတမ်း အသုံးပြုနိုင်ရန်အတွက် Debit Cap (ACH Allocation) တွင် ငွေလုံလောက်စွာ ရွှေ့ပြောင်းထားရန်။", "၇ – စားသုံးသူ Wallet ကို အသုံးပြု၍ ကုန်သည်ကဲ့သို့ ရောင်းဝယ်မှုများ ဆောင်ရွက်ခြင်း ( လူပုဂ္ဂိုလ်ပေးချေမှုကို အသုံးပြု၍ ကုန်ပစ္စည်းဝယ်ယူခြင်း၊ ရောင်းချခြင်း) မပြုနိုင်စေရေးအတွက် စနစ်တကျ စိစစ်ဆောင်ရွက်ရန်၊ ပေးချေမှုများတွင် အကြောင်းအရာ ဖော်ပြရန်နှင့် လုပ်ငန်းဆောင်ရွက် အကြိမ်အရေအတွက်ကို ကန့်သတ်ဆောင်ရွက်ရန်။", "၈ – Merchant များအတွက် မှတ်ပုံတင်ရာတွင် အချက်အလက် မှန်ကန်မှု ရှိစေရေး သေချာစိစစ်ရန်၊ အမှန်တကယ် Merchant ဖြစ်ကြောင်း ဘဏ်နှင့်မိုဘိုင်းငွေရေးကြေးရေး ဝန်ဆောင်မှုလုပ်ငန်းများက အာမခံပေးရန် တို့ကို သတ်မှတ်ထားသည်။", "စစ်ကောင်စီဗဟိုဘဏ်၏ သတ်မှတ်ချက်များကို မလိုက်နာပါက ငွေရေးကြေးရေး အဖွဲ့အစည်းများ ဥပဒေ ပုဒ်မ ၁၅၄ အရ စီမံခန့်ခွဲရေး နည်းလမ်းအရ အရေးယူဆောင်ရွက်သွားရန် ညွှန်ကြားထားသည်။", "အကြမ်းဖက်စစ်ကောင်စီက လက်ရှိ အသုံးပြုနေသော ငွေရေးကြေးရေးကဏ္ဍကို ဒီဂျစ်တယ်ငွေကြေး အဖြစ် ပြောင်းလဲ အသုံးပြုရန် စီစဉ်ခြင်းမှာ ကျပ်ငွေဘီလီယံရိုက်နှိပ်နေရခြင်းမှ ရှောင်ရှားရန် အဓိက ဖြစ်ပြီး ဒီဂျစ်တယ်ငွေရေးကြေးရေးအတွက် အာမခံချက် မရှိကြောင်း၊ နိုင်ငံတကာကဲ့သို့ ဒီဂျစ်တယ် ငွေရေးကြေးရေးနှင့် စီးပွားရေးကဏ္ဍတစ်ခုလုံး ချိတ်ဆက်ထားခြင်းမရှိဘဲ လက်ပူတိုက်၍ ကျပ်ငွေ ဘီလီယံချီ ရိုက်ထုတ်ရခြင်း ရှောင်ရှားရန် လုပ်ဆောင်လာခြင်းဖြစ်သည်ဟု စီးပွားရေးကျွမ်းကျင်သူ တချို့က မှတ်ချက်ပြုသည်။", "“သူ့ကို ဘယ်လိုသွားယုံမလဲ။ ငွေတွေအများကြီး ရိုက်ထုတ်နေရတာကို သူက ဝန်ထမ်းတွေကို လစာပေးရင် ဒီဂျစ်တယ် ငွေကြေးနဲ့ပေးမယ်။ ဝန်ကြီးဌာနအသုံးစရိတ်တွေကို ဒီဂျစ်တယ်ငွေပေးချေမှုနဲ့ ပေးမယ်ပေါ့။ ဒီလိုလုပ်ချင်တာ။ အဲဒါကလည်း တကယ်တော့ ခိုင်မာတဲ့ စီးပွားရေးရှိရမယ်။ ငွေလဲနှုန်းငြိမ်ရမယ်၊ တိုင်းပြည်ရဲ့ GDP နဲ့ စီးပွားရေး Sector တစ်ခုလုံး တည်ငြိမ်မှ ဒီဂျစ်တယ်ငွေကြေးက ထွန်းကားတာ။ အခြေခံအချက်တွေ အများကြီးပဲ။ အဲဒါတွေပြောရင် အများကြီးပဲ။ လိုရင်းကတော့ အခု စစ်တပ်က စျေးကွက်စီးပွားရေးမဟုတ်ဘဲ လုပ်ချင်သလိုလုပ် ဖမ်းချင်သလို ဖမ်း နေတဲ့အချိန်မှာ ဘယ်လိုမှ ဒီဂျစ်တယ်ငွေကြေးစနစ်က မအောင်မြင်နိုင်ပါဘူး။ ငွေတွေ မရိုက်ထုတ်တော့ဘဲ ဝန်ထမ်းတွေနဲ့ စစ်သားတွေကို ဒီဂျစ်တယ်ငွေကြေးနဲ့ လစာပေးဖို့ ပြောင်းလုပ်တဲ့ လုပ် ရပ်လို့ ပဲ မြင်ပါတယ်။ အင်တာနက်တောင် တစ်နိုင်ငံလုံး ဖြတ်တောက်နေတာ ဘယ်လို ဒီဂျစ်တယ်ငွေကြေးသုံးမလဲ” ဟု ဘဏ္ဍာရေးဆိုင်ရာ ကျွမ်းကျင်သူ CDM အရာရှိတစ်ဦးက သုံးသပ်ပြောဆိုမေးခွန်းထုတ်သည်။", "#မြန်မာ့နွေဦးတော်လှန်ရေး#ykt#yktnews#khitthitmedia#myanmar#media#burmese#foryou#foryoupage#NUG#springrevolution#KhitThitMedia#springrevolutionmyanmar2021#PDF#againstmyanmarmilitarycoup#rejectmilitarycoupmyanmar"]
https://yktnews.com/2025/03/208285/	Non-CDM ဝန်ထမ်းများ တော်လှန်ရေးတပ်များ၏ ဖမ်းဆီးမှု မခံရစေရေး သတိပြုရန် စစ်ကောင်စီက ညွှန်ကြားမှုများ ဆက်တိုက် လုပ်နေ	["Non-CDM ဝန်ထမ်းများ တော်လှန်ရေးတပ်များ၏ ဖမ်းဆီးမှု မခံရစေရေး သတိပြုရန် စစ်ကောင်စီက ညွှန်ကြားမှုများ ဆက်တိုက် လုပ်နေ", "ရန်ကုန်၊ မတ် ၂၀", "နေပြည်တော် အပါအဝင် နိုင်ငံတစ်ဝန်းလုံးမှ Non-CDM ဝန်ထမ်းများအနေဖြင့် တော်လှန်ရေးတပ်များ၏ ဖမ်း ဆီးမှု မခံရစေရေး သတိပြုကြရန် စစ်ကောင်စီက ညွှန်ကြားမှုများ ဆက်တိုက် လုပ်နေကြောင်း နေပြည်တော်ဝန်ထမ်းသတင်းရင်းမြစ်က ပြောဆိုသည်။", "အကြမ်းဖက်စစ်ကောင်စီက ဇန်နဝါရီလအတွင်း လုံခြုံရေးနှင့် တည်ငြိမ်အေးချမ်းရေးနှင့် တရားဥပဒေစိုးမိုးရေး ကော်မတီ အစည်းအဝေး ပြုလုပ်ခဲ့ပြီး ယင်းအစည်းအဝေးတွင် ဝန်ထမ်းများအနေဖြင့် တော်လှန်ရေးတပ်ဖွဲ့များ၏ ဖမ်းဆီးမှု မခံရစေရေး စဉ်ဆက်မပြတ် အသိပညာပေးရန်၊ ဆောင်ရန်နှင့်ရှောင်ရန်များကို တောက် လျှောက် ညွှန်ကြားရန် အမိန့် ထုတ်လာခြင်းဖြစ်သည်။", "စစ်ကောင်စီလက်အောက်ခံ ဝန်ကြီးဌာနများအနေဖြင့် မိမိတို့၏ ဝန်ထမ်းများကို တော်လှန်ရေးအဖွဲ့များက ဖမ်း ဆီးခေါ်သွားခြင်း၊ ပြန်လည် လွတ်မြောက်လာခြင်း အပါအဝင် ထူးခြားဖြစ်စဉ်များကို အချိန်နှင့်တပြေးညီ သတင်းပို့ရန်ကိုလည်း ဌာနဆိုင်ရာများအားလုံးသို့ စစ်ကောင်စီက ညွှန်ကြားချက် ထုတ်ပြန်သည်။", "လတ်တလော စစ်ကောင်စီလက်အောက်ခံ ဝန်ထမ်းများမှာ တော်လှန်ရေးတပ်များ၏ ဖမ်းဆီးမှုများကို ဆက်တိုက် ခံနေရပြီး ယင်းသို့ ဖမ်းဆီးခံရမှုများအတွက် ဌာနဆိုင်ရာ ဝန်ထမ်းအကြီးအကဲများကို စစ်ကောင်စီက အရေးယူမှုများ ဆက်တိုက် လုပ်ဆောင်လျက်ရှိကြောင်း သိရှိရသည်။", "၂၀၂၄ ခုနှစ် ဒီဇင်ဘာလ ၂၇ ရက်နေ့ မွန်းလွဲ ၂ နာရီအချိန် Aung San’s Land Natmaukက ရန်ကုန်-မန္တလေး အမြန်လမ်း မိုင်တိုင်အမှတ် ၂၆၂ တွင် ရှောင်တခင် ဖမ်းဆီးစစ်ဆေးရာ မီးသတ်ဦးစီးဌာနမှ ညွှန်မှူး ရွှေဘနှင့် ဒေါ်ခင်နွဲ့ရွှေတို့ကို ဖမ်းဆီးရရှိခဲ့ကြောင်း၊ အလားတူ ၂၀၂၄ ခုနှစ် ဒီဇင်ဘာလ ၃၁ ရက်နေ့ ရန်ကုန်-မန္တလေး အမြန်လမ်း မိုင်တိုင်အမှတ် ၂၆၂ ဝန်းကျင်တွင် စစ်ကောင်စီ၏ ထောက်ပို့တပ်မှ တပ်ကြပ် ၁ ဦး၊ ပျူစောထီး ၁ ဦး၊ ကပစ စစ်သား ၁ ဦး နှင့် ဗိုလ်ကြီး တစ်ဦး၏ ဇနီးဖြစ်သူ ဒေါ်ယယုယုခိုင်တို့ကိုလည်း ဖမ်းဆီးရရှိခဲ့ကြောင်း သိရှိရသည်။", "အလားတူ ဇန်နဝါရီလအတွင်းကလည်း ရန်ကုန်-မန္တလေး အမြန်လမ်းအနီး နတ်မောက်-ပျော်ဘွယ်လမ်းပေါ်တွင် စစ်ကောင်စီလက်အောက်ခံ Non-CDM ဆောက်လုပ်ရေးဝန်ကြီးဌာနမှ လက်ထောက်ညွှန်ကြားရေးမှူး သန်းထွန်းကို တော်လှန်ရေးတပ်များက ဖမ်းဆီးသွားခဲ့ကြောင်း၊ ဆောက်လုပ်ရေးဝန်ကြီးဌာန၊ လမ်းဦးစီးဌာနကြီးကြပ်ရေးအဖွဲ့မှ လက်ထောက်ညွှန်ကြားရေးမှူး သန်းထွန်းသည် မွေးရပ်ဇာတိ ရွှေတောင်မှ တာဝန်ကျရာ တောင်ကြီးသို့ အသွားတွင် ဖမ်းဆီးခံလိုက်ရခြင်းဖြစ်ကြောင်း သိရှိရသည်။"]
https://yktnews.com/2023/10/128627/	Operation 1027 ကို မြန်မာပြည်သူ တစ်ရပ်လုံးအပါအဝင် အဖွဲ့ များက ထောက်ခံအားပေးမှု မြောက်ပိုင်းမဟာမိတ် ၃ ဖွဲ့ ကျေးဇူးတင်၊ စစ်ဆင်ရေး မပြီးမချင်း ပြည်သူများအနေဖြင့် အားပေးထောက်ခံ ဝန်းရံကြရန် တိုက်တွန်း	["Operation 1027 ကို မြန်မာပြည်သူ တစ်ရပ်လုံးအပါအဝင် အဖွဲ့ များက ထောက်ခံအားပေးမှု မြောက်ပိုင်းမဟာမိတ် ၃ ဖွဲ့ ကျေးဇူးတင်၊ စစ်ဆင်ရေး မပြီးမချင်း ပြည်သူများအနေဖြင့် အားပေးထောက်ခံ ဝန်းရံကြရန် တိုက်တွန်း", "ရန်ကုန်၊ အောက်တိုဘာ ၂၉", "Operation 1027 ကို မြန်မာပြည်သူ တစ်ရပ်လုံးအပါအဝင် အဖွဲ့ အစည်း များက ထောက်ခံအားပေးမှု မြောက်ပိုင်းမဟာမိတ် ၃ ဖွဲ့ ကျေးဇူးတင်ပြီး စစ်ဆင်ရေး မပြီးမချင်း ပြည်သူများအနေဖြင့် အားပေးထောက်ခံ ဝန်းရံကြရန် မြောက်ပိုင်းမဟာမိတ် ၃ ဖွဲ့က တိုက်တွန်းလိုက်သည်။", "Operation 1027 (၁၀၂၇ စစ်ဆင်ရေး) အမည်ဖြင့် ၂၀၂၃ ခုနှစ်၊ အောက် တိုဘာလ ၂၇ ရက်နေ့တွင် စတင်ခဲ့သော ညီနောင်မဟာမိတ် ၃ ဖွဲ့၏ စစ်ဆင်ရေးကို ကြိုဆိုထောက်ခံကြသော မြန်မာပြည်သူလူထု တစ်ရပ်လုံး အပါအဝင် အဖွဲအစည်း အသီးသီး၊ လူပုဂ္ဂိုလ်တစ်ယောက်ချင်းစီကို မိမိတို့ အနေဖြင့် များစွာ ကျေးဇူးတင်ရှိကြောင်း၊ တစ်ပြိုင်နက်တည်းတွင် မြောက် ပိုင်း ညီနောင်မဟာမိတ် ၃ ဖွဲအနေဖြင့်လည်း မိမိတို့ ရည်မှန်းထားသော စစ်‌ရေး၊ နိုင်ငံရေး၊ ရည်မှန်းချက်များနှင့်အတူ မြန်မာပြည်သူလူထုတစ်ရပ်လုံး လိုလားသော ဆန္ဒ၊ မျှော်မှန်းချက်များကို အပြည့်အဝရရှိသည်အထိ ဆက် လက်တိုက်ပွဲဝင်သွားမည်ဖြစ်ကြောင်း ညီနောင် ၃ ဖွဲ့က ပြောသည်။", "စစ်ဆင်ရေးအောင်မြင်ရန်အတွက် ပြည်သူလူထု၏ အားပေးထောက်ခံမှုနှင့် ဝန်းရံပံ့ပိုးမှုတိုသည် အလွန်အရေးကြီးပြီး ဤစစ်ဆင်ရေးကြီး မပြီးမချင်း တစ်သွေးတည်း၊ တစ်သားတည်းရှိရန် ဆက်လက် လိုအပ်နေဦးမည် ဖြစ် ကြောင်း၊ ထိုပြင် ဤစစ်ဆင်ရေးကြီးကို အထောက်အပံ့၊ အကူအညီဖြစ်သော မည်သည့်လုပ်ဆောင်ချက်မျိုးဖြင့်မဆို တိုက်ရိုက် (သိုမဟုတ်) သွယ်ဝိုက် ပါဝင်၍သော်လည်းကောင်း၊ ပုံစံတစ်မျိုးမျိုးဖြင့် သော်လည်းကောင်း ဆက်လက်ပူးပေါင်းပါဝင်ကြရန် မြောက်ပိုင်းမဟာမိတ် ၃ ဖွဲ့က တိုက်တွန်း တောင်းဆိုထားသည်။", "ဓာတ်ပုံ- AA ၊ MNDA နှင့် TNLA တို့၏ စစ်ဦးစီးချုပ် ၃ ဦး။"]
https://yktnews.com/2024/05/161988/	PDF ကို ကြောက်နေရ၍ ရေနံမြေရဲများ လက်ပံတို၊ ကျောက်ခွက်ရေနံမြေ အပါအဝင် လုပ်ကွက်များတွင် သွားရောက် တာဝန်မထမ်းရရေး အနည်းဆုံး သိန်း ၃၀ မှစတင်၍ လာဘ်ထိုးနေရ	["PDF ကို ကြောက်နေရ၍ ရေနံမြေရဲများ လက်ပံတို၊ ကျောက်ခွက်ရေနံမြေ အပါအဝင် လုပ်ကွက်များတွင် သွားရောက် တာဝန်မထမ်းရရေး အနည်းဆုံး သိန်း ၃၀ မှစတင်၍ လာဘ်ထိုးနေရ", "ရန်ကုန် ၊ မေ ၁၂", "မကွေးတိုင်းအတွင်းတွင် PDF များကို ကြောက်နေရ၍ ရေနံမြေလုံခြုံရေးစောင့်ရဲများ လက်ပံတို၊ ကျောက်ခွက်ရေနံမြေ အပါအဝင် ရေနံမှော် လုပ်ကွက်များတွင် သွားရောက် မထမ်းဆောင်ရရေး ပြည်ထဲရေးဝန်ကြီးဌာနမှ ထိပ်တန်း အရာရှိကြီးများကို အနည်းဆုံး သိန်း ၃၀ မှစတင်၍ လာဘ်ထိုးနေရကြောင်း ရဲသတင်းရင်းမြစ်က ပြောဆိုသည်။", "ရေနံမြေရဲတပ်ဖွဲ့မှ အရာရှိနှင့် တပ်ဖွဲ့ဝင်များသည် PDF များ စိုးမိုးနေသော မကွေးတိုင်းအတွင်းရှိ ရေနံလုပ်ကွက်များတွင် တာဝန် မကျစေရန်အတွက် ရေနံမြေရဲတပ်ဖွဲ့မှူး ရဲမှူးကြီး လှရီ အပါအဝင် ပြည်ထဲရေးဝန်ကြီးဌာန အရာရှိကြီးများကို လာဘ်ထိုးနေရကြောင်း၊ အရာရှိဆိုလျှင် ငွေကျပ် သိန်း ၃၀ လာဘ်ထိုးရပြီး အခြားအဆင့်ဆိုလျှင် ငွေကျပ် ၅ သိန်း လာဘ်ထိုးရကြောင်း သိရှိရသည်။", "“PDF တွေကို ကြောက်နေရလို့ ရှေ့တန်းရေနံမြေလုပ်ကွက်တွေဆီကို မသွားရဖို့အတွက် ရေနံမြေ ရဲတပ်ဖွဲ့မှူးကို အရာရှိဆိုရင် သိန်း ၃၀ အခြားအဆင့် ဆိုရင် ၅သိန်းအထိ ပေးရတယ်။ ရေနံမြေ ရဲတပ်ဖွဲ့မှူး ရဲမှူးကြီး လှရီရဲ့ သားကလည်း လကုန်ရင် သူ့အတွက် မုန့်ဖိုးဆိုပြီး ရဲအရာရှိတွေနဲ့ တပ်ဖွဲ့ဝင်တွေဆီက သီးသန့်လိုက်တောင်းတယ်။ ရဲမှူးကြီး လှရီရဲ့သားက အာကာတဲ့ ။ လက်ပံတို ကျောက်ခွက် ရေနံမြေများကို မသွားချင်ကြဘူး။ ငွေပေးလို့ရရင်ရ မရရင်လည်း သေမှာဆိုတော့ ထောင်ကျခံမယ်ဆိုပြီး ဘယ်ရဲမှ မသွားကြဘူး” ဟု ရဲသတင်းရင်းမြစ်က ပြောဆိုသည်။", "ထိုကဲ့သို့ မကွေးတိုင်းအတွင်းရှိ ရေနံမြေ လုပ်ကွက်များသို့မ ပြောင်းရွှေ့သဖြင့် အရေးယူခံရသော ရေနံမြေရဲတပ်ဖွဲ့ဝင်များ ရှိနေပြီး မှတ်တမ်းဝင် လက်မှတ်ရေးထိုး သတိပေးကြောင်း သိရှိရသည်။", "PDF အားနည်းသော ရေနံမြေလုပ်ကွက်များတွင်မူ ရေနံမြေ ရဲများကိုယ်တိုင် ရေနံများ ခိုးထုတ်ပြီး ငွေကြေးရှာဖွေကြကြောင်း၊ ရေနံမြေရဲများနှင့်အတူ စစ်တပ်ကပါ ပါဝင်ပတ်သက်နေကြောင်း သိရှိရသည်။", "“ဒုရဲမှူး တင်မောင်အေး က ထန်းကိုင်းရေနံမြေကပါ အထက်မင်းလှနယ်ဘက်မှာ ရေနံမြေသူခိုးတွေ တပ်ကလူတွေနဲ့ပေါင်းပြီး ရေနံလိုက်ခိုးပြီးထုတ်တယ်။ စစ်တပ်က ဗိုလ်ကြီး မင်းဝေ တို့နဲ့လည်း ပတ်သက်တယ်။ လုပ်စား ရေနံခိုးတဲ့ အဖွဲ့တွေပါ” ဟု ရဲသတင်းရင်းမြစ်က ပြောဆိုသည်။", "လက်ရှိတွင် မကွေးတိုင်းအတွင်းရှိ ရေနံလုပ်ကွက်အများစုမှာ PDF များ၏ ထိန်းချုပ်မှုအောက်သို့ ရောက်ရှိနေသဖြင့် စစ်ကောင်စီက ရေနံများ သယ်ယူရောင်းချခြင်းမပြုရန် ပိတ်ပင်မှုများ ပြုလုပ်ထားကြောင်း သိရှိရသည်။", "ဓာတ်ပုံ- စစ်ကောင်စီလက်အောက်ခံ ရဲတပ်ဖွဲ့ဝင်များ။ (ပုံအဟောင်းဖြစ်ပါသည်။"]
https://yktnews.com/2023/08/116401/	PDF တစ်ဦး မိလျှင် ငွေ ၁၀ သိန်းပေးမည်ဟု ဆုကြေးငွေ ကြေညာသည့် နတ်မောက်မြို့၊ ဒန့်သလွန်ပင်ရွာမှ စစ်ကောင်စီခန့် အုပ်ချုပ်ရေးမှူး ဒေါင်းတင် ပစ်ခတ်ခံရပြီး သေဆုံး	["PDF တစ်ဦး မိလျှင် ငွေ ၁၀ သိန်းပေးမည်ဟု ဆုကြေးငွေ ကြေညာသည့် နတ်မောက်မြို့၊ ဒန့်သလွန်ပင်ရွာမှ စစ်ကောင်စီခန့် အုပ်ချုပ်ရေးမှူး ဒေါင်းတင် ပစ်ခတ်ခံရပြီး သေဆုံး", "ရန်ကုန်၊ ဩဂုတ် ၄", "မကွေးတိုင်း၊ နတ်မောက်မြို့နယ်၊ ဒန့်သလွန်ကျေးရွာမှ ပျူစောထီးခေါင်းဆောင် အုပ်ချုပ်ရေးမှူး ဒေါင်းတင် ပစ်ခတ်ခံရပြီး သေဆုံးသွားကြောင်း နတ်မောက် PDF တပ်ဖွဲ့မှ တာဝန်ရှိသူတစ်ဦးက ရန် ကုန်ခေတ်သစ်သတင်းဌာနထံသို့ ပြောကြားသည်။", "ယမန်နေ့ ဩဂုတ်လ ၃ ရက်နေ့ နံနက် ၉ နာရီ ၂၅ မိနစ်ခန့် နတ်မောက်မြို့နယ်မြောက်ခြမ်းတွင် အကြမ်း ဖက်စစ်တပ်ကို ထောက်ခံကာ ပျူစောထီးသင်တန်းတက်ရန် စည်းရုံးခြင်း၊ ပြည်သူ့ကာကွယ်ရေးတပ်ဖွဲ့ ဝင် နှစ်ဦးကို အကြမ်းဖက်စစ်တပ်ထံ သတင်းပေးတိုင်ကြားသဖြင့် ဖမ်းဆီးခံရခြင်း၊ CDM ဝန်ထမ်းများ၏ မိသားစုများကို ခြိမ်း ခြောက်ခြင်း၊ ပြည်သူများကိုလည်း ဖမ်းဆီးရန် မဟုတ်မမှန်သတင်းပေးတိုင်ကြား ခြင်းတို့ လုပ်ဆောင်နေသဖြင့် မဖြစ်မနေ ပစ်ခတ်ရှင်းလင်းခဲ့ရခြင်းဖြစ်ကြောင်း သိရသည်။", "“ဒီလူက အတော်ဆိုးတဲ့လူ၊ PDF တစ်ဦးမိရင် ၁၀ သိန်းပေးမယ်ဆိုပြီး ကြွေးကြော်ကာ ပျူစောထီး ဥက္ကဌ လုပ် မိုက်ကြေးခွဲနေတာ၊ သူ့ကြောင့် PDF ကလေးတွေ ဆုံးရှုံးရတာလည်း ရှိတယ်၊ သူ့ကို ဝမ်းဗိုက် ၂ ချက်၊ နားထင် တစ်ချက်ပစ်ပြီး ရှင်းလင်းခဲ့တာ” ဟု နတ်မောက် PDF တပ်ဖွဲ့မှ တာဝန်ရှိသူတစ်ဦးက ရန် ကုန်ခေတ်သစ်သတင်းဌာနထံသို့ ပြောကြားသည်။", "အဆိုပါပစ်ခတ်ရှင်းလင်းမှုကို People Defense Force – Natmauk – 902 တပ်ခွဲ နှင့် AH NYAR MYAY SPECIAL COMMANDO DEFENSE FORCE ( ASCDF ) မဟာမိတ်အဖွဲ့တို့ ပူးပေါင်း ကာ ရှင်းလင်းခဲ့ခြင်းဖြစ်ပြီး နတ်မောက်မြို့နယ်ပကဖနှင့် ပြည်သူများထံမှ ရရှိသော အချက်အလက်များကို သေချာစောင့်ကြည့် လေ့လာလုပ်ဆောင်ခဲ့ခြင်း ဖြစ်ကြောင်း သိရှိရသည်။"]
https://yktnews.com/2023/10/125438/	PDF တပ်ဖွဲ့ဝင်များကို စစ်သည်တော်ကျင့်ဝတ်၊ စည်းကမ်း၊ ဂျနီဗာကွန်ဗန်းရှင်းဥပဒေတို့ကို သင်ကြား ပို့ချ	["PDF တပ်ဖွဲ့ဝင်များကို စစ်သည်တော်ကျင့်ဝတ်၊ စည်းကမ်း၊ ဂျနီဗာကွန်ဗန်းရှင်းဥပဒေတို့ကို သင်ကြား ပို့ချ", "ရန်ကုန်၊ အောက်တိုဘာ ၆", "နေပြည်တော်စစ်ဒေသခွဲ၊ တပ်ရင်း အမှတ် ၈၀၅ ရဲဘော်များကို စစ်သည်တော်ကျင့်ဝတ်၊ စည်းကမ်း၊ ဂျနီဗာကွန်ဗန်းရှင်း ဥပဒေတို့ကို သင်ကြားပို့ချခဲ့ကြောင်း NUG ကာကွယ်ရေးဝန်ကြီးဌာနက ထုတ်ပြန် သည်။", "အောက်တိုဘာလ ၃ ရက်နံနက် ၉ နာရီမှ ညနေ ၅ နာရီအထိ နေပြည်တော်စစ်ဒေသခွဲ၊ ပြည်သူလူထု လုံခြုံရေးဌာနမှ ဦးစီးကာ PDF ရဲဘော်များ၊ စစ်သည်တော်များ၊ စစ်မှုထမ်းများလိုက်နာကျင့်ကြံရမည့် COC – Code of Conduct ၊ Soldier’s rules စစ်သည်တော်ကျင့်ဝတ်များ စစ်မှုထမ်းများ ယေဘူယျ လိုက်နာရမည့် စစ်စည်းကမ်းများ၊ စစ်သည်တော်များ သိရှိလိုက်နာရမည့် အပြည်ပြည်ဆိုင်ရာ လက် နက်ကိုင်ပဋိပက္ခဆိုင်ရာ ဥပဒေ များဖြစ်သည့် IHL – International Humanitarian Law (အပြည်ပြည် ဆိုင်ရာ လူသားချင်းစာနာ ထောက်ထားမှုဥပဒေ) ၊ Geneva Conventions ( ဂျနီဗာကွန်ဗန်းရှင်း) တို့ကို သင်ကြားပို့ချခဲ့ကြောင်း သိရသည်။", "အဆိုပါ သင်တန်းသို့ နေပြည်တော်စစ်ဒေသခွဲ တပ်ရင်းအမှတ် ၈၀၅ မှ ရဲဘော် ၂၁ ဦး တက်ရောက်ခဲ့ပြီး သင်တန်းသားရဲဘော်များအား နေ့လည်စာဖြင့် ကျွေးမွေးဧည့်ခံခြင်း ၊ ကော်ဖီအအေးနှင့် မုန့်များ ကျွေး မွေး ဧည့်ခံခြင်းများ ပြုလုပ်ခဲ့ကြောင်း ပြည်သူ့ကာကွယ်ရေးတပ်မတော်(PDF)၊ (စစ်ရုံးချုပ်)၊ ကာကွယ် ရေး ဝန်ကြီးဌာနက ထုတ်ပြန်ထားသည်။"]
https://yktnews.com/2023/06/105660/	PDF တပ်များ၏ လက်နက်များကို ဖမ်းဆီးသော ပခုက္ကူအင်ပင်စစ်ဆေးရေးဂိတ်နှင့် စစ်တပ်စခန်းများကို ဒရုန်းများဖြင့် ဗုံး အလုံး ၂၀ ကျော်ကျဲချ	["PDF တပ်များ၏ လက်နက်များကို ဖမ်းဆီးသော ပခုက္ကူအင်ပင်စစ်ဆေးရေးဂိတ်နှင့် စစ်တပ်စခန်းများကို ဒရုန်းများဖြင့် ဗုံး အလုံး ၂၀ ကျော်ကျဲချ", "ရန်ကုန်၊ ဇွန် ၂", "မကွေးတိုင်း၊ ပခုက္ကူအင်ပင်စစ်ဆေးရေးဂိတ်နှင့် စစ်တပ်စခန်းများကို ဒရုန်းများဖြင့် ယမန်နေ့ ဇွန်လ ၁ ရက်နေ့ ဗုံး အလုံး ၂၀ ကျော် ကျဲချခဲ့ကြောင်း Anyar Eaglesမှ တာန်ရှိသူတစ်ဦးက ရန်ကုန်ခေတ်သစ်သတင်းဌာနထံသို့ ပြောဆိုသည်။", "မကွေးတိုင်း၊ပခုက္ကူ-မြိုင်ကားလမ်းမကြီးပေါ်ရှိ အင်ပင်စစ်ဆေးရေးဂိတ် ဇွန်လ ၁ ရက်နေ့တွင် PDF ပူးပေါင်းအဖွဲ့များက ဒရုန်းများဖြင့် ဗုံးများ သွားရောက်ကျဲချခြင်းဖြစ်ကြောင်း၊ PDF တပ်များ၏ လက်နက်နှင့် ခဲယမ်းများကို ဖမ်းဆီးသည့်ဂိတ်ဖြစ်၍ လက်တုံ့ပြန်တိုက်ခိုက်ခြင်းဖြစ်ကြောင်း သိရှိရသည်။", "“ကျနော်တို့ပစ္စည်းတွေဖမ်းတဲ့ အင်ပင်ကခွေးတပ်ကို ဗုံးသီးမိုး ရွာပစ်လိုက်တယ်။ ဒရုန်းအစီးရေ တစ်ဒါဇင်လောက်ရှိမယ်ထင်တယ်။ ကျနော်တို့ချည်းပဲ ငါးခေါက် … ၁၄ လုံးကျဲတယ်။ ရန်သူ့စခန်းတည်နေရာတွေကိုလည်း ဗုံးမိုးတွေ ကျဲတယ်” ဟု Anyar Eaglesမှ တာန်ရှိသူက ဆိုသည်။", "Anyar Eagles နှင့် Earthquake PDF တို့၏ပူးပေါင်းစစ်ဆင်ရေးအဖြစ် ဒရုန်းများ အသုံးပြုကာ 1 KG ၊ 2 KG ဗုံးသီး အလုံး 20 ကျော်ဖြင့် ကြဲချတိုက်ခိုက်ခဲ့ကြောင်း၊ တိုက်ခိုက်ရေးကို နံနက် ၁၁ နာရီ ၄၅ မိနစ်မှ မွန်းလွဲ ၂ နာရီ ၄၅ မိနစ်အထိ ၃ နာရီ ကြာမြင့်ခဲ့ကြောင်း သိရှိရသည်။", "စစ်ဆင်ရေးအား ပူးပေါင်းပါဝင်ခဲ့ကြသော အဖွဲ့များမှာ RDF(Royal Defense Force)၊ Black Cheetah၊ Hero New GZ၊ PPDF(ပခုက္ကူ People defense force)၊ ပခုက္ကူခရိုင် တပ်ရင်း(၁၃)MOD၊ MFDF(Myaing Fighter Defense Force၊ MSPDF (Myaung Special People Defense Force)၊ ကျားသစ်နက်တို့ ပူးပေါင်းတိုက်ခိုက်ခဲ့ကြကြောင်း သိရှိရသည်။"]
https://yktnews.com/2023/07/111985/	PDF နှင့်ဆက်သွယ်သည်ဆိုသော မသင်္ကာမှုဖြင့် ဒိုက်ဦး ထောင်ပိုင် ဦးရန်နိုင်ထွန်းနှင့် ဝန်ထမ်း ၆ ဦးကို စစ်တပ်က ဖမ်းဆီး	["PDF နှင့်ဆက်သွယ်သည်ဆိုသော မသင်္ကာမှုဖြင့် ဒိုက်ဦး ထောင်ပိုင် ဦးရန်နိုင်ထွန်းနှင့် ဝန်ထမ်း ၆ ဦးကို စစ်တပ်က ဖမ်းဆီး", "တောင်ငူထောင်မှ အကျဉ်းသား ၁၀ ဦးထွက်ပြေးခဲ့မှုအတွက် တောင်ငူထောင်ပိုင် ဦးကြည်ဦ်း ဖမ်းဆီးခံထားရ", "ရန်ကုန်၊ ဇူလိုင် ၈", "ပဲခူးတိုင်း၊ ဒိုက်ဦးအကျဉ်းထောင်မှ ထောင်ပိုင် လက်ထောက်ညွှန်ကြားရေးမှူး ဦးရန်နိုင်ထွန်းနှင့် ဝန်ထမ်း ၆ ဦးကို PDF နှင့် ဆက်သွယ်သည်ဆိုသော မသင်္ကာမှုဖြင့် စစ်ကောင်စီတပ်က ဖမ်းဆီးတရားစွဲထားကြောင်း သိရှိရသည်။", "” PDF တွေနဲ့ ဆက်သွယ်တယ်ဆိုပြီး မသင်္ကာလို့ ဒိုက်ဦး ထောင်ပိုင် ဦးရန်နိုင်ထွန်း နှင့် ဝန်ထမ်း ၆ ဦးကို ဖမ်းဆီးထားပါတယ်။ ဇူလိုင်လ ၁၁ ရက်နေ့မှာ တရား ရုံးထုတ်မယ်” ဟု ရန်ကုန်ခေတ်သစ်၏ သတင်းရင်းမြစ်က ပြောဆိုသည်။", "အလားတူ ပဲခူးတိုင်း၊တောင်ငူထောင်မှ နိုင်ငံရေးအကျဉ်းသားများအပါအဝင် အကျဉ်းသား ၁၀ ဦးထွက်ပြေးလွတ်မြောက်ခဲ့မှုအတွက် တောင်ငူထောင်ပိုင် ဦးကြည်ဦးကို စစ်ကောင်စီက ဖမ်းဆီးတရားစွဲထားကြောင်း သိရှိရသည်။", "မေလ ၁၈ ရက်နေ့ မွန်းလွဲ ၂ နာရီ ၅၅ မိနစ်အချိန် တောင်ငူအကျဉ်းထောင်အတွင်းမှ အချုပ်ခံထားရသည့် နိုင်ငံရေးအကျဉ်းသား ၇ ဦး၊ သေဒဏ်ကျ နိုင်ငံရေးအကျဉ်းသူ ၁ ဦး ၊ သေဒဏ်ကျ နိုင်ငံရေး အကျဉ်းသူ ၂ ဦး တို့က ရုတ်တရက် အချုပ်ခန်းတံခါးကို ခြေထောက်ဖြင့် ကန် အတင်းတိုးထွက်ပြီး စစ်ကောင်စီတပ်များထံမှ လက်နက်များ လုယူ ထွက်ပြေးခဲ့ကြကြောင်း ၊ ဒုရဲအုပ် အေးသော် ထံမှ ခြောက်လုံးပြူး ၁ လက်၊ ရဲတပ်သား အောင်သူဝင်းထံမှ G-3 တစ် ၁ လက်ကို ယူဆောင်၍ တောင်ငူအကျဉ်းထောင်အတွင်းမှ ထွက်ပြေးခဲ့လွတ်မြောက်ခဲ့ခြင်းဖြစ်သည်။", "ယင်းဖြစ်စဉ်အတွက် တောင်ငူ ထောင်ပိုင် လက်ထောက်ညွှန်ကြားရေးမှူး ဦးကြည်ဦးကို စစ်ကောင်စီတပ်များက ဖမ်းဆီးပြီး တရားစွဲဆိုထားခြင်းဖြစ်ကြောင်း၊ လက်ရှိတွင် ဦးကြည်ဦးကို သီးသန့်တိုက်ခန်းတွင် ဖမ်းဆီးချုပ်နှောင်ထားကြောင်း သိရှိရသည်။"]
https://yktnews.com/2024/05/160934/	ပေါင်းတည်တွင် လူငယ်များကို စစ်သားအဖြစ် စုဆောင်းနေသူ နွားခြံကုန်းကျေးရွာအုပ်စု အုပ်ချုပ်ရေးမှူး ဝင်းလှိုင် ပစ်ခတ်ခံရပြီး သေဆုံး	["PDF ပစ်ခတ်၍ သေဆုံးခဲ့သော နွားခြံကုန်းကျေးရွာအုပ်ချုပ်ရေးမှူးနေရာ လုပ်ချင်လွန်း၍ စစ်တပ်ထံမှ ခွင့်ပြုချက်ယူအုပ်ချုပ် ရေးမှူး လုပ်ခဲ့သူ ဝင်းလှိုင် ပစ်ခတ်မှုကြောင့် ပွဲချင်းပြီး သေဆုံးခဲ့", "ရန်ကုန်၊ မေ ၆", "ပဲခူးတိုင်း၊ ပေါင်းတည်မြို့နယ်တွင် စစ်မှုထမ်းဥပဒေဖြင့် လူငယ်များကို တပ်သားသစ်အဖြစ် စုဆောင်းနေသူ နွားခြံကုန်းကျေးရွာအုပ်စု အုပ်ချုပ်ရေးမှူး ဝင်းလှိုင် ပစ်ခတ်ခံရပြီး သေဆုံးသွားကြောင်း ၃၆၀၁ PPDF တပ်ရင်း ဆက်သွယ်ရေးနှင့်သတင်းပြန်ကြားတာဝန်ခံကရန်ကုန်ခေတ်သစ်သတင်းဌာနထံသို့ ပြောဆိုသည်။", "မေလ ၅ ရက်နေ့ မွန်းလွဲ ၁ နာရီအချိန် ပဲခူးတိုင်း၊ပြည်ခရိုင်၊ပေါင်းတည်မြို့နယ်၊နွားခြံကုန်းအုပ်စု၊ ကုန်းသာရွာနေ အုပ်ချုပ်ရေးမူး ဝင်းလှိုင်ကို ပြည်ခရိုင်ပြည်သူ့ကာကွယ်ရေးတပ်မတော်(၃၆၀၁ PPDF)တပ်ရင်း တပ်ခွဲ ၅(တောဘုရင်)အဖွဲ့က သူ၏နေအိမ်သို့ သွားရောက်ပစ်ခတ်ရာ ပွဲချင်းပြီး သေဆုံးသွားကြောင်း သိရှိရသည်။", "နွားခြံကုန်းကျေးရွာ၏ ပထမ အုပ်ချုပ်ရေးမှူးသည် PDF များ၏ ပစ်ခတ်မှုကြောင့် သေဆုံးခဲ့ကြောင်း၊ ယင်းနောက် ဝင်းလှိုင်က မည်သူမှ အုပ်ချုပ်ရေးမှူး မလုပ်ရဲလျှင် ၎င်းကိုယ်တိုင် အုပ်ခှုပ်ရေးမှူး လုပ်လိုကြောင်း စစ်တပ်ကို သွားရောက် အသိပေး၍ အုပ်ချုပ်ရေးမှူး ရာထူးတာဝန်ရယူခဲ့ကြောင်း၊ အုပ် ချုပ်ရေးမှူဖြစ်လာသောအခါ လယ်ယာမြေကိစ္စများတွင် ပြည်သူများထံမှ အတင်းအဓမ္မ ငွေညှစ်ခြင်း၊ စစ်မှုထမ်းဥပဒေအရဟုဆိုကာ လူငယ်များကို စစ်သားအဖြစ် ဖမ်းဆီးခြင်း၊ မျက်နှာမွဲ ဆင်းရဲနွမ်းပါးသော လူငယ်များကို တပ်သားသစ်အဖြစ် စုဆောင်းခြင်း၊ မိဘလုပ်ကျွေးနေသော လူငယ်များကို စစ်မှုထမ်းရန် အတွက်ဟုဆိုကာ ခေါ်ဆောင်ခြင်းများ လုပ်ဆောင်ခဲ့ကြောင်း သိရှိရသည်။", "ပေါင်းတည်မြို့နယ် အတွင်း ကျန်ရှိနေသောအုပ်ချုပ်ရေးမှူးများအနေဖြင့် စစ်ကောင်စီအလိုကျ စစ်မှုထမ်းဥပဒေဖြင့် လူငယ်များ ကို တပ်သား သစ်စု ဆောင်းများ လုပ်ဆောင်မည်ဆိုပါက ဝင်းလှိုင်ဖြစ်စဉ်ကို နမူနာယူကြရန်နှင့် အမြန်ဆုံးနှုတ်ထွက်ကြပါရန် သတိပေးထားသည်။", "#မြန်မာ့နွေဦးတော်လှန်ရေး#ykt#yktnews#khitthitmedia#myanmar#media#burmese#foryou#foryoupage#NUG#springrevolution#KhitThitMedia#springrevolutionmyanmar2021#PDF#againstmyanmarmilitarycoup#rejectmilitarycoupmyanmar#အုပ်ချုပ်ရေးမှူး ဝင်းလှိုင် ပစ်ခတ်ခံရ"]
https://yktnews.com/2023/05/103772/	PDF များ ၏ ဝင်ငွေရလမ်း ရေနံမှော်နှင့် ရေနံချက်ဖို လုပ်ငန်းများမှ စက်သုံးဆီများ သယ်ယူရောင်းချခွင့်ကို စစ်တပ်က နည်းလမ်းအမျိုးမျိုးဖြင့် ပိတ်ပင်	["PDF များ ၏ ဝင်ငွေရလမ်း ရေနံမှော်နှင့် ရေနံချက်ဖို လုပ်ငန်းများမှ စက်သုံးဆီများ သယ်ယူရောင်းချခွင့်ကို စစ်တပ်က နည်းလမ်းအမျိုးမျိုးဖြင့် ပိတ်ပင်", "ရန်ကုန်၊ မေ ၂၁", "မကွေး၊ စစ်ကိုင်း ၊ မန္တလေး၊ ပဲခူးနှင့် ဧရာ၀တီ တိုင်းတို့ရှိ ရေနံမှော်နှင့် ရေနံချက်ဖို လုပ်ငန်းများကို PDF များက စိုးမိုးထား၍ စစ်ကောင်စီက လိုင်စင်ထုတ်ပေးမှုနှင့် လိုင်စင် သက်တမ်းတိုးမှုများ ရပ်ဆိုင်းလိုက်ပြီးနောက် အဆိုပါ ရေနံမှော်နှင့် ရေနံချက်ဖိုများမှ ထွက်ရှိသည့် စက်သုံးဆီများကိုလည်း သယ်ယူရောင်းချခွင့်များကိုနည်းလမ်းအမျိုးမျိုးဖြင့် ပိတ်ပင်လျက်ရှိကြောင်း သိရှိရသည်။", "အကြမ်းဖက်စစ်ကောင်စီ၏ မေလ ၄ ရက်နေ့ ကန့်သတ် ကြေညာချက်တွင် ဒေသန္တရ ရေနံချက်လုပ်ခြင်း လုပ်ငန်း လိုင်စင်၊ အသစ် ထုတ်ပေးခြင်း၊ သက်တမ်းတိုးမြှင့်ပေးခြင်းနှင့် သက်တမ်းရှိ လုပ်ငန်း လုပ်ကိုင်နေခြင်းတို့ကို မေလ ၂ ရက်နေ့စတင်၍ ဆိုင်းငံ့ထားရန် စွမ်းအင်ဝန်ကြီးဌာနက ကြေညာခဲ့သည်။", "ထို့ပြင် စစ်ကောင်စီက ပိတ်ပင်ထားသော ရေနံမြေနှင့်‌ ရေနံမှော်များထံမှ စက်သုံးဆီများကို သယ်ယူ ရောင်းချခြင်း၊ ဝယ်ယူခြင်းများ မပြုလုပ်ရန်၊ ပြုလုပ်ပါ စစ်ကောင်စီက အရေးယူမည်ဖြစ်ကြောင်း ညွှန်ကြားစာများကို ထပ်မံ ထုတ်ပြန်လျက်ရှိကြောင်း သိရှိရသည်။", "“မကွေး မြိုင်၊ ပေါက်နဲ့ စစ်ကိုင်းဘက်က ရေနံမြေတွေမှာ အခုက PDF တွေက စိုးမိုးထားတယ်။ ရေနံချက်လုပ်ငန်းတွေကနေ ဝင်ငွေတွေ ရနေတာတွေရှိတယ်။ အဲဒါတွေကို ရပ်တန့်ချင်လို့ ဒီလို မျိုး စစ်ကောင်စီက အမိန့်ထုတ်တယ်လို့ ထင်ပါတယ်။ ဒီလို ရပ်ခိုင်းလို့လည်း လုပ်ငန်းတွေ ရပ်သွားမှာမဟုတ်ဘူး။ ဥပမာဆိုရင် မြိုင်တို့ ပေါက်တို့မှာ ရှိတဲ့ ရေနံမှော်တွေဆိုရင် စစ်တပ်ရော ရဲရော မလာနိုင်တော့ဘူး။ ရောက်လည်း မရောက်တော့ဘူး။ နယ်မြေစိုးမိုးမှု သူတို့ မလုပ်နိုင်တော့ဘူး” ဟု မကွေးတိုင်း၊ မြိုင်မြို့နယ်မှ ပြည်သူ့ကာကွယ်ရေးတပ်ဖွဲ့ဝင်တစ်ဦးက ပြောသည်။", "နေပြည်တော်သတင်းရင်းမြစ်ကမူ လက်ယက် ရေနံတွင်းနှင့် ရေနံချက် လုပ်ငန်းအားလုံး ရပ်ဆိုင်းလိုက်သဖြင့် ဆီစျေးနှုန်းများ အဆမတန် မြင့်မားလာနိုင်ပြီး ရေနံမှော်လုပ်သားများ အလုပ်အကိုင်အခက်အခဲဖြစ်နိုင်သည်ဟုဆိုသည်။", "“လက်ယက်တွင်း ရေနံလုပ်ငန်း၊ ရေနံ ချက်ဖိုအားလုံး ပိတ်သိမ်းဆိုင်းငံ့တဲ့အတွက် ဆီဈေးများ အဆမတန်စျေးတက်ပါမယ်။ ရေနံလုပ်သားအားလုံးဒုက္ခရောက်မယ်။ ဒေသတွင်း သုံးနေတဲ့ ရေနံ၊ စက်သုံးဆီ ရင်းမြစ်ကို ဖြတ်တောက်တဲ့ သဘောပါပဲ” ဟု နေပြည်တော်သတင်းရင်းမြစ်က ပြောဆိုသည်။", "ပြည်တွင်းတွင် ထုတ်လုပ်လျက်ရှိသော ရေနံတွင်းနှင့် ရေနံချက် လုပ်ငန်းများမှ ရရှိသော စက်သုံးဆီများက တိုင်းဒေသကြီးတချို့ရှိ လုပ်ငန်းများ၊ ရွှေတူးဖော် ရေးလုပ်ငန်းများ အပါအဝင် ထုတ်လုပ်ရေးလုပ်ငန်းများ အတွက် အလွန်အရေးပါသော စက်သုံးဆီ ရင်းမြစ်ငယ်တစ်ခုဖြစ်ကြောင်း သိရှိရသည်။"]
https://yktnews.com/2023/09/124306/	PDF များကို ဖမ်းဆီး သတ်ဖြတ်ခဲ့သူများ၊ တပ်နှင့်ရဲထိပ်ပိုင်းအရာရှိများ၏ သဘောကျ နှစ်ခြိုက်မှု ရရှိသူများ အပါအဝင် ရဲအရာရှိ ၉၂ ဦးကို ရာထူးတိုးပေး	["PDF များကို ဖမ်းဆီး သတ်ဖြတ်ခဲ့သူများ၊ တပ်နှင့်ရဲထိပ်ပိုင်းအရာရှိများ၏ သဘောကျ နှစ်ခြိုက်မှု ရရှိသူများ အပါအဝင် ရဲအရာရှိ ၉၂ ဦးကို ရာထူးတိုးပေး", "ရန်ကုန်၊ စက်တင်ဘာ ၂၈", "အကြမ်းဖက်စစ်ကောင်စီက PDF များကို ဖမ်းဆီး သတ်ဖြတ်ခဲ့သူများ၊ တပ်နှင့်ရဲထပ်ပိုင်း အရာရှိကြီးများ၏ သဘောကျ နှစ်ခြိုက်မှု ရရှိသူများ အပါအဝင် စုစုပေါင်း ရဲ အရာရှိ ၉၂ ဦးကို လာမည့် အောက်တိုဘာလ ၁ ရက်နေ့တွင် ရာထူးတိုးပေးမည်ဖြစ်ကြောင်း ပြည်ထဲရေး ဝန်ကြီးဌာန သတင်းရင်းမြစ်ထံမှ သိရှိရသည်။", "အကြမ်းဖက်စစ်ကောင်စီက ရာထူးတိုးပေးမည့် ရဲ ၉၂ ဦး၏ နောက်ကြောင်းရာဇဝင်များကို ကောက်ယူ စုံစမ်းစစ်ဆေးလျက်ရှိကြောင်း ၊ ရာထူးတိုးပေးမည့် ရဲများတွင် ရဲမှူး ၂ ဦး၊ ဒုရဲမှူး ၅ ဦး၊ ရဲအုပ် ၂၆ ဦး၊ ဒုရဲအုပ် ၅၄ ဦး၊ ရဲအရာခံ ၄ ဦး၊ ဦးစီးအရာရှိ ၁ ဦးစုစုပေါင်း ၉၂ ဦးတို့ကို ရာထူးပေးရန် အတွက် ဌာနတွင်း စိစစ်နေကြောင်း၊ ထိုသို့ ရာထူးပေးမည့် သူ ၉၂ ဦး အမျိုးအစားပုံစံ ၃ မျိုးခွဲခြားနိုင်ကြောင်း သိရှိရသည်။", "ရာထူးတိုးမည့် ရဲအရာရှိ ၉၂ ဦးတွင် PDF များကို ဖမ်းဆီးသတ်ဖြတ်ခဲ့သူများ၊ အထက်လူကြီး သဘောကျ နှစ်ခြိုက်မှု ရရှိထားသည့် ရုံးစာရေး ရဲများ၊ ရဲအရာရှိကြီးများနှင့် လူမှုရေးပတ်သက်နေသည့် ရဲမေနှင့် အရာရှိများ ပါဝင်ကြောင်း၊ ဌာနပေါင်းစုံမှ ရဲများ ပါဝင်ကြောင်း သိရှိရသည်။", "“လာမယ့် အောက်တိုဘာလ ၁ ရက်နေ့မှာ ရာထူးတိုးပေးမယ့်သူတွေမှာ ပြည်သူ့ကာကွယ်ရေးအဖွဲ့တွေကို အသတ်ဖြတ်နိုင်ဆုံးနဲ့ PDF တွေထံကနေ လက်နက် ခဲယမ်း၊ စခန်းတွေကို စစ်တပ်နဲ့ပေါင်းပြီး ဖျက်ဆီးနိုင်လို့ ရာထူးတိုးပေးခံရမယ့်သူတွေ။ ဒီလူတွေကို PDF တွေက သေသေချာချာကို မှတ်သားထားရမယ့်သူတွေပါ။ နောက် ရာထူးတိုးပေးမယ့် သူတွေကတော့ .ဦး.ရေး.ထောက်.မဥန.ထူး.ရလန..နဲ့ ဒုရဲချုပ်ရုံးအဖွဲ့တွေမှာ အမှုထမ်းနေသူတွေ၊ ရဲချုပ်ရုံးမှာနေတဲ့ လူကြီးဘောမတွေပါ။ တချို့ဆို လူကြီး PSO တွေ၊ ရုံးအဖွဲ့၊ ယာဥ်မောင်းတွေပါပါတယ်။ သူတို့တွေက လူကြီးအရှိန်နဲ့ ရာထူးတွေတိုးပေးနေကြတဲ့အတွက်", "ဥပမာ-အပတ်စဉ် ၁၉ က ရဲအုပ် ရဲလင်းထိုက်ဆိုရင် မန္တလေးတိုင်းရဲတပ်ဖွဲ့မှူး ရဲမှူးချုပ် စိန်လွင်ရဲ့ PSO ပါ။ စိန်လွင်ဆိုရင် ပြုတ်သွားပြီလေ။ ရာထူးတိုးမယ့် တချို့ ရဲမေအရာရှိလေးတွေကတော့.အရာရှိကြီးတွေ ခြေတော်တင်ခံရသူတွေပါ” ဟု ရဲသတင်းရင်းမြစ်က ပြောသည်။", "ရာထူးတိုးမြှင့်ပေးသူများတွင် မတရ (ခေါ်) မန္တလေးတိုင်းဒေသကြီးရဲတပ်ဖွဲ့၊ ယထ (ခေါ်)ယာဥ်ထိန်းတပ်ဖွဲ့၊ ရနရ (ခေါ်) ရေနံမြေရဲတပ်ဖွဲ့၊ မယတ (ခေါ်)", "မူးယစ်အထူးတပ်ဖွဲ့၊ စကရ (ခေါ်) စစ်ကိုင်းတိုင်းဒေသကြီးရဲတပ်ဖွဲ့၊ မကရ (ခေါ်) မကွေးတိုင်းဒေသကြီးရဲတပ်ဖွဲ့၊ ပခရ (ခေါ်) ပဲခူးတိုင်းဒေသကြီးရဲတပ်ဖွဲ့", "၊ နပရ (ခေါ်) နေပြည်တော်တိုင်းရဲတပ်ဖွဲ့၊ ရကရ (ခေါ်) ရန်ကုန်တိုင်းဒေသကြီးရဲတပ်ဖွဲ့၊ သတရ (ခေါ်) သတင်းရဲတပ်ဖွဲ့ ၊ နရခ (ခေါ်) မြန်မာနိုင်ငံရဲတပ်ဖွဲ့ဌာနချုပ်၊ ရခရ (ခေါ်) ရခိုင်ပြည်နယ်ရဲတပ်ဖွဲ့တို့မှ ရဲများ ပါဝင်ကြောင်း သိရှိရသည်။", "အကြမ်းဖက်စစ်ကောင်စီထိုသို့ ညီမျှခြင်းမရှိသော ရာထူးတိုးပေးမှုများကို လက်ရှိတွင် ရဲတပ်ဖွဲ့ဝင်များ အကြား ကျေနပ်မှုမရှိကြဘဲ တချို့သော ရဲတပ်ဖွဲ့ဝင်များမှာ တော်လှန်ရေး အင်အားစုများကို ကူညီကြမည့် ဖရဲသီးများအဖြစ် စိတ်အား ထက်သန် ကူးပြောင်းလာကြကြောင်း သိရှိရသည်။", "(Facebook လူမှုကွန်ရက်၏ စံချိန်စံညွှန်းများအရ ရာထူးတိုးမည့်ရဲများ၏ နာမည်များကို မဖော်ပြ နိုင်ဘဲ အသေးစိတ် အချက်အလက်များကို ရန်ကုန် ခေတ်သစ်၏ တယ်လီဂရမ်တွင်သာ သွားရောက် ကြည့်ရှုနိုင်ပါကြောင်း အသိပေးအပ်ပါသည်။)"]
https://yktnews.com/2024/08/179404/	PDF များ၏ ထိုးစစ်ကို မခုခံ နိုင်မှုဖြင့် အလယ်ပိုင်းတိုင်းစစ်ဌာနချုပ်တိုင်းမှူး ဗိုလ်ချုပ် အောင်ခိုင်ဝင်း ရာထူးမှ ဖြုတ်ပယ်အရေးယူခံရပြီး တိုင်းမှူးအသစ်အဖြစ် ဗိုလ်ချုပ် ကျော်ကိုထိုက်ကို ခန့်အပ်ပြန်	["PDF များ၏ ထိုးစစ်ကို မခုခံ နိုင်မှုဖြင့် အလယ်ပိုင်းတိုင်းစစ်ဌာနချုပ်တိုင်းမှူး ဗိုလ်ချုပ် အောင်ခိုင်ဝင်း ရာထူးမှ ဖြုတ်ပယ်အရေးယူခံရပြီး တိုင်းမှူးအသစ်အဖြစ် ဗိုလ်ချုပ် ကျော်ကိုထိုက်ကို ခန့်အပ်ပြန်", "ဗိုလ်ချုပ်အောင်ခိုင်ဝင်း၏ လပခ တိုင်းမှူး သက်တမ်း ၁ လကျော်သာ ကြာ မြင့်ခဲ့", "ရန်ကုန်၊ ဩဂုတ် ၁၈", "မန္တလေးတိုင်းတွင် ပြည်သူ့ကာကွယ်ရေးတပ်များ၏ ထိုးစစ်ကို မခုခံနိုင်မှုဖြင့် အလယ်ပိုင်းတိုင်းစစ်ဌာနချုပ် တိုင်းမှူး ဗိုလ်ချုပ်အောင်ခိုင်ဝင်းကို စစ်ကောင်စီက ရာထူးမှ ဖြုတ်ပယ်အရေးယူလိုက်ပြီး တိုင်းမှူးအသစ်အဖြစ် ဗိုလ်ချုပ်ကျော်ကိုထိုက်ကို ခန့်အပ်လိုက်ကြောင်း နေပြည်တော်စစ်ဘက်သတင်းရင်းမြစ်က ပြောဆိုသည်။", "ဇူလိုင်လဆန်းပိုင်းတွင် အလယ်ပိုင်းတိုင်းစစ်ဌာနချုပ်တိုင်းမှူးဖြစ်လာသော ဗိုလ်ချုပ်အောင်ခိုင်ဝင်းသည် ၁ လကျော်ကြာသာ တိုင်းမှူးအဖြစ် တာဝန်ထမ်းဆောင်ခဲ့ပြီးနောက် ရာထူးမှ အနားပေးခံလိုက်ရခြင်းဖြစ်ကြောင်း၊ အဓိကအား ဖြင့် မန္တလေးတိုင်းတွင် PDF တပ်များ၏ ထိုးစစ်ကို မခုခံနိုင်သဖြင့် ရာထူးမှ ဖြုတ်ပယ် အနားပေး အရေးယူခံရခြင်းဖြစ်ကြောင်း၊ ဗိုလ်ချုပ်အောင်ခိုင်ဝင်းသည် စစ်တက္ကသိုလ် အပတ်စဉ် ၃၆ ကျောင်းဆင်းဖြစ်ပြီး တြိဂံတိုင်းစစ်ဌာန ချုပ် တိုင်းမှူးအဖြစ်မှ အလယ်ပိုင်းတိုင်းစစ်ဌာနချုပ်တိုင်းမှူးအဖြစ် လွန်ခဲ့သော ၁ ခန့်ကမှ ပြောင်းရွှေ့ခန့်အပ်ခံခဲ့ရခြင်းဖြစ်ကြောင်း သိရှိရသည်။", "အလယ်ပိုင်းတိုင်းစစ်ဌာနချုပ်တိုင်းမှူးအသစ်အဖြစ် စစ်တက္ကသိုလ် အပတ်စဉ် ၃၈ ကျောင်းဆင်း ဗိုလ်ချုပ်ကျော်ကိုထိုက်ကို ခန့်အပ်လိုက်ကြောင်း သိရှိရသည်။", "လတ်တလော ပြည်သူ့ကာကွယ်ရေးတပ်မတော်(မန္တလေး) အပါအဝင် တော် လှန်ရေးတပ်များက မန္တလေးတိုင်းအတွင်းတွင် မိုးကုတ်မြို့နယ်၊ စဉ့်ကူးမြို့နယ်တိုပကို သိမ်းပိုက်ရရှိထားပြီး သပိတ်ကျင်း၊ မတ္တရာအပါအဝင် နေရာပေါင်းစုံတွင် ထိုးစစ်များဆင်နွှဲနေပြီး စစ်ကောင်စီတပ်များ အထိနာကာ စခန်းစွန့်ခွာ ထွက်ပြေးမှုများရှိနေကြောင်း သိရှိရသည်။", "ဓာတ်ပုံ- တြိဂံတိုင်းမှူးဖြစ်ခဲ့စဉ်က ဗိုလ်ချုပ်အောင်ခိုင်ဝင်း။ (ပုံအဟောင်းဖြစ်ပါသည်။)"]
https://yktnews.com/2023/11/132027/	PDF များ၏ ဒရုန်းများကို ကြောက်ရွံ့သဖြင့် ရန်ကုန်တိုင်း၊ မြို့နယ်များအားလုံးတွင် ဒရုန်းမရောင်းရန်နှင့် ပျံသန်းခြင်းမပြုရန် စစ်ကောင်စီက အမိန့်ထုတ်	["PDF များ၏ ဒရုန်းများကို ကြောက်ရွံ့သဖြင့် ရန်ကုန်တိုင်း၊ မြို့နယ်များအားလုံးတွင် ဒရုန်းမရောင်းရန်နှင့် ပျံသန်းခြင်းမပြုရန် စစ်ကောင်စီက အမိန့်ထုတ်", "ရန်ကုန်၊ နိုဝင်ဘာ ၁၉", "စစ်ကောင်စီက (PDF) ပြည်သူ့ကာကွယ်ရေးတပ်များ၏ ဒရုန်းများကို ကြောက် ရွံ့နေသဖြင့် ရန်ကုန်တိုင်းအတွင်းရှိ မြို့နယ်များအားလုံးတွင် ဒရုန်းမရောင်းရန်၊ ဒရုန်းများ ပျံသန်းခြင်းမပြုရန် အမိန့်တစ်ရပ်ကို နိုဝင်ဘာလ ၁၈ ရက်နေ့တွင် ထုတ်ပြန်ကြောင်း သိရှိရသည်။", "ရန်ကုန်တိုင်းအတွင်းရှိ မြို့နယ်များအားလုံးတွင် Drone နှင့် Drone ဆက်စပ်ပစ္စည်းများ ရောင်းချမှု မရှိစေရေး၊ လက်ဝယ် အသုံးပြုမှုမရှိစေရေး၊ Drone ပျံသန်းမှုများ မရှိစေရေး ကြပ်မတ်ဆောင်ရွက်သွားရန်၊ ခွင့်ပြုချက်မဲ့ ဒရုန်းပျံသန်းခြင်းများကို အရေါ်ယူမည်ဖြစ်ကြောင်း ရန်ကု်တိုင်းစစ်ကောင်စီက အမိန့်ထုတ်ပြန်သည်။", "ရန်ကုန်တိုင်းအတွင်းရှိ ကျောင်းများ၊ ဌာနဆိုင်ရာရုံး အဆောက်အဦများ အပါအဝင် နေရာများတွင် ဒရုန်းအသုံးပြု၍ ဖောက်ခွဲတိုက်ခိုက်မှုများ ဖြစ်ပေါ်လာမည်စိုးရိမ်၍ အဆိုပါ အမိန့်ကို တရားဝင် ထုတ်ပြန်ခြင်းဖြစ်ပြီး ယခင်က ယင်းကဲ့သို့ ထုတ်ပြန်မှုမရှိကြောင်း၊ ထွေ/အုပ်က စာထုတ်၍ ဒရုန်းများကို တားဆီးခြင်းမှာ ပထမဆုံးအကြိမ်ဖြစ်ကြောင်း သိရှိရသည်။", "ရန်ကုန်မြို့၊ ပန်းဘဲတန်းမြို့နယ်မှ လျှပ်စစ်ပစ္စည်းအရောင်းဆိုင်ပိုင်ရှင်တစ်ဦးကလည်း စစ်ကောင်စီက ဒရုန်းများ မရောင်းရန် မြို့နယ်အထွေထွေအုပ်ချုပ်ရေးဦးစီးဌာနက အကြောင်းကြားလာကြောင်း ပြောဆိုသည်။", "“အရင်တုန်းကတော့ ဆိုင်တွေမှာ ရဲတပ်ဖွဲ့က ဒရုန်းနဲ့ ဆက်စပ်စ္စည်းမရောင်းနဲ့ဆိုတာလောက်ပဲ လာပြေတာာမျိုးရှိတယ်။ အဲဒီလိုမျိုး ထွေ/အုပ်က စာထုတ်တာကတော့ ပထမဆုံးအကြိမ်ပါပဲ။ ရပ်ကွက်ရုံးကလည်း ခေါ်ပြောတယ်” ဟု ရန်ကုန်မြို့လယ်၊ ၂၉ လမ်းအလယ်တွင် လျှပ်စစ်ပစ္စည်းအရောင်းဆိုင် ဖွင့်လှစ်ထားသူ ဆိုင်ပိုင်ရှင်တစ်ဦးက ရှင်းပြသည်။", "ရှမ်းပြည်နယ်မြောက်ပိုင်း အပါအဝင် နိုင်ငံတစ်ဝန်းလုံးတွင် အကြမ်းဖက်စစ်ကောင်စီကို တော်လှန်ရေးတပ်များက ဒရုန်းများအသုံးပြု၍ တိုက်ခိုက်နေသဖြင့် စစ်ကောင်စီမှာ အရေးနိမ့်ပြီး စခန်းများ လက်လွှတ်ရခြင်း၊ သေဆုံးမှုများပြား နေခြင်းများဖြစ်ပေါ်နေကြောင်း သိရှိရသည်။", "ဓာတ်ပုံ- မင်္ဂလာတောင်ညွန့်မြို့နယ်တွင် ဒရုန်းမရောင်းရန် အမိန့်ထုတ်သည့် ထွေ/အုပ်၏ ညွှန်ကြားချက်။"]
https://yktnews.com/2023/03/91060/	PDF ရန်ကြောက်၍ ရန်ကုန်ရှိ မိသားစုထံ ခွင့်ပြန်ရာတွင် ခရီးသည်တင်ကားဖြင့် သွားသော ဗိုလ်မှူး ဇော်ဝင်းထိန် ကားမှောက်သေဆုံးခဲ့	["PDF ရန်ကြောက်၍ ရန်ကုန်ရှိ မိသားစုထံ ခွင့်ပြန်ရာတွင် ခရီးသည်တင်ကားဖြင့် သွားသော ဗိုလ်မှူး ဇော်ဝင်းထိန် ကားမှောက်သေဆုံးခဲ့", "ရန်ကုန်၊ မတ် ၆", "ရှမ်းပြည်နယ်၊ ဟိုပုန်းတပ်နယ်မှ ဗိုလ်မှူး ဇော်ဝင်းထိန်သည် ရန်ကုန်ရှိ မိသားစုထံသို့ ခွင့်ပြန်ရာတွင် ကိုယ်ပိုင်ကားရှိသော်လည်း PDF ရန်ကြောက်၍ ဒို့ညီ နောင် ခရီးသည်တင်ကားဖြင့် ပြန်စဉ် မတ်လ ၄ ရက်နေ့ ကားမှောက်မှုတွင် ပါ ဝင် သေဆုံးသွားခဲ့ကြောင်း သိရှိရသည်။", "မတ်လ၄ ရက်နေ့ နံနက် ၅ နာရီခွဲဝန်းကျင်အချိန် ရန်ကုန်-မန္တလေး အမြန်လမ်း မိုင်တိုင်အမှတ် ၁၆၇ မိုင် ၄ဖာလုံ နှင့် ၁၆၇ မိုင် ၅ဖာလုံ အကြား ဒို့ညီ နောင်ခရီးသည်တင်ယာဉ်က အရှိန်မထိန်းနိုင်ဘဲ လမ်းလယ်ကျွန်းကာရံထားသည့် တန်းများကို တိုက်မိပြီး တိမ်းမှောက်ခဲ့ကြောင်း၊ ကားမှောက်မှုကြောင့် ဗိုလ်မှူးဇော်ဝင်းထိန်ပါ ပွဲချင်းပြီး သေဆုံးသွားကြောင်း သိရှိရသည်။", "“တကယ်က နေပြည်တော်က ဘယ်သူ့ကိုမှ ခွင့်မပေးဘူး။ အားလုံးကို တပ်ထဲမှာပဲ နေခိုင်းထားတဲ့ အရေးပေါ်ကာလ။ အဲဒါကို အဲဒီ ဗိုလ်မှူးက ကလေးဆေး ကုဆိုပြီးခွင့်တင်တယ်။ နေပြည်တော်က ခွင့်မပေးသေးဘူး။ တပ်ရင်းမှူးက နားလည်မှုနဲ့ လွှတ်ပေးလိုက်တာ။ သူ့မှာ ကားရှိတယ်။ PDF ရန်ကြောက်လို့ ခရီး သည်တင်ကားနဲ့ ပြန်တာမှာ ကားမှောက်ပြီး ဆုံးတာ။ သူ့မိသားစုတွေမှာ သူ့အဖေကအစ ရူးသလိုဖြစ်နေတယ်။ တောင်ဥက္ကလာမှာ” ဟု ရန်ကုန်ခေတ် သစ်၏ သတင်းရင်းမြစ်က ပြောသည်။", "ဗိုလ်မှူးဇော်ဝင်းထိန်က ရှေ့တန်းမသွားလိုသည့်အတွက် ဟိုပုန်းတပ်နယ်ရှိ စစ် တပ်သင်တန်းကျောင်းတစ်ခုကို ရာထူးတိုး ဆရာအဖြစ် ပြောင်းရွှေ့ခဲ့သူဖြစ် ကြောင်း သိရှိရသည်။", "ဒို့ညီနောင် ခရီးသည်တင်ယာဉ် တိမ်းမှောက်မှုကြောင့် ယာဉ်ပေါ်ပါ အမျိုးသား ၂၀ ဦး၊ အမျိုးသမီး ၁၁ ဦး စုစုပေါင်း ခရီးသည် ၃၁ ဦး အနက်မှ အမျိုးသား ၃ ဦး ပွဲချင်းပြီး သေဆုံးခဲ့ပြီး ၂၅ ဦးဒဏ်ရာရရှိကြောင်း၊ သေဆုံးသူများတွင် လက်ဝှေ့ကျော် ရွှေဓူဝံပါ ပါဝင်သွားခဲ့ကြောင်း သိရှိရသည်။"]
https://yktnews.com/2023/01/83615/	PDF ၂၁ ဦး ဖမ်းဆီးပြီး အမျိုးသမီး ၁ ဦးကို မုဒိမ်းကျင်ခဲ့သော စစ်ထောက် လှမ်းရေး ဗိုလ်ကြီး ပိုင်သူစိုးကို ဖမ်းဆီးရ မိပြီးနောက် စစ်ဆေးမေးမြန်းစဉ် သေဆုံးသွား	["PDF ၂၁ ဦး ဖမ်းဆီးပြီး အမျိုးသမီး ၁ ဦးကို မုဒိမ်းကျင်ခဲ့သော စစ်ထောက် လှမ်းရေး ဗိုလ်ကြီး ပိုင်သူစိုးကို ဖမ်းဆီးရ မိပြီးနောက် စစ်ဆေးမေးမြန်းစဉ် သေဆုံးသွား", "ရန်ကုန်၊ ဇန်နဝါရီ ၂၈", "ကချင်ပြည်နယ်၊ ဖားကန့်-မြစ်ကြီးနားလမ်းတွင် PDF ၂၁ ဦး ဖမ်းဆီးပြီး အမျိုး သမီး ၁ ဦးကို မုဒိမ်းကျင်ခဲ့သော စစ်ထောက်လှမ်းရေး ဗိုလ်ကြီး ပိုင်သူစိုး(ခ) မင်းစစ် နိုင် ကို ယနေ့ ဖမ်းဆီးရမိပြီးနောက် စစ်ဆေးမေးမြန်းစဉ် သေဆုံးသွား ကြောင်း မိုးကောင်း မြို့ နယ်ပြည်သူ့ကာကွယ်ရေးတပ် UG Black K မှ တာဝန် ရှိသူ တစ်ဦးက ရန်ကုန်ခေတ်သစ်သတင်းဌာနထံသို့ ပြောဆိုသည်။", "ဇန်နဝါရီ ၂၈ ရက်နေ့ မွန်းလွဲ ၁၂ နာရီ ၁၅ မိနစ်အချိန် ဗန်းမော်တပ်နယ်မှ စစ်ထောက်လှမ်းရေး ဗိုလ်ကြီး ပိုင်သူစိုး(ခ) မင်းစိုးနိုင်ကို ၎င်း၏ ကားနှင့်အတူ လာရောက် သတင်းစုံစမ်းထောက်လှမ်းနေစဉ် ဖမ်းဆီးရမိကြောင်း၊ ၎င်းထံမှ စစ်ဘက်ဆိုင်ရာ အထောက် အထားများ၊ ဖုန်းအတွင်းမှ ဓာတ်ပုံများ၊ PDF ၂၁ ဦးကို ဖမ်းဆီးခဲ့ပြီး အမျိုးသမီး ၁ ဦးကို မုဒိမ်းကျင့်ခဲ့သော အထောက်အထားများ ရရှိခဲ့ကြောင်း၊ ယင်းနောက် စစ်ဆေးမြန်းစဉ် သေဆုံးသွားကြောင်း သိရှိရသည်။", "“သူ့ကို မိတာ ဖားကန့်-မြစ်ကြီးနားလမ်းကြောမှာ ဖမ်းဆီးရမိတယ်။ သူကားနဲ့လာတဲ့အချိန်မှာ ဖမ်းမိတာ။ သူက စစ်ထောက် လှမ်းရေးပါ။ သူက ဗန်းမော်တပ်က လို့ သိရတယ်။ သူက ကွန်မန်ဒို ထောက်လှမ်းရေးအရာရှိပေါ့။ ကချင်ပြည်နယ်မှာ သူက ထောက်လှမ်းရေး သတင်းစုဆောင်းတယ်။ သူ့ကို ကိုင်တာက နေပြည်တော်က တိုက်ရိုက် ကွပ်ကဲတယ်။ သူက KIA ၊ KIO PDF တွေရဲ့ လှုပ်ရှားတဲ့သတင်း အရင်းအမြစ်တွေ စုံစမ်းတယ်။ လိုက်တယ်ပေါ့။ သူ မုဒိမ်းကျင့်ထားတာ အမျိုးသမီး ၁ ဦးရှိပါတယ်။ အဲဒီ စစ်ထောက်လှမ်း ရေးဗိုလ်ကြီးက ၂၀၂၁ ခုနှစ်မှာ မန္တလေး ပြန်ဆင်းတဲ့ PDF ၄ ဦးကို ဖမ်းတယ်။ မနှစ်က PDF ၁၇ ဦးကို သူဖမ်းခဲ့တယ်။ အဲဒါကြောင့် သူ့ကို စောင့်ကြည့်ပြီး သူလာတဲ့ လမ်းကြောကနေ တားဆီး ခေါ်ဆောင်ပြီးမှ စောင့်ဖမ်းတာပါ။ သူ့ဖုန်းထဲကနေ သူယူနီဖောင်းနဲ့ရိုက်ထားတဲ့ပုံတွေ၊ သူနဲ့ပတ်သက်တာတွေ အကုန်ရရှိပြီးတော့ မေးမြန်းပါတယ်။ မွန်းလွဲ ၁၂ နာရီ ၁၅ မှာ သူ့ကို ကားနဲ့ အတူ ဖမ်းဆီးတယ်။ မေးမြန်းစစ်ဆေးနေစဉ်မှာ သေဆုံးသွာပါတယ်” ဟု မိုးကောင်းပြည်သူ့ကာကွယ်ရေးတပ်မှ တာဝန်ရှိသူတစ်ဦးက ပြောဆိုသည်။"]
https://yktnews.com/2024/12/195761/	PJ အလုပ်အကိုင် နိုင်ငံကူးလက်မှတ်ဖြင့် ပြည်ပသို့ အမြန်ဆုံးထွက်ခွင့်ရရှိရေး အဓိက ကျသည့် OWIC ကတ် အမြန်ကြေး ငွေကျပ်သိန်း ၂၀ ကျော်အထိ စျေးပေါက်	["PJ အလုပ်အကိုင် နိုင်ငံကူးလက်မှတ်ဖြင့် ပြည်ပသို့ အမြန်ဆုံးထွက်ခွင့်ရရှိရေး အဓိက ကျသည့် OWIC ကတ် အမြန်ကြေး ငွေကျပ်သိန်း ၂၀ ကျော်အထိ စျေးပေါက်", "ရန်ကုန်၊ ဒီဇင်ဘာ ၁၆", "မြန်မာနိုင်ငံမှ PJ အလုပ်အကိုင် နိုင်ငံကူးလက်မှတ်ဖြင့် ပြည်ပသို့ အမြန်ဆုံးထွက်ခွင့်ရရှိရေးအတွက် အဓိက ကျသည့် OWIC (Oversea Workers Identity Card) ကတ် အမြန်ကြေး ငွေကျပ်သိန်း ၂၀ ကျော်အထိ စျေးပေါက်နေကြောင်း ပြည်ပအလုပ်အကိုင်အေဂျင်စီအသိုင်းအ၀ိုင်းထံမှ သိရှိရသည်။", "အကြမ်းဖက်စစ်ကောင်စီက PV အလည်အပတ်နိုင်ငံကူးလက်မှတ်ဖြင့် ပြည်ပသို့ ထွက်ခွာမှုများကို အထူးတင်းကျပ်စိစစ်ပြီး PJ နိုင်ငံကူးလက်မှတ်ဖြင့် ပြည်ပထွက်ခွာမှုများကို စိစစ်မှု မရှိသလောက် ခွင့်ပြုနေကြောင်း၊ ထို့ကြောင့် PV နိုင်ငံကူးလက်မှတ်ဖြင့် ပြည်ပထွက်ခွင့်မရသူများက PJ နိုင်ငံကူးလက်မှတ် ကိုင်ဆောင်၍ အလုပ်အကိုင်ဖြင့် ပြည်ပနိုင်ငံများသို့ ထွက်ခွာလာကြကြောင်း၊ PJ နိုင်ငံကူးလက်မှတ်ဖြင့် ပြည်သို့ ထွက်ခွာရာတွင် အဓိကအားဖြင့် OWIC က အဓိကကျပြီး ယင်းကတ်ပါမှသာ ပြည်ပနိုင်ငံသို့ ထွက်ရှိကြောင်း သိရှိရသည်။", "” OWIC ကတ်လုပ်ဖို့က ပြည်ပအလုပ်အကိုင်လမ်းညွှန်မှုသင်တန်း တက်ရတယ်။ Demand Letter ၊ ကျွမ်းကျင်မှု လက်မှတ်၊ ဗီဇာ၊ အလုပ် စာချုပ် (Employment Contract) တင်ပြရတယ်။ အဲဒါရှိမှ OWICထုတ်ပေးတာ။ အဲဒီအဆင့်တွေကို ကျော်ဖြတ်ပြီး အစားထိုး အမြန် OWIC ကတ်ထုတ်တာက အခု သိန်း ၂၀ ကျော်တယ်။ OWIC ကတ်က အလုပ်သမားဝန်ကြီးဌာနက ထုတ်ပေးတာ။ အဆင့်ဆင့် လုပ်စားကြတာ။” ဟု ပြည်ပအလုပ်အကိုင်အေဂျင်စီတစ်ခု၏ တာဝန်ရှိသူတစ်ဦးက ရှင်းပြသည်။", "OWIC ကတ်ရရှိသည်နှင့် လေယာဉ်လက်မှတ် အမြန်စီစဉ်ကာ ပြည်ပထွက်ခွာနေကြပြီး အထူးသဖြင့် စစ်မှုထမ်းရန် အကျုံးဝင်နေသည့် အသက် အရွယ်ပိုင်းမှ အမျိုးသားလူငယ်များလည်း ဖြစ်နိုင်သည့်၊ ရသည့် လမ်းကြောင်းများမှ ငွေကြေး လာဘ်ထိုး၍ ထွက်ခွာနေရကြောင်း သိရှိရသည်။", "“ငွေတတ်နိုင်သူအားလုံးက စစ်မှုထမ်းရှောင်ဖို့ အမြန်လုပ်ကြတာပဲ။ ရတဲ့နိုင်ငံကို ရတဲ့ လမ်းကြောင်းကနေ PJ နဲ့ အမြန်ဆုံး ထွက်ဖို့ လုပ်ကြတာ။ တရား ဝင် Demand Letter က အသက် ၂၃ ကနေ ၃၂ အတွင်း လက်မခံဖို့ အလုပ်သမားဝန်ကြီးဌာနဘက် ပြောထားတာရှိပေမယ့် ကျွမ်းကျင်လုပ်သားတွေက သွားလို့ရနေသေးတယ်။ လေဆိပ်မှာလည်း PJ တွေ အလွယ်တကူသွားလို့ရအောင် အချိတ်အဆက်တွေကို အေဂျင်စီတွေက လုပ်ထားရတယ်။ ဌာနပေါင်းစုံအတွက် ငွေတွင်းကြီးဖြစ်နေတယ်” ဟု ပြည်ပအလုပ်အကိုင်အေဂျင်စီတာဝန်ရှိသူက ဆက်လက်ပြောဆိုသည်။", "လက်ရှိတွင် စစ်ခေါင်းဆောင် မင်းအောင်လှိုင်က ပြည်ပသို့ အလုပ်သမားစေလွှတ်မှုများကို ပြည်တွင်းလုပ်သားစွမ်းအားလျှော့နည်းလာ၍ ပြန်လည်သုံးသပ် အရေးယူဆောင်ရွက်ရန် ညွှန်ကြားထားရာ ယင်းအခြေအနေကြောင့် အမြန်ဆုံး PJ နိုင်ငံကူးလက်မှတ်ဖြင့် ပြည်ပထွက်ခွာခွင့်ရရေး အမျိုးသမီး၊ အမျိုးသားများ အားလုံး ကြိုးစားနေရကြောင်း စုံစမ်းသိရှိရသည်။", "“လာမယ့် နှစ်ထဲမှာ ကျွမ်းကျင်လုပ်သားကလွဲရင် အထွေထွေ လုပ်သားတွေကို ပြည်ပမလွှတ်တော့ဘူးလို့ သတင်းတွေ ထွက်နေပြီ။ အဲဒါကြောင့် အခုရက်ပိုင်းလပိုင်းမှာ PJ နဲ့ သွားခွင့်ရဖို့ အားလုံး ကြိုးစားနေကြတာ။ အထွေထွေလုပ်သားအဖြစ်နဲ့ ပြည်ပ အလုပ်အကိုင် ထွက်ခွာခွင့်ပိတ်ပင်မယ့် အခြေအနေတွေလည်းရှိနေတယ်။ MOU နဲ့ G to G မဟုတ်ရင် ထွက်ခွင့်မပေးတော့ဘူးလည်း သတင်းတွေထွက်နေတယ်” ဟု ဂျပန်နိုင်ငံသို့ မြန်မာအလုပ်သမားများ စေလွှတ်နေသော ပြည်ပအလုပ်အကိုင်အေဂျင်စီတစ်ခု၏ မန်နေဂျာက ရှင်းပြသည်။", "အလုပ်သမားဝန်ကြီးဌာနက ၂၀၂၄ ခုနှစ်၊ နိုဝင်ဘာလအထိ အလုပ်သမားစုစုပေါင်း ၁၈၁,၈၉၉ ဦးကို OWIC ကတ် ပြုလုပ်ပြီး ပြည်ပနိုင်ငံများသို့သွားရောက် အလုပ်လုပ်ခွင့်ပြုခဲ့ပြီးဖြစ်ကြောင်း သိရှိရသည်။", "ပြည်ပအလုပ်အကိုင် အကျိုးဆောင်လိုင်စင်ရ အေဂျင်စီအစီအစဉ်ဖြင့် စေလွှတ်သည့် အလုပ်သမားများအတွက် ရွှေ့ပြောင်းအလုပ်သမားဌာနစု (မြောက်ဒဂုံ) ပင်လုံခန်းမတွင် OWIC ထုတ်ယူနိုင်ပြီး မိမိအစီအစဉ်ဖြင့် သွားရောက်လုပ်ကိုင်မည့် ကျွမ်းကျင်အလုပ်သမားများ၊ ပြည်ပနိုင်ငံများတွင် အလုပ်လုပ်ကိုင်လျက်ရှိရာမှ ခွင့်ပြန်လာသည့် အလုပ်သမား များနှင့် PJ Passport ကိုင်ဆောင်ထားပြီး အမြဲတမ်းနေထိုင်ခွင့် ပါမစ်ဖြင့် နေထိုင်လုပ်ကိုင်နေသူများအတွက် ရန်ကုန်တိုင်းဒေသကြီး အလုပ်သမားညွှန်ကြားရေးဦးစီးဌာနရုံးတွင် သတ်မှတ်ချက်များနှင့်အညီ OWIC စိစစ်ခွင့်ပြုထုတ်ပေးလျက်ရှိကြောင်း စစ်ကောင်စီက ထုတ်ပြန်ကြေညာထားသည်။"]
https://yktnews.com/2024/01/142241/	PNLO/PNLA ၏ ကြေညာချက်ကို ထောက်ခံကြိုဆို၍ ပူးပေါင်းဆောင်ရွက်သွားမည်ဟု ပအိုဝ်းအမျိုးသားဖက်ဒရယ်ကောင်စီ ကြေညာ	["PNLO/PNLA ၏ ကြေညာချက်ကို ထောက်ခံကြိုဆို၍ ပူးပေါင်းဆောင်ရွက်သွားမည်ဟု ပအိုဝ်းအမျိုးသားဖက်ဒရယ်ကောင်စီ ကြေညာ", "ပအိုဝ်း လူမျိုးအချင်းချင်းကြား ပဋိပက္ခမဖြစ်စေရေး PNO/PNA က ပူးပေါင်းဆောင်ရွက်ပေးရန် တောင်းဆို", "ရန်ကုန်၊ ဇန်နဝါရီ ၂၇", "စစ်အာဏာရှင် စနစ်ချုပ်ငြိမ်း၍ ဖက်ဒရယ်ဒီမိုကရေစီဖော်ဆောင်နိုင်သည်အထိ ဘဝတူမဟာမိတ်များနှင့်အတူ ဆင်နွှဲသွားမည် ဆိုသည့် PNLO/PNLA ၏ ကြေညာချက်ကို ထောက်ခံကြိုဆို၍ ပူးပေါင်းဆောင်ရွက်သွားမည်ဟု ပအိုဝ်းအမျိုးသားဖက်ဒရယ်ကောင်စီ PNFC က ယနေ့ ဇန်နဝါရီ ၂၇ ရက်နေ့တွင် ကြေညာချက်ထုတ်ပြန်ထားသည်။", "ထို့ပြင် ပအိုဝ်းလူမျိုး အချင်းချင်းကြား ပဋိပက္ခမဖြစ်စေရေး PNO/PNA က ပူးပေါင်းဆောင်ရွက်ပေးရန်လည်း PNFC က တောင်းဆိုထားသည်။", "PNO/PNA သည် သမိုင်းအစဉ်အလာကောင်းရှိခဲ့ပြီး အကြမ်းဖက်စစ်အုပ်စု၏ လိမ်လည်လှည့်ဖျားမှုများနှင့် အတင်းအကျပ်ဖိအားပေးမှုများကြောင့် တော်လှန်ရေးအဖွဲ့အစည်းအဖြစ်မှ ပြည်သူ့စစ်အဖြစ် အသွင်ပြောင်းခဲ့ရကြောင်း၊ PNO/PNA အနေနှင့် လူထုတော်လှန်ရေးကြီးတွင် ပြန်လည်ပူးပေါင်းဆင်နွှဲပါရန် ပန်ကြားကြောင်း PNFC ၏ ကြေညာချက်တွင် ဖော်ပြထားသည်။", "အကြမ်းဖက်စစ်တပ်သည် ပအိုဝ်းအချင်းချင်းကြား ပဋိပက္ခဖြစ်စေရေး၊ ပအိုဝ်းနှင့် အခြားတိုင်းရင်းသားများအကြား လူမျိုးရေးပဋိပက္ခဖြစ်စေရေး နည်းမျိုးစုံဖြင့် သပ်လျှိုဖြိုခွဲလျက်ရှိပြီး ပအိုဝ်းဆရာတော် သံဃာတော်များနှင့်တကွ ပအိုဝ်းမိဘပြည်သူများ ဝိုင်းဝန်းကာကွယ်တားဆီးပေးကြရန်ပန်ကြားကြောင်းလည်း PNFC ၏ ထုတ်ပြန်ချက်တွင် ပါရှိသည်။", "ထို့ပြင် အကြမ်းဖက်စစ်တပ် လက်အောက်ရှိ စစ်သား၊ ရဲနှင့် ပြည်သူ့ စစ်များ ပြည်သူ့ရင်ခွင်သို့ ယုံကြည်စွာ ဘက်ပြောင်းခိုလှုံရန်နှင့် ဘက်ပြောင်းလာသူများကို ကျင့်ဝတ်စည်းကမ်းများနှင့် အညီ နွေးထွေးစွာကြိုဆိုရန် ပန်ကြားကြောင်းလည်း ကြေညာချက်တွင် ဖော်ပြထားသည်။", "တော်လှန်ရေးအဖွဲ့ဝင်များအနေနှင့်လည်း စစ်အာဏာရှင်နှင့် အပေါင်းပါများ ဖန်တီးသည့် လူထုဆန့်ကျင်ရေး ထောင်ချောက်များအတွင်း မကျရောက်စေရေး အထူးသတိထားဆောင်ရွက်ကြရန်လည်း PNFC က ကြေညာချက်တွင် ပါရှိသည်။", "ထို့ပြင် ပအိုဝ်းအမျိုးသားဖက်ဒရယ်ကောင်စီ PNFC သည် “စစ်အာဏာရှင်စနစ်ချုပ်ငြိမ်းပြီး ပြည်သူလူထုတစ်ရပ်လုံးလိုလားတောင့်တလျက်ရှိသော ဖက်ဒရယ်ဒီမိုကရေစီစနစ်ကို ဖော်ဆောင်နိုင်သည်အထိ ဘဝတူညီနောင်မဟာမိတ်များနှင့်အတူ ဆင်နွှဲသွားမည်” ဟူသည့် PNLO /PNLA ၏ ထုတ်ပြန်ချက်ကို အလေးအနက်ကြိုဆိုထောက်ခံ၍ ပူးပေါင်းဆောင်ရွက်သွားမည်ဖြစ်ကြောင်းလည်း ထုတ်ပြန်ချက်တွင် ဖော်ပြထားသည်။"]
https://yktnews.com/2025/04/211015/	PTTEP အနေဖြင့် မြန်မာစစ်အုပ်စုထံ ဘဏ္ဍာငွေ ပေးအပ်နေခြင်းအား ရပ်တန့်ရမည်ဟု ထုတ်ပြန်သတိပေး	["PTTEP အနေဖြင့် မြန်မာစစ်အုပ်စုထံ ဘဏ္ဍာငွေ ပေးအပ်နေခြင်းအား ရပ်တန့်ရမည်ဟု ထုတ်ပြန်သတိပေး", "ရန်ကုန်၊ ဧပြီ ၁၁", "ထိုင်းနိုင်ငံ၏ ရေနံကုမ္ပဏီကြီး PTT Exploration and Production Public Company Limited (PTTEP) သည် စစ်အုပ်စုထိန်းချုပ်ခံ နိုင်ငံပိုင်စီးပွားရေးလုပ်ငန်းဖြစ်သော မြန်မာ့ရေနံနှင့် သဘာဝဓါတ်ငွေ့လုပ်ငန်း (MOGE) နှင့် မကြာသေးမီက နားလည်မှုစာချွန်လွှာ လက်မှတ်ရေးထိုးခဲ့ကြောင်း သိရသည်။", "အဆိုပါ နားလည်မှုစာချွန်လွှာအတွင်း စစ်အုပ်စုအတွက် ဘဏ္ဍာငွေ ရှာဖွေပေးနေသော သဘာဝဓတ်ငွေ့လုပ်ကွက်တစ်ခုဖြစ်‌သည့် ရတနာကမ်းလွန် သဘာဝဓါတ်ငွေ့လုပ်ကွက်၏ ထုတ်လုပ်မှု တိုးချဲ့ဆောင်ရွက်ရန် ဆိုသည့်အချက် ပါဝင်ကြောင်း သိရသည်။", "PTTEP အနေဖြင့် ထိုသို့စစ်အုပ်စုနှင့် စီးပွားရေးဆက်လက်လုပ်ကိုင်ကာ ဘဏ္ဍာငွေများ ရှာဖွေပေးအပ်နေခြင်းများအား ရပ်တန့်ရမည်ဖြစ်ကြောင်း လူ့အခွင့်အရေးလှုပ်ရှားသည့် အဖွဲ့တစ်ခုဖြစ်သော Justice For Myanmar က ယမန်နေ့က ထုတ်ပြန်သတိပေးထားသည်။", "PTTEP သည် မြန်မာနိုင်ငံတွင်းရှိ ရတနာ၊ ဇောတိက နှင့် M3 သဘာဝဓါတ်ငွေ့စီမံကိန်းများတွင် အကြီးဆုံးရင်းနှီးမြှုပ်နှံသူနှင့် ကြီးကြပ်လုပ်ကိုင်သူဖြစ်ပြီး၊ တွင်းသစ်တူးဖော်ခြင်းများကို ဆက်လက်လုပ်ဆောင်ကာ စစ်အုပ်စုကို အကျိုးအမြတ်များ ရှာဖွေပေးနေသည့် ကုမ္ပဏီလည်းဖြစ်သည်။", "စစ်အုပ်စုသည် မြန်မာနိုင်ငံတွင်း ဖျက်အားပြင်းငလျင် လှုပ်ခတ်ပြီးနောက်ပိုင်း ပြည်သူများအတိဒုက္ခရောက်‌နေချိန်တွင်ပင် လေကြောင်းတိုက်ခိုက်မှုများ ဆက်လက်လုပ်ဆောင်နေပြီး၊ ထိုင်းအစိုးရသည် စစ်တပ်ကို ဝင်ငွေရှာဖွေပေးနေသည့် PTTEP ၏ မိခင်ကုမ္ပဏီ PTT တွင် ရှယ်ယာများ ပိုင်ဆိုင်ထားခြင်းကြောင့် စစ်အုပ်စု ကျူးလွန်လျက်ရှိသည့် စစ်ရာဇဝတ်မှုများနှင့် လူသားမျိုးနွယ်အပေါ် ကျူးလွန်သည့် ရာဇဝတ်မှုများတွင် ကြံရာပါပတ်သက်နေပြီဖြစ်သည်ဟု JFM ကထုတ်ပြန်သည်။", "PTTEP အနေဖြင့် စစ်တပ်ကို ဘဏ္ဍာငွေရှာဖွေပေးအပ်နေခြင်းအား ရပ်တန့်ပြီး ဘဏ္ဍာငွေအားလုံးကို အကာအကွယ်ရရှိထားသော ဘဏ်အကောင့်တစ်တွင် ထိန်းသိမ်းထားရန် JFM ကတိုက်တွန်းထားပြီး၊ ထိုသို့ မလုပ်ဆောင်နိုင်ပါက PTTEP အနေဖြင့် တာဝန်ယူမှုရှိစွာဖြင့် စီးပွားရေးလုပ်ငန်းများမှ ရုတ်သိမ်းထွက်ခွာရမည် ဟုလည်းသတိပေးထုတ််ပြန်ထားသည်။"]
https://yktnews.com/2024/03/151761/	Political Prisoners Network – Myanmar ( PPNM) အဖွဲ့သားများနှင့် ပြည်သူများပူးပေါင်း၍ လေယာဉ်ဆီတင်ပို့နေမှု ပိတ်ဆို့ဖြတ်တောက်ရေး လှုပ်ရှားမှု ပြုလုပ်	["Political Prisoners Network – Myanmar ( PPNM) အဖွဲ့သားများနှင့် ပြည်သူများပူးပေါင်း၍ လေယာဉ်ဆီတင်ပို့နေမှု ပိတ်ဆို့ဖြတ်တောက်ရေး လှုပ်ရှားမှု ပြုလုပ်", "ရန်ကုန်၊ မတ် ၂၀", "မြန်မာနိုင်ငံလုံးဆိုင်ရာ နိုင်ငံရေးအကျဉ်းသားများကွန်ရက် Political Prisoners Network – Myanmar ( PPNM) အဖွဲ့သားများနှင့် ပြည်သူများ ပူးပေါင်း၍ လေကြောင်းတိုက်ခိုက်မှုများ ရပ်တန့်စေရန် အကြမ်းဖက်စစ်အုပ်စုထံ လေယာဉ်ဆီတင်ပို့နေမှု ပိတ်ဆို့ဖြတ်တောက်ရေး လှုပ်ရှားမှု Ban Jet Fuel Campaign ပြုလုပ်ခဲ့ကြသည်။"]
https://yktnews.com/2023/01/82849/	RCSS ဥက္ကဌ ရွတ်ဆစ်နှင့် စစ်တပ် ငြိမ်းချမ်းရေးဆွေးနွေးနေစဉ် SSA/SSPP ဌာနချုပ်အပေါ် တိုက်လေယာဉ် အနိမ့်ပျံ သန်းကာ ခြိမ်းခြောက်	["RCSS ဥက္ကဌ ရွတ်ဆစ်နှင့် စစ်တပ် ငြိမ်းချမ်းရေးဆွေးနွေးနေစဉ် SSA/SSPP ဌာနချုပ်အပေါ် တိုက်လေယာဉ် အနိမ့်ပျံ သန်းကာ ခြိမ်းခြောက်", "ရန်ကုန်၊ ဇန်နဝါရီ ၂၄", "အကြမ်းဖက်စစ်ကောင်စီနှင့် RCSS ဥက္ကဌရွတ်ဆစ်နှင့် ငြိမ်း ချမ်းရေး ဆွေးနွေး နေစဉ် ရှမ်းပြည် နယ်တိုးတက်ရေးပါတီ SSA/SSPP ဌာနချုပ် ရှိရာ ဝမ်ဟိုင်းမြို့ အပေါ်သို့ တိုက်လေယာဉ် အနိမ့်ပျံ သန်းကာ ခြိမ်းခြောက်ခဲ့ကြောင်း SSPP/SSA က ထုတ်ပြန်သည်။", "ယနေ့ဇန်နဝါရီလ ၂၄ ရက် နေ့လည် ၁၁ နာရီမိနစ် ၅၀ တွင် အကြမ်းဖက် စစ်ကောင်စီတပ်u ဝမ်ဟိုင်းမြို့ ပေါ်သို့ YAK -130 အမျိုးအစား ဂျက်တိုက် လေယာဉ်ဖြင့် အနိမ့်ရှပ်ပျံသန်းခဲ့ကြောင်း၊ ထိုသို့ အကြောင်းမ ကြားဘဲ အနိမ့် ရှပ်ပျံသန်းမှုပြုလုပ်ခြင်းသည် SSPP/SSA အပေါ် ရန်စ စော်ကားသည့် လုပ်ရပ်သာဖြစ်သည် ဟု ယူဆနိုင်သည့်အတွက် နောက်တစ်ကြိမ် ယခုကဲ့သို့ အကြောင်းကြားခြင်းမရှိပဲ ပျံသန်းခြင်းများ၊ လေ့ ကျင့်ခြင်းများ ထပ်မံပြုလုပ် ပါက အကြမ်းဖက်စစ်တပ်တာဝန်သာဖြစ်ကြောင်း SSPP/SSA က အသိပေး ထားသည်။", "ထိုသို့ပျံသန်းမှုကိစ္စနှင့်ပတ်သက်၍ SSPP/SSA ဗဟိုလူကြီးများက သိရှိလို ကြောင်း မေးမြန်းသဖြင့် ရှမ်းပြည် နယ်တိုးတက်ရေးပါတီပြောရေးဆိုခွင့်ရှိသူ ဒုတိယဗိုလ်မှူးကြီး စိုင်းဆုက တပ်မတော်ငြိမ်းချမ်းရေးညှိနှိုင်းရေး ကော်မတီ အတွင်းရေးမှူး (၂) ဒုတိယဗိုလ်ချုပ်ကြီးမင်းနောင်ထံ ဆက်သွယ်မေးမြန်းရာ ဖြစ်စဉ် ဖြစ်နေသည့် အချိန်သည် ရှမ်းပြည်ပြန်လည်ထူ ထောင်ရေး ကောင်စီ (RCSS) ဥက္ကဌ စဝ်ယွတ်ဆစ်နှင့် ဆွေး နွေးပွဲ လုပ်ဆောင်နေသည့်အတွက် ၎င်းကိုယ်တိုင်မသိရသေးကြောင်း၊ သိရှိရပါက အကြောင်းပြန် ကြား ပေးမည်ဟု ဖြေကြားခဲ့ကြောင်း SSPP ကထုတ်ပြန်ထားသည်။"]
https://yktnews.com/2023/03/92434/	SME လုပ်ငန်းများ စက်သုံးဆီခွဲတမ်းမရတော့၍ လုပ်ငန်းအများစု ပိတ်သိမ်း၊ စစ်တပ်နှင့်ဆီကုမ္ပဏီများ စက်သုံးဆီများ အကြီးအကျယ် သိုလှောင်နေပြီး ဆီပြတ်လပ်မှုများ ရှိလာနိုင်ဟုဆို	["SME လုပ်ငန်းများ စက်သုံးဆီခွဲတမ်းမရတော့၍ လုပ်ငန်းအများစု ပိတ်သိမ်း၊ စစ်တပ်နှင့်ဆီကုမ္ပဏီများ စက်သုံးဆီများ အကြီးအကျယ် သိုလှောင်နေပြီး ဆီပြတ်လပ်မှုများ ရှိလာနိုင်ဟုဆို", "ရန်ကုန်၊ မတ် ၁၅", "အကြမ်းဖက်စစ်ကောင်စီက နိုင်ငံခြားဝင်ငွေ အလွန်နည်းပါးလာသည့်အတွက် စက်သုံးဆီ တင်သွင်းမှုများ လျှော့ချမည်ဟု တရားဝင် ပြောဆိုပြီးနောက် SME အသေးစားနှင့်အလတ်စား လုပ်ငန်းများသို့ ဆီခွဲတမ်းပေးမှုကို အကြီး အကျယ်လျှော့ချလိုက်ကြောင်း၊ SME လုပ်ငန်းအများစု ပိတ်သိမ်းနေကြောင်း သိရှိရသည်။", "အကြမ်းဖက် စစ်ကောင်စီ၏ ဒုစစ်ခေါင်းဆောင် စိုးဝင်းက မတ်လ ၉ ရက်နေ့ ဘဏ္ဍာရေးဆိုင်ရာ အစည်းအဝေးတွင် နိုင်ငံ တကာတွင် စက်သုံးဆီစျေးတက်နေကြောင်း၊ နိုင်ငံခြားငွေ သုံးစွဲမှု လျှော့နည်းစေရေး နှင့် အသုံးစရိတ် မြင့်မားမှု ရှောင်ရှားစေရေး အတွက် စက်သုံးဆီ သုံးစွဲမှုများကို လျှော့ချသုံးစွဲရမည်ဖြစ်ကြောင်း၊ အုပ်ချုပ်မှုသုံးအတွက်ဖြစ်စေ၊ လုပ်ငန်းသုံးအတွက် ဖြစ်စေ စိစစ်ခွင့်ပြုပေးသွားမည်ဖြစ်၍ စိစိစစ်စစ်သုံးစွဲသွားကြရမည်ဖြစ်ကြောင်း ထုတ်ဖော်ပြောဆိုခဲ့သည်။", "လက်ရှိတွင် စစ်ကောင်စီက SME လုပ်ငန်းများအတွက် စက်သုံးဆီ ခွဲတမ်း အကြီး အကျယ် လျှော့ချသဖြင့် SME လုပ်ငန်းများ ဆက်လက် ရပ်တည်ရန် ခက်ခဲနေပြီး အာဏာသိမ်းပြီးနောက်ပိုင်း SME လုပ်ငန်းအများစု ပိတ်သိမ်းသွားကြောင်း သိရှိရသည်။", "“အရင်ကတည်းက ကျနော်တို့ SME တွေက ဆီခွဲတမ်း နည်းနည်းပဲရတာ။ ခွဲတမ်းချပေးနေတာကလည်း တကယ့်ကို နည်းတော့ SME တွေ ပိတ်သိမ်းကုန်ပြီ။ တော်တော်များများ ပိတ်ကုန်ကြတာ။ SME တွေရဲ့ အခက်ခဲ တင်ပြပါဆိုလို့ တင်ပြတော့လည်း အလကားပါပဲ။ ဘာမှလည်းဖြစ်မလာပါဘူး။ အခုဆို မီးစက်က တစ်နေကုန်နီးပါး နှိုးရတော့ လုပ်ငန်းလည်ပတ်ဖို့က မလွယ်ဘူး။ တစ်ဖက်မှာလည်း စစ်ကောင်စီက SME တွေအတွက် ဆီခွဲတမ်း မပေးတော့သလောက်ဖြစ်လာနေတယ်” ဟု SME လုပ်ငန်းရှင်တစ်ဦးက ဆိုသည်။", "ထို့ပြင် စစ်တပ်၊ ဆီကုမ္ပဏီများက စက်သုံးဆီသိုလှောင်မှုများ အကြီးအကျယ်လုပ်ဆောင်နေကြကြောင်း စက်သုံးဆီ လုပ်ငန်းရှင် အသိုင်းအ၀ိုင်းက ပြော သည်။", "“စက်သုံးဆီတွေ အဓိက ပြန်သိုလှောင်နေကြတယ်။ သိုလှောင်တာကလည်း စစ် တပ်နဲ့ သူတို့နဲ့ နီးစပ်တဲ့ ဆီကုမ္ပဏီတွေပဲ။ စက်သုံးဆီသိုလှောင်တယ်ဆိုတာက သာမန်လုပ်ငန်းရှင် မလုပ်နိုင်ပါဘူး။ မြေနေရာတွေ ဆီကန်တွေလိုတယ်။ အဲဒါတွေ တတ်နိုင်တာက စစ်တပ်နဲ့ ၊ တပ်နဲ့ အလုပ်လုပ်နေတဲ့ လုပ်ငန်းရှင်တွေပဲ လုပ်နိုင်တာ။ ရွှေသမင် ဘယ်က ထွက် မင်းကြီး တာကထွက်ပေါ့။ စစ်တပ်က စက်သုံးဆီ တင်သွင်းမှု လျှော့ချမယ်ပြောတယ်။ ပြီးတော့ သိုလှောင်တာကလည်း သူတို့ပဲ” ဟု စက်သုံးဆီ လုပ်ငန်းရှင် အသိုင်းအ၀ိုင်းက ပြောဆိုသည်။", "အခြားတစ်ဖက်တွင်လည်း စစ်ကောင်စီက ဓာတ်ဆီ၊ ဒီဇယ်ဆီနှင့် စက်သုံးဆီများကို အရောင်းဆိုင်များတွင် ပြတ်လပ်မှု မရှိစေရေး လုပ်ဆောင်ရမည်ဟု အမိန့်နှင့်ညွှန်ကြားချက်များ ဆက်တိုက် ထုတ်ပြန်နေကြောင်း သိရှိရသည်။", "“ဆီဆိုင်တွေကို ဆီပြတ်တော့မယ်အခြေအနေဆို ချက်ချင်း စာတင်ခိုင်းတယ်။ ဆီဆိုင်တွေမှာ လူအုံလာရင် သူတို့ကို ထိခိုက်တယ်ပေါ့။ လက်ရှိ အခြေအနေကတော့ အနှေးနဲ့ အမြန်တော့ ဆီတွေ ပြတ်တာက ဖြစ်လာမယ်။ အဲဒါကတော့ ပြေးမလွတ်တဲ့ အခြေအနေ” ဟု ရန်ကုန်ဆီဆိုင်တစ်ခုက ဆိုသည်။", "မြန်မာနိုင်ငံ၏ စက်သုံးဆီသုံးစွဲမှု ပမာဏသည် ၂၀၂၁ ခုနှစ်တွင် တန်ချိန် ၄ ဒသမ ၁၂ သန်းကျော် ပြည်ပမှ တင်သွင်း ခဲ့ရပြီး တန်ဖိုးအားဖြင့် အမေရိကန်ဒေါ်လာ ၂၄၉၆ ဒသမ ၆၅၂ သန်း(အမေရိကန်ဒေါ်လာ ၂ ဒသမ ၅ ဘီလီယံနီးပါး) ရှိကြောင်း၊ ၂၀၂၂ ခုနှစ်တွင်လည်း အမေရိကန်ဒေါ်လာ ၂ ဘီလီယံခွဲကျော်ဖိုး စက်သုံးဆီများ တင်သွင်းသွင်းခဲ့ရပြီးဖြစ်ကြောင်း သိရှိရသည်။", "မြန်မာနိုင်ငံတွင် မော်တော် ကားစီရေ ၁ သန်းကျော်(ကုန်တင်ယာဉ်နှင့် လူစီးမော်တော်ယာဉ်စုစုပေါင်း ၁,၁၄၀,၀၀၀ ကျော်) နှင့် ဆိုင်ကယ်စီးရေ ၆ သန်း (မော်တော်ဆိုင်ကယ် စုစုပေါင်း ၆, ၄၅၀,၀၀၀ ကျော်) ရှိကြောင်း ၊ ပုဂ္ဂလိကစက်ရုံ၊ မီးစက်၊ အခြားသော ကုန်ထုတ်လုပ်ရေး လုပ်ငန်း သိန်းချီရှိကြောင်း၊ သယ်ယူပို့ဆောင်ရေးနှင့် ထုတ်လုပ်ရေးလုပ်ငန်းများလည်ပတ်ရန် အမေရိကန်ဒေါ်လာ ၂ ဘီလီယံခွဲခန့် တန်ဖိုးရှိ စက်သုံးဆီများ မဖြစ်မနေ တင်သွင်းရန် လိုအပ်နေကြောင်း သိရှိရသည်။", "ဓာတ်ပုံ- စက်သုံးဆီ မပြတ်လပ်ရေး စစ်ကောင်စီလက်အောက်ခံ ဆီအသင်း၏ ထုတ်ပြန်စာများနှင့် စက်သုံးဆီဆိုင်များက စစ်ကောင်စီထံ တင်ပြရသည့် စက်သုံးဆီ အခြေအနေ တင်ပြစာများ။"]
https://yktnews.com/2023/02/85993/	SSPP နှင့် မွန်ပြည်သစ် ပါတီတို့ကို ဖက်ဒရယ်အရေးအတွက် အတူလက်တွဲဆောင်ရွက်ရန် NUG ယာယီသမ္မတ ဒူဝါလရှီးလက တရားဝင် ဖိတ်ခေါ်	["SSPP နှင့် မွန်ပြည်သစ် ပါတီတို့ကို ဖက်ဒရယ်အရေးအတွက် အတူလက်တွဲဆောင်ရွက်ရန် NUG ယာယီသမ္မတ ဒူဝါလရှီးလက တရားဝင် ဖိတ်ခေါ်", "ရန်ကုန်၊ ဖေဖော်ဝါရီ ၇", "SSPP နှင့် မွန်ပြည်သစ် ပါတီ ဖက်ဒရယ်အရေးအတွက် အတူလက်တွဲဆောင်ရွက်ရန် အမျိုးသား ညီညွတ်ရေး အစိုးရ NUG၏ ယာယီသမ္မတ ဒူဝါလရှီးလ က တရားဝင် ဖိတ်ခေါ်လိုက်သည်။", "NUGအမျိုးသား ညီညွတ်ရေး အစိုးရ၏ ၅ /၂၀၂၃ အစိုးရအဖွဲ့အစည်းအဝေးတွင် ယာယီသမ္မတ ဒူဝါလရှီးလ က အထက်ပါအတိုင်း ဖိတ်ခေါ်လိုက်ခြင်းဖြစ်သည်။", "ဖေဖော်ဝါရီလ ၃ ရက်နေ့တွင် ရှမ်းပြည်တိုးတက်ရေးပါတီ (SSPP) ၏ ထုတ်ပြန်ချက်အရ ဒီမိုကရေစီနှင့် ဖက်ဒရယ်ကို လိုလားသည့် အင်အားစုများနှင့် လက်တွဲချိတ်ဆက်မည့် အကြောင်း ထုတ်ပြန်ခဲ့ကြောင်း၊ ထို့ပြင် မွန်ပြည်သစ်ပါတီမှ ၇၆ ကြိမ်မြောက်မွန် အမျိုးသားနေ့တွင် ထုတ်ပြန်ခဲ့သည့် ထုတ်ပြန်ချက်များကို အသိအမှတ် ပြုလျက် တိုင်းပြည်၏ အနာဂတ် ဖက်ဒရယ်အရေးအတွက် အတူလက်တွဲ ဆောင်ရွက်နိုင်ဖို့ရန် NUG အစိုးရအနေဖြင့် အမြဲဖိတ်ခေါ်လျက်ရှိကြောင်း ယာယီသမ္မတက ဖိတ်ခေါ်သည်။", "” အကြမ်းဖက် စစ်အုပ်စုကို တွန်းလှန်နိုင်ဖို့ ပြည်တွင်းအင်အားစုတွေအကြား ညီညွတ်မှုဟာ အင်အားတရပ်ဖြစ်ပါတယ်။ စုစည်းမှု၊ ညီညွတ်မှုနဲ့ လက်တွေ့ကျတဲ့ ပူးပေါင်းမှုတွေ ကျွန်တော်တို့အကြား တည်ဆောက်ဖို့ လိုအပ်ပါတယ်။ ဒါကြောင့် ဒီနေ့တက်ရောက်လာကြတဲ့ ကတ်ဘိနက်အဖွဲ့ဝင် ပြည်ထောင်စုဝန်ကြီး၊ ဒုဝန်ကြီးများအနေဖြင့်လည်း တိုင်းရင်းသားအရေး ၊ မဟာမိတ်ချိတ်ဆက်မှုအပိုင်းကို ဦးစားပေးလျက် အမြဲချိတ်ဆက်ဆောင်ရွက်ကြဖို့ ထပ်မံတိုက်တွန်း လိုပါတယ်” ဟု ယာယီသမ္မတ ဒူဝါလရှီးလ က ပြောဆိုသည်။", "NUG အစိုးရနှင့် တိုင်းရင်းသား ပြည်သူလူထု တရပ်လုံးသည် အကြမ်းဖက် မင်းအောင်လှိုင် စစ်အုပ်စု၏ ရက်စက်ကြမ်းကြုတ်မှုကို ၂ နှစ်တာ ကြံ့ကြံ့ခံ အောင်မြင်စွာ ကျော်လွှားနိုင်ခဲ့ကြောင်း၊ တော်လှန်ရေး အောင်မြင်သည် အထိ ကြိုးစား ဆောင်ရွက်ရမည် ဖြစ်ပြီး အမျိုးသားညီညွတ်ရေး အစိုးရ၏ သုညကနေ စတင်ခဲ့ပြီး အကြမ်းဖက် စစ်အုပ်စုကို ကဏ္ဍပေါင်းစုံမှ ရင်ဆိုင် နိုင်ပြီဖြစ်ကြောင်း၊ အချိန်တိုအတွင်း အောင်မြင်မှု စွမ်းဆောင်လာနိုင် ခြင်းသည် တိုင်းရင်းသား ပြည်သူအပေါင်း၏ ညီညွတ်မှုဖြင့် အာဏာရှင်စနစ်ကို ပြတ်သားစွာ လက်မခံ မလိုလားမှုကြောင့် ဖြစ်ကြောင်း၊ နိုင်ငံတကာ အစိုးရအနေဖြင့် NUG အစိုးရကို တရားဝင်အစိုးရ တရပ်အဖြစ် လက်ခံအသိအမှတ်ပြုရန် ကြိုးပမ်းဆောင်ရွက်နေကြောင်း ယာယီသမ္မတက ပြောဆိုသည်။"]
https://yktnews.com/2025/03/206757/	Sanctions စီးပွားရေးပိတ်ဆို့ခံရလျှင် ဆော့ဝဲ(Software)များ အင်အားစုစည်းမှု ပိုမိုရရှိစေဟု ဘယ်လာရုစ်နိုင်ငံ သတင်းစာရှင်းလင်းပွဲတွင် မင်းအောင်လှိုင်၏ ပြောဆိုမှု အင်္ဂလိပ်လို နားမလည်ဘဲ အင်္ဂလိပ်စကားလုံးများ အသုံးပြုခဲ့ပုံရဟု သုံးသပ်	["Sanctions စီးပွားရေးပိတ်ဆို့ခံရလျှင် ဆော့ဝဲ(Software)များ အင်အားစုစည်းမှု ပိုမိုရရှိစေဟု ဘယ်လာရုစ်နိုင်ငံ သတင်းစာရှင်းလင်းပွဲတွင် မင်းအောင်လှိုင်၏ ပြောဆိုမှုအင်္ဂလိပ်လို နားမလည်ဘဲ အင်္ဂလိပ်စကားလုံးများ အသုံးပြုခဲ့ပုံရဟု သုံးသပ်", "ရန်ကုန်၊ မတ် ၈", "အကြမ်းဖက်စစ်ခေါင်းဆောင် မင်းအောင်လှိုင် ဘယ်လာရုစ်နိုင်ငံတွင် ပြုလုပ်သော သတင်းစာရှင်းလင်းပွဲအတွင်း Sanction စီးပွားရေးပိတ်ဆို့ခံရလျှင် အတိုက်အခိုက်ခံရသော ဆော့ဝဲ(Software)များက အင်အားစုစည်းမှု ပိုမိုရရှိစေကြောင်း ပြောဆိုခဲ့မှုသည် စီးပွားရေးပိတ်ဆို့မှုကို ကွန်ပျူတာဆော့ဝဲနှင့် အမှတ်မှားနေပုံရကြောင်း လွတ်လပ်သောမြန်မာသတင်းမီဒီယာကောင်စီ (IPCM) မှ အတွင်းရေးမှူး ဦးတိုးဇော်လတ်က သုံးသပ်ပြောဆိုသည်။", "မတ်လ ၇ ရက်နေ့ ဘယ်လာရုစ်နိုင်ငံတွင် ပြုလုပ်သော သတင်းစာရှင်းလင်းပွဲတွင် မင်းအောင်လှိုင်က စီးပွားရေးပိတ်ဆို့ခံရလျှင် ကွန်ပျူတာဆော့ဝဲများ အင်အားစုစည်းမှုကို ပိုမိုရရှိစေပြီး ပြိုင်ဆိုင်မှု ပြင်းထန်လာစေကြောင်း ပြောဆိုသွားခြင်းဖြစ်သည်။", "“Sanctions လုပ်တယ်ဆိုလို့ရှိရင် Sanctions လို့ခေါ်တဲ့ အဖွဲ့အစည်းတွေ ဆန့်ကျင်ဘက်အဖွဲ့အစည်းတွေက အတိုက် အခိုက်ခံရတဲ့ Software တွေက အင်အားစုစည်းမှုကို ပိုမို ရရှိစေပြီးတော့မှ ပြိုင်ဆိုင်မှုတွေကို ပြင်းထန်လာစေမယ်ဆိုတာကိုလည်း သတိပြုစေလိုပါတယ်”ဟု မင်းအောင်လှိုင်က ပြောဆိုသွားခဲ့ခြင်းဖြစ်သည်။", "မင်းအောင်လှိုင်သည် Sanctions စီးပွားရေးပိတ်ဆို့မှုနှင့် ကွန်ပျူတာဆော့ဝဲ Software အကြား မည်သို့မှ မပတ်သက်သော စကားလုံးနှစ်ခုကို ချိတ်ဆက် ပြောဆိုသွားခြင်းမှာ အဆိုပါ အင်္ဂလိပ်စကားလုံး ၂ ခု၏ အဓိပ္ပာယ်ကို သေချာစွာ နားမလည်ဘဲ ထင်ရာမြင်ရာ ပြောဆိုသွားခြင်းဖြစ်ကြောင်း လွတ်လပ်သောမြန်မာသတင်းမီဒီယာကောင်စီ (IPCM) မှ အတွင်းရေးမှူး ဦးတိုးဇော်လတ်က သုံးသပ်သည်။", "“Sanctions စီးပွားရေးပိတ်ဆို့မှုနဲ့ Software ကွန်ပျူတာဆော့ဝဲက ဘယ်လိုမှ မဆက်စပ်ဘူး။ သူပြောခဲ့တာကိုလည်း ဘာအဓိပ္ပာယ်မှ ဖော်လို့မရဘူး။ သူကြည့်ရတာ Sanctions ဆိုတာ ကွန်ပျူတာ Software လို့ ထင်နေပုံရတယ်” ဟု ဦးတိုးဇော်လတ်က ဆိုသည်။", "ပြည်တွင်းမှ သတင်းစာဆရာတစ်ဦးကလည်း မင်းအောင်လှိုင်၏ ပြောဆိုမှုကို ယနေ့ စစ်ကောင်စီထုတ် မြန်မာနှင့် အင်္ဂလိပ် သတင်းစာ များတွင်လည်း ဖော်ပြထားကြောင်း၊ မင်းအောင်လှိုင်အနေဖြင့် အင်္ဂလိပ်လို သေချာစွာ နားမလည်ဘဲ အင်္ဂလိပ်စကားလုံးများကို ညှပ်သုံးခဲ့ရာမှ အမှားအယွင်း ဖြစ်ခဲ့ပုံရကြောင်း သုံးသပ်ပြောဆိုသည်။", "“အရင် ဦးသိန်းစိန်တုန်းကလည်း ၂၀၀၈ ဖွဲ့စည်းပုံ အခြေခံဥပဒေကို National Convention ဆိုပြီး မှားသုံးခဲ့ဖူးတယ်။ အခုလည်း ဦးမင်းအောင်လှိုင်က Sanctions နဲ့ Software ဘယ်လိုတွေနားလည်ပြီး တွဲသုံးသွားတာလဲမသိဘူး။ သူ အဓိပ္ပာယ်မှားယွင်းစွာ နားလည်ပြီး သုံးသွားပုံရတယ်။ အဲဒီနှစ်ခု ညှပ်သုံးသွားတာ သူပြောထားတာ ဘာအဓိပ္ပာယ်မှ မရှိဘူး” ဟု ဝါရင့်သတင်းစာဆရာက သုံးသပ်ပြောဆိုသည်။", "အကြမ်းဖက်စစ်ခေါင်းဆောင် မင်းအောင်လှိုင်က ရုရှား ခေါင်းဆောင် ပူတင်၊ ဘယ်လာရုစ်သမ္မတတို့နှင့်တွေ့ဆုံရာတွင် အင်္ဂလိပ်စကား ပြောဆိုနိုင်ခြင်းမရှိဘဲ မြန်မာစကားဖြင့်သာ ပြောဆိုကာ ဘာသာပြန်ကို အဓိက အသုံးပြုသည်ကို တွေ့မြင်ရသည်။", "ထို့ပြင် မတ်လ ၄ ရက်နေ့ မင်းအောင်လှိုင်က ပူတင်နှင့်တွေ့ဆုံစဉ် သမိုင်းအထောက်အထားနှင့် မှတ်တမ်းမှတ်ရာ အထောက် အထား မရှိဘဲ ပူတင်ကို ဘုရားဗျာဒိတ်တော်ပါ ကြွက်မင်းဟု ရေးသားညွှန်းဆိုထားသော စာအုပ်ကိုလည်း ပေးအပ်ခဲ့သည်။"]
https://yktnews.com/2025/03/209414/	Sky Villa အဆောက်အဦး ပြိုကျမှုမှ ရုပ်အလောင်း ၉ လောင်းတွေ့ရှိထားပြီး အသက်ရှင်လျက် ကယ်ဆယ်နိုင်ခဲ့သူ ၄၃ ဦးထိရှိကာ ကယ်ဆယ်ရေးများ ဆက်လက် လုပ်ဆောင်နေ	["Sky Villa အဆောက်အဦး ပြိုကျမှုမှ ရုပ်အလောင်း ၉ လောင်းတွေ့ရှိထားပြီး အသက်ရှင်လျက် ကယ်ဆယ်နိုင်ခဲ့သူ ၄၃ ဦးထိရှိကာ ကယ်ဆယ်ရေးများ ဆက်လက် လုပ်ဆောင်နေ", "ရန်ကုန်၊ မတ် ၂၉", "မန္တလေးတိုင်း၊ အောင်မြေသာစံမြို့နယ်ရှိ Sky Villa အဆောက်အဦး ပြိုကျမှုမှ ရုပ်အလောင်း ၉ လောင်းတွေ့ရှိထားပြီး အသက်ရှင်လျက် ကယ်ဆယ်နိုင်ခဲ့သူ ၄၃ ဦးထိရှိပြီဖြစ်ကြောင်း မီးသတ်ဦးစီးဌာနက ထုတ်ပြန်ထားသည်။", "မတ်လ ၂၈ ရက်နေ့တွင် လှုပ်ခတ်ခဲ့သော အင်အားပြင်း ငလျင်ဒဏ်ကြောင့် အောင်မြေသာစံမြို့နယ်ရှိ Sky Villa အဆောက်အဦး ပြိုကျခဲ့ပြီး ပိတ်မိနေသူများကို ဗဟိုမီးသတ်သင်တန်းကျောင်း၊ ပြင်ဦးလွင်မြို့နယ် မီးသတ်စခန်း နှင့် သက်ဆိုင်ရာ အဖွဲ့အစည်းများ ပူးပေါင်း၍ ရှာဖွေကယ်ဆယ်ရေး လုပ်ဆောင်နေခြင်းဖြစ်ကြောင်း သိရသည်။", "လက်ရှိချိန်ထိ အသက်ရှင်လျက် ကယ်ဆယ်နိုင်ခဲ့သူ ၄၃ ဦးရှိပြီး သေဆုံးသူ ၉ ဦး၏ ရုပ်အလောင်းများကို ရှာဖွေတွေ့ရှိထားကာ ကယ်ဆယ်ရေး လုပ်ငန်းများ ဆက်လက် ဆောင်ရွက်လျက်ရှိကြောင်း သိရှိရသည်။"]
https://yktnews.com/2024/04/156506/	Special Report- မင်းအောင်လှိုင်ကို ဖြုတ်ချရန် ကြံစည်သည့် လယ်/ဆည် ဝန်ကြီးဟောင်း မြင့်လှိုင်ကို နောက် ကြောင်းပြန် လယ် မြေသိမ်းမှုများဖြင့် အရေး ယူ၊ နေအိမ်နှင့်ပိုင်ဆိုင်မှုများကိုပါ ချိတ်ပိတ်ပြီး မိသားစုကိုလည်း အကျယ်ချုပ်ထား	["Special Report- မင်းအောင်လှိုင်ကို ဖြုတ်ချရန် ကြံစည်သည့် လယ်/ဆည် ဝန်ကြီးဟောင်း မြင့်လှိုင်ကို နောက် ကြောင်းပြန် လယ် မြေသိမ်းမှုများဖြင့် အရေး ယူ၊ နေအိမ်နှင့်ပိုင်ဆိုင်မှုများကိုပါ ချိတ်ပိတ်ပြီး မိသားစုကိုလည်း အကျယ်ချုပ်ထား", "By ရန်ကုန်ခေတ်သစ်", "အကြမ်းဖက်စစ်ခေါင်းဆောင် မင်းအောင်လှိုင်ကို ဖြုတ်ချရန် ရင်ဖွင့်ကြံစည်ခဲ့သည့် လယ်/ဆည်ဝန်ကြီးဟောင်း မြင့်လှိုင်ကို ဝန်ကြီးဖြစ်စဉ်က လယ်မြေသိမ်းမှုများဖြင့် နောက်ကြောင်းပြန် အမှုဖွင့်လိုက်ပြီး နေအိမ်နှင့်ပိုင်ဆိုင်မှုများကိုပါချိတ်ပိတ်လိုက်ကြောင်း နေပြည်တော် စစ်ဘက်သတင်းရင်းမြစ်က ပြောဆိုသည်။", "ဒုတိယဗိုလ်ချုပ်ကြီးဟောင်းလည်းဖြစ်၊ လယ်/ဆည်ဝန်ကြီးဟောင်းလည်းဖြစ်သူ မြင့်လှိုင်က စစ်ခေါင်းဆောင် မင်းအောင်လှိုင်၏ ဆောင်ရွက်မှုများသည် ပျော့လွန်းပြီး ပြတ်ပြတ်သားသားမကိုင်တွယ်သည့်အတွက် တိုင်းပြည် ပြို ကွဲသည်အထိ ဖြစ်လာနေကြောင်း၊ စစ်ခေါင်းဆောင် မင်းအောင်လှိုင်ကို ဖြုတ်ပယ်ခြင်း မပြုပါက တပ်မတော် နှင့် နိုင်ငံ၏ အနာဂတ် ပြိုလဲမည်ဖြစ်ကြောင်း စစ်ဗိုလ်ချုပ်ဟောင်းတချို့နှင့် တိုင်ပင်ခဲ့ကြကြောင်း၊ ယင်းသို့ တိုင်ပင်မှုကို ကြံ့ဖွတ် ဥက္ကဋ္ဌ ခင်ရီက ပြန်လည် သိရှိပြီး မင်းအောင်လှိုင်ထံသို့ သတင်းပို့ တိုင် ကြားခဲ့ကြောင်း၊ မင်းအောင်လှိုင်က ၎င်းကို ဖြုတ်ချရန် မြင့်လှိုင်၏ ကြံစည်ပြောဆိုမှုများ အကြောင်း သိရှိသောအခါ လည်/ဆည်ဝန်ကြီးဖြစ်စဉ်က လယ် မြေသိမ်းဆည်းမှုများဖြင့် အမှုဖွင့်အရေးယူပြီး ပိုင်ဆိုင်မှုများ ချိတ်ပိတ်ရန် အမိန့်ပေးခဲ့ကြောင်း သိရှိရသည်။", "လည်/ဆည်ဝန်ကြီးဟောင်း မြင့်လှိုင်ကို ဝန်ကြီးဖြစ်စဉ်က ရန်ကုန်တိုင်း၊ ဒဂုံမြို့သစ်အရှေ့ပိုင်းရှိ လယ်မြေ ၁၇၃၂ ဧကကို သားမက်ဖြစ်သူ၏ အမည်များဖြင့် လယ်မြေလုပ်ပိုင်ခွင့် လျှောက်ထားရယူခဲ့ကြောင်း၊ ထို့ကြောင့် ဦးမြင့်လှိုင်ကို အဂတိလိုက်စားမှု ဥပဒေ ပုဒ်မ ၅၅ ဖြင့် အရေးယူရန် အမှုဖွင့်ခဲ့ပြီး ဧပြီလ ၁၀ ရက်နေ့တွင် ဖမ်းဆီးခဲ့ကြောင်း သိရှိရသည်။", "“ဦးမြင့်လှိုင်ရဲ့ နေအိမ်တွေ ဘဏ်အကောင့်တွေနဲ့ ပိုင်ဆိုင်မှုတွေအားလုံးကိုပါ ချိတ်ပိတ်လိုက်တယ် ။ နောက်ပြီးတော့ သားမက်ကိုလည်း ဖမ်းဆီးထားတယ်။ ကျန်တဲ့မိသားစုဝင်တွေကိုတော့ အကျယ်ချုပ်ပုံစံမျိုး ထိန်းသိမ်းထားတာရှိတယ်။ ဒါနဲ့ပတ်သက်လို့ သမ္မတဦးသိန်းစိန်(ငြိမ်း)ကို ကြားဝင်ပေးဖို့ ၊ ညှိနှိုင်းပေးဖို့ ဦးမြင့်လှိုင်ဘက်က သွားပြောထားတာလည်းရှိတယ်။ အဓိက တပ်ချုပ်ကို ဖယ်ရှားဖို့ သူက စပြီး တိုင်ပင် ဆော်ဩတာ လုပ်တာကြောင့်လို့ သိရတယ်” ဟု နေပြည်တော်စစ်ဘက်သတင်းရင်းမြစ်က ဆိုသည်။", "မြင့်လှိုင်သည် စစ်တပ်တွင် ဒုတိယ ဗိုလ်ချုပ်ကြီး ရာထူးဖြင့် လေကြောင်းရန် ကာကွယ်ရေးတပ်ဖွဲ့ အရာရှိချုပ် အဖြစ် တာဝန်ထမ်းဆောင်ခဲ့သူဖြစ်ပြီး ၂၀၁၁ ခုနှစ် မှ ၂၀၁၆ ခုနှစ် သမ္မတဦးသိန်းစိန်အစိုးရလက်ထက်တွင် လယ်/ဆည်ဝန် ကြီးအဖြစ် တာဝန်ထမ်းဆောင်ခဲ့ကြောင်း၊ ကြံ့ဖွတ်ပါတီ၏ ထိပ်တန်းခေါင်း ဆောင်တစ်ဦးလည်းဖြစ်ပြီး အာဏာရှင်ဟောင်း သန်းရွှေ၏ စိတ်ချယုံကြည်ရသော လူယုံတစ်ဦးလည်းဖြစ်ကြောင်း သိရှိရသည်။"]
https://yktnews.com/2024/03/150910/	TNLA က သိမ်းပိုက်ထားသော နမ္မတူမြို့နယ်မှ ပြည်သူ့ဆေးရုံတွင် အောက်မြန်မာပြည်မှ CDM ဆရာဝန်ကြီး၊ CDM ကျန်းမာရေးဝန်ထမ်းများနှင့် စတင် လည်ပတ်နေပြီဖြစ်ပြီး CDM ကျန်းမာရေးဝန်ထမ်းများ ထပ်မံ ဖိတ်ခေါ်မည်	["TNLA က သိမ်းပိုက်ထားသော နမ္မတူမြို့နယ်မှ ပြည်သူ့ဆေးရုံတွင် အောက်မြန်မာပြည်မှ CDM ဆရာဝန်ကြီး၊ CDM ကျန်းမာရေးဝန်ထမ်းများနှင့် စတင် လည်ပတ်နေပြီဖြစ်ပြီး CDM ကျန်းမာရေးဝန်ထမ်းများ ထပ်မံ ဖိတ်ခေါ်မည်", "ရန်ကုန်၊ မတ် ၁၆", "ရှမ်းပြည်နယ်မြောက်ပိုင်း၊ TNLA က သိမ်းပိုက်ထားသော နမ္မတူမြို့နယ်မှ ပြည်သူ့ဆေးရုံတွင် CDM ဆရာဝန်ကြီး၊ CDM ကျန်းမာရေးဝန်ထမ်းများနှင့် စတင် လည်ပတ်နေပြီဖြစ်ပြီး CDM ကျန်းမာရေးဝန်ထမ်းများ ထပ်မံ ဖိတ်ခေါ်မည်ဖြစ်ကြောင်း TNLA က တရားဝင် သတင်းထုတ်ပြန်သည်။", "တအာင်းပြည်နယ်၊နမ္မတူမြို့ ပြည်သူ့ဆေးရုံတွင် CDMဆရာဝန်ကြီး အပါအဝင် ဒေသခံ CDM ကျန်းမာရေးဝန်ထမ်းများနှင့် လည်ပတ်နေပြီဖြစ်ကြောင်း၊ နမ္မတူပြည်သူ့ဆေးရုံတွင် ကျန်းမာရေးဝန်ထမ်း (၁၈)ဦးဖြင့် စတင်လည်ပတ်နေခြင်းဖြစ်ပြီး အောက်မြန်မာပြည်မှ ဖိတ်ခေါ်ထားသည့် ကျွမ်းကျင်CDM ဆရာဝန်ကြီးအချိုနှင့်အတူ CDMပြုလုပ်ထားသည့် ဒေသခံ ကျန်းမာရေးဝန်ထမ်းများ၊ CBHTဆရာ/ဆရာမများ ပါဝင်ကြောင်း သိရှိရသည်။", "PSLF/TNLA အပြည့်အဝထိန်းချုပ်ထားသည့် နမ္မတူမြိုတွင် လက်ရှိတွင် အုပ်ချုပ်ရေးယန္တရားများ အကောင်အ ထည်ဖော် ဆောင်ရွက်လျက်ရှိရာ ဒေသခံပြည်သူများအား ကျန်းမာရေးဝန်ဆောင်မှု အပြည့်အဝ ပေးနိုင်ရန် ကြိုးစားလုပ်ဆောင်သွားမည်ဖြစ်ကြောင်း၊ လက်ရှိ နမ္မတူပြည်သူ့ဆေးရုံတွင် လိုအပ်ချက်တချိုနှင့် ဝန်ထမ်းအင်အား လုံလောက်မှုမရှိသေးသော်လည်း ဒေသခံပြည်သူများ၏ ကျန်းမာရေးလိုအပ်ချက်များကို ၂၄ နာရီ အချိန်ပြည့်ပေးနိုင်ရန် ကြိုးစားဆောင်ရွက်လျက်ရှိကြောင်း TNLA က တရားဝင် ကြေညာသည်။", "ထိုကြောင့် နမ္မတူမြိုနှင့် အနီးဝန်းကျင်မှ ကျေးရွာခံပြည်သူများအား ကျန်းမာ ရေးဝန်ဆောင်မှု အပြည့်အဝ ပေးနိုင်ဖိုအတွက် ဒေသခံ CDM ကျန်းမာရေးဝန်ထမ်းများအပြင် အနယ်နယ်အရပ်ရပ်မှ CDMပြုလုပ်ထားသည့် မည်သည့် ကျန်းမာရေးဝန်ထမ်းကိုမဆို ဖိတ်ခေါ်သွားမည်ဟု TNLA က ဆိုသည်။", "“ အစပဲ ရှိသေးတာဆိုတော့ လိုအပ်ချက်တွေက ရှိပါတယ်၊ ဒါပေမယ့် ပြည်သူတွေရဲ့ ကျန်းမာရေးလိုအပ်ချက်တွေကို အချိန်မရွေး အကောင်းဆုံး ဝန်ဆောင်မှုပေးဖို ကျနော်တို ကြိုးစားနေပါတယ်၊ အခုဒီမှာက ဒေသခံ CDM ကျန်းမာရေးဝန်ထမ်းတွေက အများဆုံးပါဝင်ပါတယ်၊ ဝန်ထမ်းအင်အားက လုံလုံလောက်လောက်တော့ မရှိသေးဘူး။ ဒါကြောင့် ဒေသခံတွေအပြင် အနယ်နယ်အရပ်ရပ်က CDM လုပ်ထားတဲ့ ဘယ်သူ့ကိုမဆို ကျနော်တိုနဲ့ ပူးပေါင်းဖို့ ဖိတ်ခေါ်ပါတယ် ”ဟု PSLF/TNLA ကျန်းမာ‌ရေးဌာနမှ တာဝန်ရှိသူတစ်ဦးက ပြောသည်။", "နမ္မတူမြို့ကို တအာင်းအမျိုးသားလွတ်မြောက်ရေးတပ်မတော် PSLF/TNLA က ၂၀၂၃ခုနှစ်၊ ဒီဇင်ဘာ(၂၈)ရက်နေ့တွင် စစ်ကောင်စီထံမှ အပြီးသတ်သိမ်း ပိုက်ခဲ့ပြီး စစ်ကောင်စီက မတ်လ ၄ ရက်နေ့ စစ်အုပ်ချုပ်ရေး အမိန့် ထုတ်ပြန်ကြောင်း ကြေညာခဲ့သည်။"]